Vazeeruge suspension uvaalumaaeku kulhivaru aailaa ufalun folhifai\nމަޚްލޫފްގެ ސަސްޕެންޝަން އުވާލުން\nވަޒީރުގެ ސަސްޕެންޝަން އުވާލުމާއެކު ކުޅިވަރު އާއިލާ އުފަލުން ފޮޅިފައި\nމަޚްލޫފް ސަސްޕެންޑް ކުރުމާއިއެކު ކުޅިވަރު އާއިލާއިން ވަނީ އެކަމާއި ހިތާމަ ފާޅުކޮށްފައި\nސަސްޕެންޝަން އުވާލާފއިވަނީ ހަތަރު މަސްދުވަހަށް ފަހު\n10 އޮކްޓޯބަރ 2021 | އާދީއްތަ 06:32\nކުޅިވަރާއި ބެހޭ ވަޒީރު އަޙްމަދު މަޙްލޫފް\nމި ސަރުކާރުގެ އެންމެ ހިންގުންތެރި ވަޒީރުންގެ ތެރޭގައި ހިމެނިވަޑައިގަންނަވާ ކުޅިވަރާއި ބެހޭ ވަޒީރު އަހުމަދު މަޚްލޫފްގެ ސަސްޕެންޝަން އުވާލުމާއެކު ކުޅިވަރު އާއިލާއިން އަންނަނީ މަޚްލޫފަށް މަރުހަބާ ކިޔަމުންނެވެ. މަޚްލޫފްގެ ވަޒީރުކަމުގެ ދަށުން ވަކި ކުޅިވަރެއް ބެލުމެއް ނެތި ކުޅިވަރުގެ އިންފްރާސްޓްރަކްޗަރ ތަރައްގީ ކުރުމަށް ކުރެއްވި މަސައްކަތަކީ ކުޅިވަރު އާއިލާއިން ބަލައިގަންނަ މަސައްކަތްތަކެކެވެ.\nއެމްއެމްޕީއާރްސީގެ ޚިޔާނާތުގެ މައްސަލައާއި ގުޅިގެން ޔޫތް މިނިސްޓަރ އަހްމަދު މަޚުލޫފްގެ މައްޗަށް ދައުވާ ކޮށްދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓާ ޖެނަރަލް (ޕީޖީ)ގެ އޮފީހަށް މައްސަލަ ފޮނުވުމާއި ގުޅިގެން ރައީސް އިބްރާހިމް މުހައްމަދު ސާލިހު ވަނީ ޖޫން މަހުގެ9ވަނަ ދުވަހު މަޚުލޫފު މަގާމުން އެކަހެރި ކުރައްވާފައެވެ.\nސަސްޕެންޝަން ނިމުމަކަށް ގެނެސްފައިވަނީ ހަތަރު މަސް ދުވަސް ފާއިތުވެދިޔައިރު އެ މައްސަލާގައި ދައުވާކޮށްފައިނުވާތީއެވެ. އެމްއެމްޕީއާރްސީގެ ޚިޔާނާތުގައި ހިމެނޭ ސަރުކާރުގެ އިސްވެރިންގެ މައްސަލަތައް ކޯޓަށް ފޮނުވާ ހިސާބުން އެ ބޭފުޅުން މަގާމުތަކުން ވަކިކުރައްވަން ރައީސުލްޖުމްހޫރިއްޔާ ނިންމާފައިވީނަމަވެސް، މަޚުލޫފު އަލުން އޮފީހަށް ނިކުންނަވަން އެންގެވީ މަޚުލޫފު މައްޗަށް ދައުވާ ކުރެވޭނެ މިންވަރަށް ހެކި ނެތުމުންނެވެ.\nމީގެ ކުރިން ބޭއްވި ނޫސްވެރިންގެ ބައްދަލުވުމެއްގައި ރައީސް ސާލިހުވެސް ވަނީ މަޚްލޫފްގެ މައްސަލައިގައި ދައުވާ ކުރެވެން އޮތްނަމަ އެކަން އަވަސް ކޮށްދިނުމަށްވެސް އެދިވަޑައިގަންނަވާ ކަމަށް ވިދާޅުވެފައެވެ.\nއެކަމަކު މަޚްލޫފް ވަނީ ޕީޖީން އޭނާއާމެދު ތަފާތު ކުރުން ގެންގުޅޭކަމަށް ވިދާޅުވެ، މި މައްސަލާގައި އޭނާގެ މައްޗަށް ދައުވާ ނުކުރެވޭނެ ކަމަށްވެސް ވިދާޅުވެފައެވެ.\nހަތަރު މަހަށްފަހު އެނބުރި މަގާމުގެ މަސްއޫލިއްޔަތުތައް އަދާ ކުރެއްވުމަށް އާދީއްތަ ދުވަހު އޮފީހަށް ނުކުންނަވާއިރު، ގައުމަށް މިވަނީ ފުޓުބޯޅައިގެ ބޮޑު އީދެއް އައިސްފައެވެ. މަގާމުން އެކަހެރި ކުރައްވާފައިވީ ނަމަވެސް މަޚްލޫފް ވަނީ ގައުމީ ފުޓުބޯޅަ ޓީމާއި، ބައްދަލުކުރައްވާ ޓީމަށް ހިތްވަރު ދެއްވާފައެވެ.\nމީގެ ކުރިން ރާއްޖެޓީވީގެ ކުޅިވަރު ފައިލް ޕްރޮގްރާމްގައި ވާހަކަ ދައްކަމުން ގައުމީ ފުޓުބޯޅަ ޓީމުގެ ކޯޗު އަލީ ސުޒޭން ވަނީ މަޚްލޫފް ވަޒީރު ކަމުން އެކަހެރި ކުރައްވާފައި ހުންނެވުމުން އެކަމުގެ ފަޅުކަން މުޅި ކުޅިވަރު އާއިލާއަށް ކުރަމުން އަންނަ ކަމަށް ވިދާޅުވެފައެވެ.\nސުޒޭންގެ އިތުރުން ވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) ގެ ރައީސް މުޙައްމަދު ރަނޭޝް (ރަނޭ) ވިދާޅުވީ މަޚްލޫފަކީ ކުޅިވަރަށް ލިބުނު ވެކްސިނެއް ކަމަށާއި، މަޚްލޫފް ބަދަލިކޮށްލެވޭނެ ފެންވަރުގެ ވަޒީރަކު ފެންނަން ނެތް ކަމަށެވެ. މީގެ އިތުރުން ރަނޭ ވިދާޅުވީ މަޚްލޫފް ނެތުމުން އެކަމުގެ ފަޅުކަން މުޅި ކުޅިވަރު އާއިލާއަށް ކުރަމުން އަންނަ ކަމަށެވެ.\nވަޒީރުކަމުގައި މަޚްލޫފް ފާހަގަވެގެން ގޮސްފައިވަނީ ޖެހިލުން ކުޑަ ވަޒީރެއްގެ ގޮތުގައެވެ. ކުޅިވަރަށް ޚިދުމަތް ކުރެއްވުމުގައި ޚާއްސަކޮށް ކުޅިވަރުގެ އިންފްރާސްޓަކްޗާ ގާއިމުކުރުމުގައި ވަކި ކުޅިވަރަކަށް ބެލުމެއް ނެތި މަޚްލޫފް މަސައްކަތްކުރެއްވިކަން ރާއްޖޭގެ ކުޅިވަރު އެސޯސިއޭޝަންތަކުން ވަނީ ފާހަގަކޮށްފައެވެ. މީގެ އިތުރުން މަޚްލޫފުގެ ވަޒީރުކަމުގެ ދަށުން ރައީސް ސާލިހުގެ ވައުދުފުޅުތައް ފުއްދެވުމަށް ކުރެއްވި މަސައްކަތްތައް ފާހަގަކޮށްލެވެއެވެ. އެގޮތުން ރާއްޖެއިން އިންޑިއަން އޯޝަން އައިލޭންޑްސް ގޭމްސް (އައިއޯއައިޖީ) ބިޑް ކާމިޔާބުކުރުމުގައި މަޚްލޫފުގެ ދައުރު ބޮޑެވެ. މީގެ އިތުރުން ބައިނަލްއަގުވާމީ މުބާރާތްތައް ރާއްޖޭގައި ބޭއްވޭނެ ފެންވަރަށް ކުޅިވަރު ދަނޑުތައް ހެއްދެވުމަށް ކުޅިވަރާ ބެހޭ ވަޒީރުގެ ހައިސިއްޔަތުން މަޚްލޫފް ގިނަ މަސައްކަތްތަކެއް ވަނީ ކުރައްވާފައެވެ.\nޒުވާނުންނާ ބެހޭ މަސައްކަތްތައް ކުރަނީ ހަމައެކަނި ޔޫތު މިނިސްޓްރީއަކުން ނޫން - މަޚްލޫފް\nގައުމީ ޖާޒީގައި މިނިސްޓަރ މަހުލޫފު ދަނޑަށް!\nކޮންމެ އަހަރަކު އިންވިޓޭޝަނަލް މުބާރާތެއް ރާއްޖޭގައި ބާއްވަން މަސައްކަތްކުރަނީ\n"މި އުޅެނީ ފުޓްބޯޅަ ފޯރިނަގަން، ނާޗަރަންގީ ކުޅޭކަށް ނޫން"


MWSC In4Dharivarakah Therapeutic Dhaairaain Kiyavan Furusathu Dheefi - Vaguthu\nއެމްޑަބްލިޔުއެސްސީ4ދަރިވަރަކު ތެރަޕިއުޓިކް ދާއިރާއިން މަތީ ކިޔަވަން ފުރުސަތު ދީފި\nއެމްޑަބްލިޔުއެސްސީ ގެ ފަރާތުން ތެރަޕިއުޓިކް ދާއިރާއިން މީހުން ބިނާކުރުމުގެ މަސައްކަތަށް އެހީވުމަށް، އެ ދާއިރާއިން ބެޗްލަރސް ޑިގްރީ ލެވެލްގެ ކޯސް ފުރިހަމަކުރުމަށް4ދަރިވަރެއް ސްޕޮންސަރކޮށްދީފިއެވެ.\nމީއީ ހަޔާ އެޑިއުކޭޝަން މިނިސްޓްރީގެ ކޯޕަރޭޓް ސްކޮލަރޝިޕް ސްކީމްގެ ދަށުން ދިން ފުރުސަތެކެވެ.\nމިސްޕޮންސަރޝިޕްއާ ގުޅިގެން، ތެރަޕިއުޓިކް ދާއިރާއިން މީހުން ބިނާކުރުމުގެ މަސައްކަތް އިފްތިތާޙް ކުރުމުގެ ގޮތުން ވަނީ ރަސްމިއްޔާތެއް ބާއްވާފައެެވެ.\nމިނިސްޓްރީން ބުނީ، ރާއްޖޭގައި ތެރަޕީ ހިދުމަތްތަކަކީ އާންމު ރައްޔިތުން ހޯދުމަށް ވަރަށް ބޮޑަށް ބޭނުންޖެހިފައިވާ ހިދުމަތްތަކެއް ނަމަވެސް، މިދާއިރާއިން ހާއްސަވެގެން ތަމްރީން ލިބިފައިވާ މީހުން މަދު ކަމަށެވެ. އެހެންވެ މި ހިދުމަތްތައް އެންމެ އެކަށީގެންވާ ގޮތުގައި ރައްޔިތުންނަށް ފޯރުކޮށްދިނުމަށް ދަތިތަކެއް ދިމާވެފައިވާ ކަމަށް ބުނެފައި ވެއެވެ.\nއެހެންކަމުން ތެރަޕީގެ އެކި އެކި ދާއިރާތަކުން މީހުން ބިނާކުރުމަށް ވަރަށް ބޮޑަށް ބޭނުންވެފައިވާކަން މިނިސްޓްރީން ފާހަގަކުރިއެވެ.\nއެމްޑަބްލިޔުއެސްސީ ގެ ފަރާތުން ސްޕޮންސަރކުރާ4ދަރިވަރުން ތަމްރީން ކުރެވޭނީ، އޯޑިއޮލޮޖީ، އޯޑިއޮލޮޖީ އެންޑް ސްޕީޗް ލެންގުއެޖް ޕެތަލޮޖީ، އޮކިއުޕޭޝަނަލް ތެރަޕީ އަދި ބިހޭވިއަރަލް ތެރަޕީ، މިދާއިރާތަކުންނެވެ. 4\nއަހަރު ދުވަހުގެ މިކޯސްތައް ފުރިހަމަކުރުމަށް، 2.3 މިލިއަން ދިވެހި ރުފިޔާ ޚަރަދުކުރުމަށް ވަނީ ކަނޑައަޅާފައެވެ.\nއެ ކުންފުނިން ބުނީ މުޖުތަމައަށް ނުހަނު ބޮޑަށް ބޭނުންޖެހިފައިވާ ރޮނގަކުން ދިވެހިން އުނގެނުމަށް މިފަދަ ފުރުސަތެއް، އެ ކުންފުނީގެ އިޖްތިމާއީ ޒިންމާގެ ދަށުން ފަހިކޮށް ދެވުމަކީ އެ ކުންފުންޏަށް ލިބިގެންދިޔަ ވަރަށް ބޮޑު އުފަލާކާއި ޝަރަފެއް ކަމަށެވެ.\nއެމްޑަބްލިއުއެސްސީ ގެ އަމާޒަކީ ކުންފުނީގެ އިޖްތިމާއީ ޒިންމާގެ ދަށުން، މުޖުތަމައަށް ފައިދާކުރަނިވި ކަންތައްތަކެއް ކޮށް، މުޖުތަމައުގެ ކުރިއެރުމަށް މަސައްކަތް ކުރުން ކަމަށް އެ ކުންފުނިން ބުނެއެވެ.


BML in Raajje in beyrugai doller muaamalathu kureve adhadhu limit kohfi\nބީއެމްއެލްއިން ރާއްޖޭން ބޭރުގައި ޑޮލަރުގެ މުއާމަލާތު ކުރެވޭ އަދަދު ލިމިޓު ކޮށްފި---ފޮޓޯ:ބީއެމްއެލް\nރާއްޖެއަށް ލިބޭ ޑޮލަރު ވަރަށް ބޮޑުތަކުން މަދުވެފައި ވުމާ އެކު، މިއަދުން ފެށިގެން ބޭންކް އޮފް މޯލްޑިވްސް (ބީއެމްއެލް)އިން ދޫކޮށްފައިވާ ހުރިހާ ޑެބިޓް އަދި ކްރެޑިޓް ކާޑުތަކުން ރާއްޖޭން ބޭރުގެ މުއާމަލާތްތައް ކުރެވޭނެ އަދަދުތައް ކުޑަކޮށްފި އެވެ.\nއެގޮތުން ދެން ރާއްޖޭން ބޭރުގައި ދިރިއުޅޭ ދިވެހިންނަށް މަހެއްގެ މައްޗަށް ކާޑަކުން ބޭނުންކުރެވޭނީ 750 ޑޮލަރާ ހަމައަށެވެ. ރާއްޖޭގައި ނަމަ ކާޑުތަކުން އޮންލައިންކޮށް ބޭރުގެ މުއާމަލާތްކުރެވޭނީ ކާޑަކުން މަހެއްގެ މައްޗަށް 250 ޑޮލަރާ ހަމައަށެވެ.\nއެ ބޭންކުން ބުނީ މި ބަދަލާ ގުޅިގެން ބޭންކުގެ 95 ޕަސެންޓް ކަސްޓަމަރުންނަށް އެކަމުގެ އަސަރު ނުކުރާނެ ކަމަށެވެ. އަދި ހަމައެހެންމެ މިއީ މި ވަގުތުގެ ހާލަތަށް ބަލައި ބޭންކުން ކޮންމެހެން އަޅަން ޖެހުނު ވަގުތީ ފިޔަވަޅެއް ކަމަށާ، މި ހާލަތު ބަދަލުވުމާއެކު ބޭންކުން މި ނިންމުން ރުޖޫއުއަ ކުރާނެ ކަމަށެވެ. އަދި ކޮވިޑް- 19 ގެ ބަލިމަޑުކަމުގެ ސަބަބުން މިވަނީ މިހާތަނަށް ރާއްޖެއަށް އިތުރުން ދުނިޔެވެސް ނުދެކޭފަދަ އިގްތިސާދީ އަދި އިޖްތިމާއީ ގޮންޖެހުންތަކާ ކުރިމަތިލާން ޖެހިފައިވާ ކަމަށެވެ.


Japan ge ehee, meege kurin immigration ah nulibeyvaruge hadhiya eh | Mihaaru\nއިމިގްރޭޝަންގެ ލޭބާ ސެކްޝަނުން ހިދުމަތް ހޯދަން ގޮސް ތިބި ބަޔަކު މަޑުކޮށްލައިގެން: ޖަޕާނުން ވަނީ އިމިގްރޭޝަނަށް ބޮޑު އެހީއެއް ދީފައި. ފޮޓޯ: ނިޝާން އަލީ /މިހާރު\nޖަޕާނުގެ އެހީ، މީގެ ކުރިން އިމިގްރޭޝަނަށް ނުލިބޭވަރުގެ ހަދިޔާއެއް\n21 މެއި 2020 - 16:01 28 comments\nއިމިގްރޭޝަން ކޮންޓްރޯލާ މުހައްމަދު އަހުމަދު ހުސެއިން (ހަނަފީ) ވިދާޅުވީ މިއީ މީގެ ކުރިން އެ ތަނަށް ނުލިބޭވަރުގެ ބޮޑު ހަދިޔާއެއް ކަމަށެވެ.\nރާއްޖޭގެ އިގްތިސޯދީ އަދި އިޖްތިމާއީ ތަރައްގީއަށް އެހީވުމުގެ ގޮތުން ޖަޕާނުން މިއަދު ވަނީ އިމިގްރޭޝަނާއި ކަސްޓަމްސްއަށް 68 މިލިޔަނަށް ވުރެ ގިނަ ރުފިޔާގެ އެހީ ދީފަ އެވެ. އިމިގްރޭޝަނަށް ދިން އެހީގެ ތެރޭގައި ކަނޑު އުޅަނދާއި ވިޔަފާރި ބަނދަރުގައި ބޭނުން ކުރާނެ އުޅަނދު ހިމެނެ އެވެ. އަދި ބޯޑަރު ސިސްޓަމްގައި ބޭނުންކުރަން ފޭޝަލް ރެކޮގްނިޝަން މެޝިނާއި ފިންގަޕްރިންޓް ރީޑާ އާއި މޮބައިލް އެކްސްރޭ އާއި ސައްހަ ނޫން ފައިސާގެ ނޫޓު ދެނެގަންނާނެ މެޝިން ފަދަ އަގުބޮޑު ވަސީލަތްތައް ވެސް ހިމެނެ އެވެ.\n"މީގެ ކުރިން ވެސް އަޅުގަނޑުމެންނަށް އެހީ ލިބިިފައިވޭ. އެކަމަކު މިއީ މިހާ ބޮޑު އެހީތެރިކަމެއް ލިބުނު ފުރަތަމަ ފަހަރު. އަދި މިއީ އިމިގްރޭޝަން ހަރުދަނާ ކުރުމަށް ވަރަށް މުހިއްމު ދައުރެއް އަދާކުރާނެ ވަސީލަތްތަކެއް،" ހަނަފީ ވިދާޅުވި އެވެ.\n"ހުރިހާ ގޮތުން ވެސް މިއީ ލިބުނު ވަރަށް ބޮޑު ކުރިއެރުމެއް."\nޖަޕާނުން މިއަދު ވަނީ، އިމިގްރޭޝަނަށް ދިން މި އެހީގެ އިތުރުން، ކޮވިޑް-19 ގެ ސަބަބުން ދިމާވެފައިވާ ދަތިކަމުން އަރައިގަތުމަށް ދިވެހި ސަރުކާރަށް 21.7 މިލިޔަން ރުފިޔާ ވެސް ދީފަ އެވެ.\nހަނަފީ ވިދާޅުވީ ޖަޕާނުގެ އެހީގެ ތެރޭގައި ހިމެނޭ ފޭޝަލް ރެކޮގްނިޝަން މެޝިނުގެ ސަބަބުން، ބިދޭސީންގެ މައްސަލަ ހައްލުކުރުމަށް ފަސޭހަވާނެ ކަމަށެވެ. އަދި ބޯޑަރު ބެލެހެއްޓުމުގައި މިހާރު ކުރިމަތިވެފައިވާ ގިނަ ގޮންޖެހުންތައް ހައްލު ވާނެ ކަމަށް ވެސް ވިދާޅުވި އެވެ.\n"މިހާރު ވެސް ބޯޑާ ސިސްޓަމެއް އިމިގްރޭޝަނުގައި އެބަ އޮތް. އެކަމަކު އެއަށް ލިބޭ، އިތުރު ބާރެއް. ޒަމާނާ އެއްގޮތަށް، އެންމެ ފަހުގެ ޓެކްނޮލޮޖީ މިކަމުގައި ބޭނުން ކުރެވޭނެ މަގެއް އެ ފަހިކޮށްދިނީ،" ހަނަފީ ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު މިދިޔަ އަހަރު ޖަޕާނަށް ކުރެއްވި ދަތުރުފުޅުގައި ވަނީ ރާއްޖޭގެ ބޯޑަރު ބެލެހެއްޓުން ހަރުދަނާ ކުރުމާ ގުޅޭ ގޮތުން އެ ގައުމާ މަޝްވަރާ ކުރައްވާފަ އެވެ. އަދި އޭގެ ފަހުން، އިމިގްރޭޝަނުގެ އިސް ވެރިން ވެސް ޖަޕާނުގެ އެމްބެސަޑަރާ ބައްދަލު ކުރައްވައި، ދަތިތަކާއި ގޮންޖެހުންތަކާ ގުޅޭ ގޮތުން ވަނީ ވާހަކަ ދައްކަވާފަ އެވެ.\nއެހެންވެ ހަނަފީ ދެކެވަޑައިގަންނަވާ ގޮތުގައި ޖަޕާނުން ދިން މި އެހީއަކީ ދެ ގައުމުގެ ދެމެދުގައި އޮންނަ އެކުވެރިކަން ވަރުގަދަކޮށްދިން، އަގުބޮޑު ހަދިޔާއެކެވެ.\nމި މަހުގެ ކުރީކޮޅު ވެސް ޖަޕާނުން ވަނީ، ޔުނިސެފް މެދުވެރިކޮށް ފަސް މިލިޔަން ރުފިޔާ އަދި ރެޑްކްރެސެންޓް މެދުވެރިކޮށް ދެ މިލިޔަން ރުފިޔާގެ ހިލޭ އެހީ ދީފަ އެވެ.\nއިތުރު ލިޔުންތައް ޖަޕާން މޯލްޑިވްސް އިމިގްރޭޝަން ރާއްޖެ-ޖަޕާން ކޮންޓްރޯލާ އޮފް އިމިގްރޭޝަން މުހައްމަދު އަހުމަދު ހުސައިން (ކޮންޓްރޯލަރު)


ޕެންޝަން އޮފީހުގެ ބޯޑަށް ދެ ބޭފުޅަކު އައްޔަން ކުރައްވައިފި\n13 ފެބްރުއަރީ 2022\nޕެންޝަން އޮފީހުގެ ބޯޑުގައި ޕްރައިވެޓް ސެކްޓަރ ތަމްސީލު ކުރާ މެންބަރުންގެ ގޮތުގައި ދެ ބޭފުޅަކު އައްޔަން ކުރައްވައިފިއެވެ. މި ދެބޭފުޅުންނަކީ މޯޓެޒާ ކެޕިޓަލްގެ މެނޭޖިންގ ޑައިރެކްޓަރ އަލްފާޟިލް ޣާލީ މުރުތަޟާ އާއި އޮޕްޓިމޯ އެލްއެލްޕީގެ މެނޭޖިންގ ޕާރޓްނަރ އަލްފާޟިލް އަބްދުލް މަޖީދު އަލީ އެވެ. ޣާލީ މުރުތަޟާ އަކީ ހޮސްޕިޓަލިޓީ އަދި ރިއަލް އެސްޓޭޓް އިންވެސްޓްމަންޓްގެ ދާއިރާގައި 15 އަހަރަށް ވުރެ ދިގު މުއްދަތުގެ ތަޖުރިބާ ލިބިލައްވާފައިވާ ބޭފުޅެކެވެ. އަބްދުލް މަޖީދަކީ އެސްއެމްއީ ފައިނޭންސާއި، އޮޑިޓިންގ އަދި ގަވަނަންސް ދާއިރާގެ ތަޖުރިބާ ލިބިލައްވާފައިވާ ބޭފުޅެކެވެ. މިދެބޭފުޅުން ބޯޑަށް އައްޔަން ކުރައްވާފައިވަނީ 10 ފެބްރުވަރީ 2022 އިން ފެށިގެން ކުރިޔަށް އޮތް3އަހަރުގެ މުއްދަތަށެވެ.\nޕެންޝަން އޮފީހުގެ ބޯޑަކީ 8 މެންބަރުންގެ މައްޗަށް އެކުލެވޭ ބޯޑެކެވެ. ބޯޑުގައި ހިމެނެނީ ޗެއަރޕާސަންގެ އިތުރުން ޕަބްލިކް ސެކްޓަރ ތަމްސީލް ކުރާ3މެންބަރުންނާއި ޕްރައިވެޓް ސެކްޓަރ ތަމްސީލް ކުރާ4މެންބަރުންނެވެ.\nޕެންޝަން އޮފީހުގެ ބޯޑަށް ޕްރައިވެޓް ސެކްޓަރ ތަމްސީލު ކުރާ މެންބަރުންގެ ގޮތުގައި އައްޔަންކުރަނީ މަޤާމަށް ކުރިމަތިލާ ފަރާތްތަކުގެ ތެރެއިން މެންބަރުން ހޮވުމަށް އެކުލަވާލެވޭ ސިލެކްޝަން ކޮމިޓީއަކުން އިވެލުއޭޓްކޮށް ޝޯޓްލިސްޓް ކުރާ ނަންތަކުގެ ތެރެއިން ރައީސުލް ޖުމްހޫރިއްޔާ އައްޔަން ކުރައްވާ ބޭފުޅުންނެވެ.\nބޯޑު މެންބަރުން ހޮވުމަށް އެކުލަވާލެވޭ ސިލެކްޝަން ކޮމިޓީގައި ހިމެނެނީ ސިވިލް ސާރވިސް ކޮމިޝަނާއި ، މިނިސްޓްރީ އޮފް ފައިނޭންސް އަދި އެއިރެއްގައި ސޯޝަލް ސެކިއުރިޓީއާ ބެހޭ ކަންކަން ބެލެހެއްޓުމުގެ ޒިންމާ އަދާ ކުރާ މިނިސްޓްރީން ކަނޑައަޅުއްވާ ބޭފުޅުންނެވެ. މިކޮމިޓީ އިން ޝޯޓްލިސްޓް ކުރައްވާ ބޭފުޅުންގެ ކިބައިގައި ގާނޫނުގައި ކަނޑައެޅިފައިވާ ޝަރުތުތައް ހަމަވާކަން ކަށަވަރުކުރުމަށް އެބޭފުޅުންގެ ނަންތައް ކެޕިޓަލް މާރކެޓް ޑިވެލޮޕްމަންޓް އޮތޯރިޓީއަށް ފޮނުވާނެއެވެ.


Gaza ge ethereygai hamalaa dheyne kamuge inzaaru Israel in dheefi | Mihaaru\nގާޒާ ބޯޑަރުގައި ފަލަސްތީނުން ކުރާ އިހްތިޖާޖުގައި ޒަޚަމްވި މީހަކު ގެންދަނީ. --ފޮޓޯ:އޭއެފްޕީ\nގާޒާގެ އެތެރޭގައި ހަމަލާ ދޭނެކަމުގެ އިންޒާރު އިޒްރޭލުން ދީފި\n01 އެޕްރީލް 2018 - 10:474comments\nގާޒާ (އެޕްރީލް 1) - ގާޒާގައި އެތެރޭގައި ވެސް ހަމަލާތައް ދޭނެ ކަމުގެ އިންޒާރު އިޒްރޭލުން ދީފި އެވެ.\nނޫސްވެރިންނާ ވާހަކަ ދައްކަވަމުން ބްރިގޭޑިއާ ޖެނެރަލް ރޮނެން މަނެލިސް ވިދާޅުވީ ގާޒާގެ ކޮންޓްރޯލް އޮންނަ ހަމާސް އިން ދަނީ އިޒްރޭލަށް ހަމަލާ ދިނުމުގެ ނިވާފަތްގަނޑަކަށް ފަލަސްތީނުގެ ރައްޔިތުން ހަދަމުން ކަމަށެވެ. ފަލަސްތީނުގެ ރައީސް މަހްމޫދު އައްބާސް ވިދާޅުވެފައި ވަނީ އިޒްރޭލުން ހަމަލާދީ ހުކުރު ދުވަހު ޝަހީދުކޮށްލި ފަލަސްތީނުގެ އެންމެންގެ މަރުގެ ޒިންމާ އުފުލަން ޖެހޭނީ އިޒްރޭލުން ކަމަށެވެ. ގާޒާ ބޯޑަރަށް އިޒްރޭލުން ހަމަލާދީ 16 މީހުން ވަނީ ޝަހީދުކޮށްލައިފަ އެވެ.\nމިއީ 2014 ވަނަ އަހަރު އިޒްރޭލުން ގާޒާ އަށް ދިން އުދުވާނަށް ފަހު އެއް ދުވަހެއްގައި އެންމެ ގިނަ މީހުން ޝަހީދުކޮށްލި ދުވަހެވެ. އދ.ގެ ސަލާމަތީ މަޖިލީހުގެ ކުއްލި ބައްދަލުވުމެއް ބޭއްވުމަށް ފަހު އިޒްރޭލުގެ ހަމަލާތައް ވަނީ ކުށްވެރިކޮށްފަ އެވެ.\nގާޒާ ބޯޑަރުގައި ފަލަސްތީނު މީހުން އިހްތިޖާޖް ކުރަނީ. --ފޮޓޯ:އޭއެފްޕީ\nފަލަސްތީނު މީހުންނަށް ހަމަލާ ދިން އިޒްރޭލް ސިފައިންނަށް ބޮޑު ވަޒީރު ބެންޖަމިން ނަތަންޔާހޫ އިއްޔެ ވަނީ ތައުރީފް ކުރައްވައިފަ އެވެ. އދ.ގެ ސެކްރެޓަރީ ޖެނެރަލް އެންޓޯނިއޯ ގުޓަރޭޒް ވަނީ އިޒްރޭލުން ދިން ހަމަލާތަކުގެ ވަކި ފަރާތަކަށް ނުޖެހޭ ތަހުގީގެއް ހިންގުމަށް ގޮވާލައިފަ އެވެ.\nހަ ހަފުތާގެ މުއްދަތަށް ކުރިއަށް ގެންދާ "ގްރޭޓް މާޗް އޮފް ރިޓާން" ގައި ފަލަސްތީނުގެ އެތައް ހާސް ބަޔަކު ވަނީ ގާޒާ ބޯޑަރަށް ޖަމާވެފަ އެވެ. އިހްތިޖާޖް ނިންމާލަން ހަމަޖައްސާފައި ވަނީ މެއި 15 ވަނަ ދުވަހު، އިޒްރޭލް އުފެދުނުތާ 70 އަހަރު ފުރޭ މުނާސަބަތާ ދިމާކޮށެވެ. ފަލަސްތީނުން އެ ދުވަސް ފާހަގަ ކުރަނީ ނަކްބާ ނުވަތަ ހަލާކުގެ ދުވަހުގެ ގޮތުގަ އެވެ.\nއިތުރު ލިޔުންތައް އިޒްރޭލް ގާޒާ


Deepika Hollywood thari Vin Diesel aa eh filmehgai\nދިޕިކާ ހޮލީވުޑް ތަރި ވިން ޑީސެލްއާ އެއް ފިލްމެއްގައި\nބޮލީވުޑްގެ މަޝްހޫރު ބަތަލާ ދިޕިކާ ޕަދުކޯން އަށް މިދިޔަ އަހަރު ވަނީ ހޮލީވުޑްގެ ފިލްމު "ފާސްޓް އެންޑް ފިއުރިއަސް 7" ކުޅުމަށް ފުރުސަތު ލިބި، ބޮލީވުޑްގައި ކުޅެން ސޮއިކޮށްފައި ހުރި ފިލްމުތަކުގެ ސަބަބުން އެފިލްމަށް ނޫނެކޭ ބުނެފަ އެވެ.\nއެންމެފަހުގެ ހަބަރުތައް ބުނާގޮތުން ދިޕިކާ ވަރަށް އަވަހަށް ހޮލީވުޑްގެ ފިލްމަކުން ފެނިގެންދާނެ އެވެ،\nމިވާހަކަތައް ފެތުރެން ފަށާފައިވަނީ އިއްޔެ ދިޕިކާގެ ފޭސްބުކް ޕޭޖްގައި އާންމުކުރި ފޮޓޯއަކާއި ގުޅިގެންނެވެ.\nއެގޮތުން "ފާސްޓް އެންޑް ފިއުރިއަސް 7" ދިޕިކާ ނުކުޅުނަމަވެސް އޭނާ ކުޅޭ އެންމެ ފުރަތަމަ ހޮލީވުޑް ފިލްމުގައި ފެނިގެންދާނީ "ފާސްޓް އެންޑް ފިއުރިއަސް"ގެ ތަރި ވިން ޑީސެލް އާއެކު "އެކްސް އެކްސް އެކްސް" ސިލްސިލާގެ ފިލްމަކުން ކަމަށްވެ އެވެ.\nދިޕިކާގެ ޕޭޖުގައި އާންމުކޮށްފައިވާ ފޮޓޯގައި އޭނާ، ކެމެރާއަށް ފުރަގަސްދީގެން އިންނަ ވިން ޑީސެލްގެ ގައިގައި ބައްދައިގެން ހުންނައިރު ފޮޓޯގެ ފަހަތުން "އެކްސް އެކްސް އެކްސް"ގެ ޕޯސްޓަރެއް ފެންނަން ހުރެ އެވެ.\nއިތުރަށް ދިޕިކާ ވަނީ އޭނާގެ ފޮޓޯގައި ވެން ޑީސެލްގެ ނަން ޓެގް ވެސް ކޮށްފަ އެވެ.\nބުނެވޭ ގޮތުގައި ދިޕިކާ ފެނިގެންދާނީ މިސިލްސިލާގެ މުޅިން އާފިލްމު ކަމަށްވާ "އެކްސް އެކްސް އެކްސް: ދަ ރިޓާން އޮފް ޒެންޑާ ކޭޖް ރިޓާންސް" އިންނެވެ. ދިޕިކާ މިފިލްމުގެ ރޯލެއް ކުޅުމަށް އޮޑިޝަންދީފައިވާ ކަމަށްވާއިރު، އެރޯލު މިހާރު އޭނާއަށް ލިބިފައިވާ ކަމަށްވެސް ބައެއް ނޫސްތަކުގައިވެ އެވެ.\nމީގެއިތުރުން ވެސް ދިޕިކާގެ މެނޭޖަރު އޭނާގެ އަމިއްލަ ސޯޝަލް މީޑިއާގެ އެކައުންޓްތަކުގައި ވަނީ ދިޕިކާ އާއި ޑީސެލްގެ ފޮޓޯ އާންމުކޮށް ދިޕިކާއަށް މަރުހަބާ ކިޔާފަ އެވެ.\nދިޕިކާގެ ގާތްފަރާތަކުން ބުނެފައިވާ ކަމަށް ނޫސްތަކުގައިވާ ގޮތުން ދިޕިކާ ވަނީ އޭނާގެ އެންމެފަހުން ނިކުތް ފިލްމު "ތަމާޝާ" ޕްރޮމޯޓްކުރުމަށް ބޭއްވި ޕާޓީ ނިންމާލުމަށްފަހު، ޑީސެލް އާއި ބައްދަލުކުރުމަށް އެމެރިކާ އަށް ގޮސްފަ އެވެ.\nމިފަހުން ދިޕިކާ ވަނީ ހޮލީވުޑްގެ ފިލްމުތަކުގެ ކަންތައްތައް ކުރިއަށްދާ ގޮތް ބަލަން ބޭނުންވާ ކަމަށާއި އެގޮތުން އޭނާ ހޮލީވުޑް ފިލްމުކުޅެން ތައްޔާރުކަމަށް ބުނެފަ އެވެ.\nބޮލީވުޑް ފަތަހަ ކުރި ގޮތަށް ހޮލީވުޑްގައި ވެސް އޭނާގެ ޖާދޫ ދައްކާލުމަށް ދިޕިކާ ތައްޔާރުވަމުން އަންނައިރު، ބަތަލާ ޕްރިޔަންކާ ޗޯޕްޅާ މިހާރު ކުޅެމުން އަންނަ އެމެރިކަން ޓީވީ ސީރީޒް "ކުއަންޓިކޯ" އިން ވަނީ އޭނާހެ މަގުބޫލުކަން އެމެރިކާގެ އިތުރުން މުޅި ދުނިޔޭގައި ވެސް ވަނީ އިތުރުވެގެން ގޮސްފަ އެވެ.


އެސްޓީއޯގެ ހިއްސާ އަކަށް 58 ރުފިޔާ ބަހަން ފާސްކޮށްފި – Haftha\nSun, 19 January, 2020, 12:17 pm\nއެސްޓީއޯގެ ހިއްސާ އަކަށް 58 ރުފިޔާ ބަހަން ފާސްކޮށްފި\nސަރުކާރާއި ރައްޔިތުންގެ ހިއްސާވާ އެސްޓީއޯގެ ހިއްސާ އަކަށް 58 ރުފިޔާ ބަހަން އެކުންފުނީގެ އަހަރީ އާންމު ޖަލ އިން ފާސްކޮށްފި އެވެ.\nއެ ގޮތަށް ފާސްކޮށްފައި ވަނީ ރޭ ދަރުބާރުގޭގައި ބޭއްވި އެ ކުންފުނީގެ އަހަރީ އާންމު ޖަލްސާގަ އެވެ. ހިއްސާ އަކަށް 58 ރުފިޔާ ބަހަން ހިއްސާދާރުންގެ ވޯޓަށް އެހުމުން 99 ޕަސެންޓް ހިއްސާދާރުން ވަނީ އެކަމަށް ތާއިދުކޮށްފަ އެވެ. އެ ޖަލްސާގައި އެސްޓީއޯގެ 504 ހިއްސާދާރުން ބައިވެރިވި އެވެ.\nއެސްޓީއޯ އިން އާންމުކޮށްފައިވާ 2018 ވަނަ އަހަރުގެ މާލީ ތަފާސްހިސާބުތައް ދައްކާގޮތުން އެ ކުންފުންޏަށް މިދިޔަ އަހަރު ލިބުނު ފައިދާ ވަނީ އޭގެ ކުރީ އަހަރާ އަޅާ ބަލާއިރު 17 ޕަސެންޓް އިތުރުވެފަ އެވެ. އެގޮތުން ސާފު ފައިދާގެ ގޮތުގައި 224 މިލިއަން ރުފިޔާ ވަނީ ލިބިފަ އެވެ.\nއެސްޓީއޯގެ އާމްދަނީ އިތުރުވި މައިގަނޑު ސަބަބެއް ކަމަށް އެކުންފުނިން ބުނީ، މިދިޔަ އަހަރު ވިއްކި ތެލުގެ އަދަދު އޭގެ ކުރީ އަހަރަށް ވުރެން އިތުރުވުން ކަމަށެވެ. އެގޮތުން މިދިޔަ އަހަރު ވިއްކި ތެލުގެ އަދަދު އޭގެ ކުރީ އަހަރާ އަޅާބަލާއިރު 20 ޕަސެންޓް ވަނީ އިތުރުވެފަ އެވެ. އަދި އެހެނިހެން ވިޔަފާރިތަކުން އެސްޓީއޯ އަށް ލިބުނު އާމްދަނީ ވަނީ 25 ޕަސެންޓު އިތުރުވެފަ އެވެ.\nހިއްސާގެ ފައިދާ ފާސްކުރުމުގެ އިތުރުން މިރޭ ވަނީ 2018 ވަނަ އަހަރުގެ މާލީ ރިޕޯޓް ތަކާއި އޮޑިޓް ރިޕޯޓު އަދި 2017 ވަނަ އަހަރުގެ އަހަރީ އާއްމު ޖަލްސާ ގެ ޔައުމިއްޔާ ވެސް ފާސްކޮށްފައެވެ.\nރޭ ބޭއްވި އަހަރީ އާއްމު ޖަލްސާގައި، ވަނީ ކުރިއަށް އޮތް އަހަރަށް ކުންފުނި އޮޑިޓް ކުރުމަށް މީގެ ކުރިން ވެސް އެ މަސައްކަތްކޮށް ކޮށްދިން މަޝްހޫރު އޮޑިޓް ފާމް ކޭޕީއެމްޖީ ހަމަޖައްސާފަ އެވެ. އަދި އެ ކުންފުންޏަށް އުޖޫރައިގެ ގޮތުގައި ވަނީ 49،820 ޑޮލަރު ހަމަޖައްސާފަ އެވެ.\nއެސްޓީއޯގެ މެޖޯރިޓީ ހިއްސާ އޮންނަނީ ސަރުކާރުގަ އެވެ. އެގޮތުން ސަރުކާރުގެ 81.63 ޕަސެންޓް ހިއްސާ އޮންނައިރު އާންމު ރައްޔިތުންގެ 18.37 ޕަސެންޓް ހިއްސާ އޮވެއެވެ.


Dhniyege enme furihama 100 hotel ge fas vanaagai Ithaafushi\nދުނިޔޭގެ އެންމެ ފުރިހަމަ 100 ހޮޓަލުގެ ފަސްވަނަ އިތާފުއްޓަށް\nރާއްޖޭގެ އިތާފުށި މޯލްޑިވްސް: ލެޒާ ޓްރެވަލް ޓޮޕް 100 ހޮޓެލްގެ ފަސް ވަނަ ލިބުނީ މި ރިސޯޓަށް -- ފޮޓޯ: ލެޒާ ޓްރެވަލް\nލަގްޒަރީ ޓްރެވަލް މެގަޒިލް ޓްރެވަލް ލެޒާ އިން ހޮވި ދުނިޔޭގެ އެންމެ ފުރިހަމަ 100 ހޮޓަލުގެ، ފަސް ވަނަ ރާއްޖޭގެ އިތާފުށި މޯލްޑިވްސްއަށް ލިބިއްޖެ އެެވެ.\nދުނިޔޭގެ އެކި ކަންކޮޅުތަކުގައި ތިބި މި މެގަޒިންގެ ކިޔުންތެެރިންގެ ހިޔާލުގެ މައްޗަށް ބަލައި އެކުލަވާލި މި ލިސްޓުގެ އެއްވަނަ ލިބިފައިވަނީ ކެޕިއްލާ އުބު ބާލީ ރިސޯޓްއަށެވެ. އެ ހޮޓަލަށް ކިޔުންތެރިން ދީފައިވަނީ 99.85 ސްކޯ ލިބިފައިވެ އެވެ. އަދި ދެވަނަ އަށް ދިޔަ މެކްސިކޯގެ އަޕް އަމްޕާރޯ ސަން މިގުލަ ދެ އެލޭންދޭ ހޮޓެލް އަށެވެ.\nމި ހޮޓަލަށް 99.23 ސްކޯ ލިބުނެއެވެ. އަދި ފޯގޯ އައިލެންޑް އިން، ނިއުފައުންޑް ލޭންޑް ކެނެޑާ ހޮޓެލްއަށް ލިބިފައިވަނީ ތިން ވަނަ އަށެވެ. އެ ހޮޓަލަށް ލިބިފައިވަނީ 99.02 ސްކޯ އެވެ. އަދި ދުނިޔޭގެ އެންމެ ބޮޑު އެއް ހޮޓެލް ބްރޭންޑުން ހިންގާ ރިޒްކާލްޓަން ބާލީއަށް ހަތަރު ވަނަ ލިބި 98.85 ސްކޯ ލިބިފައިވެ އެވެ.\nލަގްޒަރީ ޓްރެވަލް މާކެޓުގައި މަގުބޫލު މި މަޖައްލާގެ ފަސް ވަނަ ރާއްޖޭގެ ވޮލްޑޯފް އެސްޓޯރިއާ މޯލްޑިވްސް އިތާފުށި ރިސޯޓަށް ލިބިފައިވެ އެވެ. މި ރިސޯޓަށް 98.79 ސްކޯ ލިބިފައިވެ އެވެ.\nވެލާނާ އިންޓަނޭޝަނަލް އެއާޕޯޓުން ފުރައިގެން 23 މިނެޓުން ސްޕީޑް ލޯންޗުގައި ދެވޭ ރާސްތާގައި މާލެ އަތޮޅުން ފަޅެއް ހިއްކައިގެން ހަދާފައިވާ މި ފުރިހަމަ ރިސޯޓު ހިންގަނީ ދުނިޔޭގެ މަޝްހޫރު ހޮޓެލް ޗެއިން، ހިލްޓަންގެ ވާލްޑޮފް އެސްޓޯރިއާ ބްރޭންޑުގަ އެވެ. ވާލްޑޮފް އެސްޓޯރިއާ ހަދާފައިވާ ތިން ރަށުގައި 138 ގެސްޓް ވިލާ އާއި ހަ ރެސްޓޯރަންޓާއި ކެފޭ ފަދަ ގިނަ ވަސީލަތް ތަކެއް ވެސް ގާއިމް ކޮށްފައި ހުރެ އެވެ. މި ރިސޯޓަކީ މެދުއިރުމަތީގެ މަހުޖަނަކާއި ހ. ސީސައިޑް މުހައްމަދު އަލީ ޖަނާހު ގުޅިގެން ތަރައްގީ ކޮށްފައިވާ ރިސޯޓެކެވެ.\nވޮލްޑޯފް އެސްޓޯރިއާގައި މީގެ ކުރިން ވަނީ ދުނިޔޭގެ މަޝްހޫރު ތަރިން ޗުއްޓީ ހޭދަކޮށްފަ އެވެ. މީގެތެރެއިން އެންމެ ފާހަގަ ކޮށްލެވޭ އެއް ތަރިއަކީ އެމެރިކާގެ މަޝްހޫރު ޓެނިސް ތަރި ސެރީނާ ވިލިއަމްސް އެވެ. އޭނާ މިދިޔަ އަހަރު ރާއްޖެ އައިސްފައިވަނީ އާއިލާއާ އެކުގަ އެވެ.\nއެމެރިކާގެ ޓްރެވަލް ލެޒާ މެގަޒިންއަކީ 1937 ވަނަ އަހަރުން ފެށިގެން ނެރެމުން ގެންދާ މެގަޒިން އެކެވެ. އެމެރިކާގެ ނިއު ޔޯކްގައި މައި މަރުކަޒު ހުންނަ މި މެގަޒިން އަހަރަކު 12 ފަހަރު ނެރޭއިރު، މަޖައްލާގެ ކިޔުންތެރިންގެ އަދަދު 4.8 މިލިއަނަށް އަރަ އެވެ.\nދުނިޔޭގެ ހަނީމޫން ރިސޯޓަކަށް ވައްކަރު


Miadhu fenunee court gai jadhalu kurevigen dhiyathan: Faaiz\nކުރީގެ އުއްތަމަ ފަނޑިޔާރު ފާއިޒު.-- ފޮޓޯ: މަޖިލިސް\nމިއަދު ފެނުނީ މުއްތަހަމު އާއި ހެކިވެރިޔާ އާ ދެމެ ޖަދަލު ކުރެވިގެން ދިޔަތަން: ފާއިޒް\nމިއަދު ފެނިގެން ދިޔައީ މުއްތަހަމު އާއި ހެކިވެރިޔާ އާ ދެމެ ޝަރީއަތުގެ މަޖިލީހުގައި ޖަދަލު ކުރެވިގެން ދިޔަތަން ކަމަށް ކުރީގެ އުއްތަމަފަނޑިޔާރު އަހުމަދު ފާއިޒް ހުސައިން ވިދާޅުވެއްޖެ އެވެ.\nފާއިޒް އެހެން ވިދާޅުވީ، ކުރީގެ ރައީސް އަބްދުﷲ ޔާމީނުގެ މައްޗަށް ދައުލަތުން އުފުލާފައިވާ މަނީލޯންޑަރިންގެ މައްސަލާގެ މިއަދުގެ އަޑުއެހުމުގައި އެމަނިކުފާނާއި ދެކޮޅަށް ކުރީގެ ނައިބު އަހުމަދު އަދީބު ހެކިބަސް ދެއްވުމުގެ ތެރެއިން، ރައީސް ޔާމީނާއި އަދީބުގެ މެދުގައި "ޖަދަލު" ކުރިތާ އިރުކޮޅެއްގެ ތެރޭގައި ފޭސްބުކްގަ އެވެ.\nފަނޑިޔާރުންގެ ހުނަރުވެރިކަމަކީ އެފަނޑިޔާރެއްގެ ކިބައިގައި ހުންނަޖެހޭ ޖުޑީޝަލް ސްކިލް ހުރުން ކަމަށާއި، ޝަރީއަތް ކުރުމުގެ ހުނަރު ނެތްނަމަ އެޝަރީއަތުން ފެންނާނެ އުނިކަން ގިނަވާނެ ކަމަށް ވެސް ފާއިޒް، ފޭސްބުކްގައި ވިދާޅުވި އެވެ. ބެލެވޭ ގޮތުގައި ފާއިޒް އެހެން ވިދާޅުވީ ރައީސް ޔާމީނާއި އަދީބާ ދެމެދު ބަހުގެ ހަމަލާތައް ބަދަލުކުރެވެމުން ދިޔައިރު ގާޒީ އެކަން ހުއްޓުވާފައި ނުވާތީ އެވެ.\nކުރީގައި އޮންނަގޮތުން ހުވާކުރުމަށްފަހު ހަ މަސް ފަހުން ނޫނީ ޝަރީއަތްކުރާ ގޮނޑީގައި އިށީނުމުގެ ފުރުސަތެއް ނޯންނާނެ ކަމަށް ވެސް ފާއިޒް ވިދާޅުވި އެވެ. ފާއިޒް އެ އިޝާރާތް ކުރެއްވީ ކުރިން، ގާޒީ ކަމުގެ ހުވާ ކުރުމަށްފަހު ދަސްކުރާ ގާޒީ އެއްގެ ގޮތުގައި ހަ މަސް ފުރިހަމަ ކުރަންޖެހޭނެ ގޮތަށް އޮންނަ އުސޫލަށެވެ.\n"މި މުއްދަތުގައި މަސައްކަތް ކުރަންޖެހެނީ ދުވަސްވީ ތަޖުރިބާކާރު ގާޒީންނާއިއެކު އެވެ. ޝަރީއަތް ކުރުމުގެ ހުނަރު ދަސްކުރުމުގެ ގޮތުންނެވެ. ބައެއް ފަހަރު ބޭރަށް ފޮނުވައިގެން އެހުނަރު ދަސްކޮށްދީފައި އެބަހުއްޓެވެ." ފާއިޒް ވިދާޅުވި އެވެ.\nހަ މަސް ދުވަހުގެ މުއްދަތު، ތިން މަހަށް ބަދަލުވެގެން ގޮސް، އެންމެ ފަހުން ވޭތިވެދިޔަ ފަސްއަހަރު ފެނިގެން ދިޔައީ އެއްވެސްކަހަަ ތަމްރީނެއްނެތި، ހުވައިކުރިގޮތަށް ޝަރީއަތް ކުރާ ގޮނޑީގައި ތިއްބަވާ ތަން ކަމަށް ވެސް ފާއިޒް ވިދާޅުވި އެވެ. ފާއިޒް އެހެން ވިދާޅުވީ އިރު، ކްރިމިނަލް ކޯޓުގެ އިސް ގާޒީ ހައިލަމް އަކީ އެ ކޯޓަށް ދާދި ފަހުން އައްޔަން ކުރެވުނު ގާޒީ އެކެވެ.\nކްރިމިނަލް ކޯޓް އަހުމަދު އަދީބު އަހުމަދު ފާއިޒް ރައީސް ޔާމީން\nޜައީސް ޔާމީން އާ އެއްކޮލައް މީހަކު އެއްޗެއް ބުނެފިއްޔާ މި އެމްޑީޕީ ށައިތާނުތަކަކައް މިވާގޮތެއް ދޯ؟\nބުނަން ތެދެއް ތިހެން ތިހެން ތެޅިތެޅި ތިއްބާ އިރާދަކުރެއްވިއްޔާ ސޯޓުވެއްތޭނީ😜\nމި ކަލޭގެ ޝަރީޢަތްތަކާ މި ބެހެނީ ކޮން ހައިސިއްޔަތަކުން ކޯންޗެއް ހޯދަންބާ؟\nފާއިޒު ކޮންކަމެއް ބޭނުން ވެގެން ތޯ ތި އުޅުއްވަނީ\nކުރިން އޮތް ނިޒާމުގެ ފުރިހަމަކަން ނޭނގިގެން ނޫޅެއޭ އެއްވެސްމީހަކު.


Hiyaa guruathu negun medhukandaalaifi – Iru\nހިޔާ މަޝްރޫއުގެ ގުރުއަތު ނެގުން ފަސްކޮށްފިއެވެ.\nހައުސިންގ ޑިވަލޮޕްމެންޓް ކޯޕަރޭޝަން އެޗްޑިސީން ބުނީ، އެޗްޕީއޭއިން މިހާރު އަޅާފައިވާ ފިޔަވަޅުތަކާ ގުޅިގެން ގުރުއަތު ނެގުން ފަސްކޮށްފައިވާ ކަމަށެވެ. މިހާރު އަޅާފައިވާ ފިޔަވަޅުތަކަށް ލުޔެއް ލިބުމުން، ގުރުއަތު ނެގުމުގެ ކަންކަން ކުރިއަށްގެންދެވޭނެ ކަމަށް އެޗްޑީސީން ބުނެއެވެ. މިގޮތުން ގުރުއަތުނަގާ ދުވަސް ހަމަޖެހުމުން ގުރުނަގާ ތާރީޚަކާއި ގުރުނެގޭ ފަރާތްތަކުގެ ލިސްޓް ޢާންމުކުރެވޭނެ ކަމަށް އެ ކޯޕަރޭޝަނުން ވަނީ ބުނެފައެވެ.\nހިޔާ މަޝްރޫއުގެދަށުން ފުލެޓްލިބިފައިވާ ފަރާތްތަކުތެރެއިން ފައިނަލް ކުރެވިފައިވާ އިތުރު ފަރާތްތަކުގެ މަޢުލޫމާތު، މިނިސްޓްރީ އޮފް ނެޝަނަލް ޕްލޭނިންގ، ހައުސިންގއެންޑް އިންފްރާސްޓްރަކްޗަރ އިން ވަނީ މިކޯޕަރޭޝަނާ ޙިއްސާ ކޮށްފައިވާކަން އެޗްޑީސީންވަނީ ބުނެފައެވެ.\nގުރުއަތު ނަގާނީ އެ ކޯޕަރޭޝަނަށް ލިބިފައިވާ ފްލެޓް ލިސްޓުގައި ހިމެނޭ މީހުންގެ އައިޑީ ކާޑު ނަންބަރު ތަރުތީބުންނެވެ. އަދި މި ގުރުއަތުލުން ކުރިއަށްދާ ވަގުތު އެ މީހަކަށް ލިބުނު ފްލެޓް ހުންނަ ޓަވަރާއި ފްލޯރ އަދި އެޕާރޓްމެންޓް އެނގޭގޮތަށް ޓީވީ ސްކްރީނުން ދައްކައެވެ. އެއަށްފަހު ފޯމުގައިވާ އެ މީހެއްގެ ފޯނު ނަމްބަރަށް މެސެޖަކުން މި މައުލޫމާތު ފޮނުވަމުންނެވެ.\nފްލެޓް ލިބުނު އެންމެންނަށް ފްލެޓްތައް ހަވާލުކޮށް ނިމެންދެން، ސަރުކާރު ބަންދުނޫން ކޮންމެ ދުވަހަކު ގުރުއަތުލުން ކުރިއަށް ގެންދިޔުމަށް ނިންމާ ހޯމަ ދުވަހާ ހަމަައަށް ގުރުއަތުލުން ކުރިއަށް ގެންދިޔައެވެ.


BML Ge Retail Adhi SME Banking Ge Director Akah Nimal, Cooperate Banking ah Aseef\nބޭންކް އޮފް މޯލްޑިވްސް (ބީއެމްއެލް) ގެ ރީޓެއިލް އަދި އެސްއެމްއީ ބޭންކިންގ ޑައިރެކްޓަރގެ މަގާމަށް މޫސާ ނިމާލް އަދި ކޯޕަރޭޓް ބޭންކިންގ ޑައިރެކްޓަރގެ މަގާމަށް އަހުމަދު އަސީފް ހަމަޖައްސައިފިއެވެ.\nނިމާލް ބޭންކާ ގުޅިވަޑައިގަތީ 2003 ވަނަ އަހަރުގައެވެ. ބޭންކުގައި ވަޒީފާ އަދާކުރެއްވި މި ދިގު މުއްދަތުގައި ނިމާލް ވަނީ ބޭންކިންގެ އެކި ދާއިރާތަކުގައި މަސައްކަތްކުރައްވައި، ގިނަގުނަ ތަޖުރިބާތަކެއް ހޯއްދަވާފައެވެ. އެގޮތުން ނިމާލް ވަނީ ބްރާންޗް އޮޕަރޭޝަންސް, ކަސްޓަމަރ ސަރވިސަސް, އިންޓަރނޭޝަނަލް ބޭންކިން އަދި ރީޓެއިލް ބޭންކިންގައި މަސައްކަތް ކުރައްވާފައެވެ. ބޭންކުން ހިންގާފައިވާ ފާހަގަކޮށްލެވޭ ގިނަ މަޝްރޫޢުތަކާއި, ބޭންކަށް ގެނެވުނު މުހިންމު ބޮޑެތި ބަދަލުތައް ގެނައުމުގައި ނިމާލް ވަނީ މުހިންމު ދައުރެއް އަދާކުރައްވާފައެވެ. މި މަގާމަށް އައްޔަން ކުރެއްވުމުގެ ކުރިން އެންމެ ފަހުން ނިމާލް ހުންނެވީ ހެޑް އޮފް ރީޓެއިލް ބޭންކިންގެ މަގާމުގައެވެ.\nއަސީފް އަކީ ރިލޭޝަންޝިޕް އަދި ޕޯޓްފޯލިއޯ މެނޭޖްމަންޓްގެ ތަޖުރިބާކާރު ގާބިލު ކޯޕަރޭޓް ބޭންކަރ އެކެވެ. 2012 ވަނަ އަހަރު ރިލޭޝަންޝިޕް މެނޭޖަރގެ މަގާމަށް ބޭންކާ ގުޅިވަޑައިގަތުމަށްފަހު ފާއިތުވި 8 އަހަރު ތެރޭގައި ވަނީ ކޯޕަރޭޓް ބޭންކިންގ ޓީމާއެކު މިދާއިރާގައި ކުރިއެރުންތަކެއް ހޯއްދަވައި، ބޭންކުގެ ނުހަނު ބޮޑު ކޯޕަރޭޓް ކަސްޓަމަރ ޕޯޓްފޯލިއޯ ބެލެހެއްޓުމުގައި މުހިންމު މަސައްކަތްތަކެއް ކުރައްވާފައެވެ. މި މަގާމަށް އައްޔަން ކުރެއްވުމުގެ ކުރިން އަސީފް ގެންދެވީ ހެޑް އޮފް ކޯޕަރޭޓް ބޭންކިންގެ މަގާމު އަދާކުރައްވަމުންނެވެ.\nމި މަގާމަށް ނިމާލް އާއި އަސީފް އައްޔަންކުރެއްވުމާ ގުޅޭ ގޮތުން ވާހަކަދައްކަވަމުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ މި މަގާމުތަކަށް ބޭފުޅުން އައްޔަން ކުރުމަށް ވަރަށް ފުޅާދައިރާއެއްގައި މަސައްކަތްކުރެވިގެން ދިޔުމަށްފަހު، ނިމާލް އާއި އަސީފް ބޭންކުގެ އެގްޒެކެޓިވް ޓީމާ ގުޅިވަޑައިގަތުމުން މަރުހަބާ ކިޔުމަކީ ލިބޭ ބޮޑު އުފަލެއް ކަމަށެވެ.\n“މި ދެބޭފުޅުންނަކީވެސް ބޭންކިންގ ދާއިރާގައި އަމަލީ ގޮތުން މަސައްކަތްކޮށް އެތައް އަހަރެއްގެ ތަޖުރިބާ ހޯއްދަވާފައިވާ ގާބިލް ދިވެހިން. ރީޓެއިލް، އެސްއެމްއީ އަދި ކޯޕަރޭޓް ބޭންކިންގ އަށް އިތުރު ފުރިހަމަކަމެއް ގެނައުމަށް މިދަނީ މުހިންމު މަސައްކަތްތަކެއް ކުރަމުން. މި ދެ ބޭފުޅުން ރަނގަޅު ބަދަލުތަކެއް ގެނެސްދެއްވާނެކަމާމެދު އަޅުގަނޑަށް އިތުރުބާރު އެބައޮތް. ނިމާލް އާއި އަސީފް އަށް ކާމިޔާބަށް އެދެން.” ޓިމް ސޯޔަރ ވިދާޅުވީ އެވެ.\nބީއެމްއެލް އަކީ ރާއްޖޭގެ އެންމެ ބޮޑު ބޭންކުގެ އިތުރުން ރާއްޖޭގައި އެންމެ ގިނަ ވަޒީފާ ދެމުންދާ އެއް ކުންފުނިވެސްމެއެވެ. ބޭންކުގެ %99 މުވައްޒަފުންނަކީ ފަހްރުވެރިމަކާއެކު ވަޒީފާ އަދާކުރަމުންދާ ދިވެހިންނެވެ. ބޭންކުން ދަނީ މުވައްޒަފުންނާ ގުޅޭ ގޮތުން ވަޒީފާ ދިނުމާއި ތަމްރީނުކުރުމާއި އަދި މުވައްޒަފުންގެ އަގުވަޒަންކުރުމުގެ ގޮތުން އެންމެ ކުރިއަރާފައިވާ ސިޔާސަތުތައް އެކުލަވާލައި އަމަލުކުރަމުންނެވެ.


SunOnline: Mi faharauge Ballon d'Or award ah Raajje in vote dhiny Messi ah\nޢަބްދުﷲ އައިމަން 05 Dec 2021, 10:27\nޕީއެސްޖީގެ ފޯވާޑް ލިއޮނެލް މެސީ މިފަހަރުގެ ބެލަންޑޯ އެވޯޑާއެކު ---\nމިދިޔަ ހޯމަ ދުވަހުގެ ރޭ ފްރާންސްގެ ފުޓުބޯޅަ މެގަޒިންއިން ހޮވާ ދުނިޔޭގެ އެންމެ މޮޅު ކުޅުންތެރިޔާއަށްދޭ ބެލަންޑޯ އެވޯޑަށް އެކި ގައުމުތައް ތަމްސީލު ކުރި ނޫސްވެރިން ލައިފައިވާ ވޯޓުގެ ލިސްޓް އާއްމުކޮށްފިއެވެ.\nމިއަހަރުގެ ބެލަންޑޯ އެވޯޑަށް ވާދަކުރި ބަޔާން މިއުނިކުގެ ފޯވާޑް ރޮބާޓް ލެވަންޑޮސްކީ ފަހަތަށް ޖައްސާލުމަށްފަހު ކުޑަ ތަފާތަކުން އެ އެވޯޑް ހޯދީ މީގެ ކުރިން ވެސް ހަފަހަރަކަށް އެ އެވޯޑް ހޯދާފައިވާ ޕީއެސްޖީގެ ތަރި ލިއޮނެލް މެސީއެވެ. އެންމެ ގިނައިން މި އެވޯޑް ހޯދުމުގެ ރެކޯޑް ވެސް އޮތް މެސީ މިފަހަރުގެ އެވޯޑް ހޯދާފައިވަނީ 613 ޕޮއިންޓުންނެވެ. ދެވަނައަށް ދިޔަ ލެވަންޑޮސްކީއަށް 580 ޕޮއިންޓް ލިބުނު އިރު، ތިންވަނައަށް ދިޔަ ޖޯޖީނިއޯއަށް ލިބުނީ 460 ޕޮއިންޓްއެވެ.\nމިފަހަރުގެ އެވޯޑް މެސީއަށް ލިބުމާ ގުޅިގެން ބައެއް ނޫސްވެރިން އެކަމަށް ގިނަ ފާޑުކިޔުންތަކެއް އަމާޒުކުރި އިރު، ގައުމުތަކުގެ ނޫސްވެރިންގެ ވޯޓްތައް ވަނީ އާއްމުކޮށްފައެވެ. އެގޮތުން ފްރާންސް ފުޓުބޯޅަ މަޖައްލާއިން ނޮމިނޭޓް ކުރި އެންމެ މޮޅު 30 ކުޅުންތެރިންގެ ލިސްޓަށް 180 ގައުމަކުން ވަނީ ނޫސްވެރިން ވޯޓު ލައިފައެވެ.\nމިފަހަރުގެ ބެލަންޑޯ އެވޯޑަށް ރާއްޖެއިން ވޯޓުލައިފައި ވަނީ އިނގިރޭސި ބަހުން ރާއްޖޭގައި ނެރޭ ކުޅިވަރު ނޫސް، މޯލްޑިވްސް ސޮކާގެ ޗީފް އެޑިޓަރު ޝިމާޒް އަލީ (ޝިމައްޓޭ)އެވެ. ފަހަކަށް އައިސް ކުޅިވަރުގެ ދާއިރާއާ ކޮންމެސް ވަރަކަށް ދުރުގައި މަސައްކަތް ކުރަމުން އަންނަ ޝިމައްޓޭ މިފަހުން ބޮޑަށް ފެނިފައިވަނީ ސިޔާސީ މައިދާނުންނެވެ. އޭގެ އިތުރުން އޭނާ އަކީ މިހާރުގެ ޓްރާންސްޕޯޓް މިނިސްޓްރީގެ ޑެޕިއުޓީ މިނިސްޓަރެވެ.\nޝިމައްޓޭގެ ވޯޓުގެ ތަރުތީބު:\n1. ލިއޮނެލް މެސީ\n2. ރޮބާޓް ލެވަންޑޮސްކީ\n3. ކްރިސްޓިއާނޯ ރޮނާލްޑޯ\n4. އާލިންގް ހާލަންޑް\n5. ކެވިން ޑިބްރޭނާ\nކުޅިވަރުގެ ދާއިރާއާ ދުރުގައި މަސައްކަތް ކުރަން ޖެހުނު ނަމަވެސް ޝިމައްޓޭ އަންނަނީ ރާއްޖޭގެ އެކިއެކި ޗެނަލްތަކުން ގެނެސްދޭ ކުޅިވަރާ ބެހޭ ޕްރޮގުރާމްތަކުގައި ބައިވެރިވަމުންނެވެ. އެގޮތުން މިއަހަރު އޮތް ސާފް ޗެމްޕިއަންޝިޕްގެ މެޗުތަކުގެ ކުރިން ގެނެސްދޭ ޕޯސްޓް މެޗު ޝޯތަކާއި، ހާފް ޓައިމްގައި ގެނެސްދޭ ޝޯ ތަކުގައި ޝިމައްޓޭ ވަނީ ބައިވެރިވެފައެވެ.\nބެލެންޑޯ އެވޯޑަށް ފަސް ކުޅުންތެރިއަކަށް ވޯޓު ދިނުމުގެ ފުރުސަތު އޮންނަ އިރު، އެ އެވޯޑަށް ޕޮއިންޓް ދިނުމުގައި އޮންނަ މައިގަނޑު އުސޫލަކީ އެއްވަނައާއި ވޯޓުދޭ ކުޅުންތެރިއާއަށް ހަ ޕޮއިންޓް ލިބޭ ގޮތަށެވެ. އަދި ދެވަނައަށް ވޯޓުދޭ ކުޅުންތެރިޔާއަށް ހަތަރު ޕޮއިންޓް ދޭ އިރު، ތިންވަނަ އަށް ލިބޭނީ ތިން ޕޮއިންޓެވެ. ހަތަރުވަނައަށް ދެ ޕޮއިންޓް ދޭ އިރު، ފަސްވަނައަށްދާ ކުޅުންތެރިޔާއަށް ލިބޭނީ އެއް ޕޮއިންޓެވެ.


Kuhli haalathu ge vaahaka Raees faahaga eh nukurevvi\nކުއްލި ހާލަތުގެ ވާހަކަ ރައީސް ފާހަގައެއް ނުކުރެއްވި\nރިޔާސީ ބަޔާން އިއްވުމަށް ބޭއްވި ޖަލްސާގެ ތެރެއިން\nގާނޫނު އަސާސީގެ 84 ވަނަ މާއްދާގައި ބުނެފައި ވަނީ މިހެނެވެ؛ ކޮންމެ އަހަރަކުމެ، ރައްޔިތުންގެ މަޖިލީހުގެ ފުރަތަމަ ދައުރުގެ ފުރަތަމަ ޖަލްސާގައި ގައުމުގެ ހާލަތު ބަޔާންކޮށްދީ އަދި ގައުމުގެ ހާލަތު އިތުރަށް ރަނގަޅު ކުރުމަށްޓަކައި ކުރާންޖެހޭކަމަށް ރައީސުލްޖުމްހޫރިއްޔާއަށް ފެންނަ ކަންތައްތަކުގެ މައްޗަށް އެކުލެވޭ ރިޔާސީ ބަޔާނެއް ރައީސުލްޖުމްހޫރިއްޔާ ރައްޔިތުންގެ މަޖިލީހަށް އިއްވާންވާނެ ކަމަށެވެ.\nއެގޮތުގެ މަތިން މިހާރުގެ ރިޔާސީ ބަޔާން ރައީސް އަބްދުﷲ ޔާމީން ވަނީ އިއްވަވާފަ އެވެ. އެއީ އެމަނިކުފާނުގެ ހަތަރު ވަނަ ރިޔާސީ ބަޔާނެވެ. ރައީސް ޔާމީން މިރޭ ވަނީ މިދިޔަ އަހަރު ހިންގުނު އަދި ނިންމި މަޝްރޫއުތައް ކިޔައި ދެއްވާފަ އެވެ. އަދި މި އަހަރުގެ ތެރޭގައި ފައްޓަވާނެ މަޝްރޫއުތަކާއި އެމަނިކުފާނު އަމާޒުތައް ކިޔައިދެއްވާފަ އެވެ.\nނަމަވެސް ރިޔާސީ ބަޔާނުގައި ހިމަނަން ޖެހޭ ވަރަށް މުހިންމު ބައެއް އެމަނިކުފާނު މިރޭ އިއްވި ބަޔާނުގައި ނެތްކަން ފާހަގަކޮށްލެވެ އެވެ. އެއީ ގައުމުގެ ހާލަތެވެ. އެކަން ރައީސް ޔާމީން މިރޭ ބަޔާންކޮށް ނުދެއްވި އެވެ.\nއިދިކޮޅު ފަރާތްތަކުން މިހާރު ރާއްޖޭގައި ސައްހަ ކުއްލި ނުރައްކަލުގެ ހާލަތެއް ނެތް ކަމަށް ބުނެ ބޮޑެތި ފާޑުކިޔުންތައް އަމާޒުކުރަމުންދާއިރު ރައީސް އެކަމާ އެއްވެސް އެއްޗެއް ވިދާޅެއް ނުވެ އެވެ. ގައުމު އޮތީ ކޮން ހާލަތެއްގަ ކަމާއި ކުއްލި ނުރައްކަލެއްގައި ގައުމު އޮތްކަން ވެސް އެމަނިކުފާނު ފާހަގައެއް ނުކުރެއްވި އެވެ.\nކުއްލި ނުރައްކަލުގެ ހާލަތުގައި ގައުމު އޮތް ކަމަށް ސަރުކާރުން ދެކޭއިރު ރައީސްގެ ރިޔާސީ ބަޔާނުގައި އެކަމާ ގުޅޭ ގޮތުން އެއްވެސް އެއްޗެއް ވިދާޅުވެފައިނުވާތީ ފާޑުކިޔުންތައް ވަނީ އަމާޒުވެފަ އެވެ. ކުއްލި ނުރައްކަލުގެ ހާލަތުގެ ވާހަކަ ރައީސް މިރޭ ނުދެއްކެވިއިރު، ކުއްލި ނުރައްކަލުގެ ހާލަތުގެ ގަރާރު އިއްޔެ ރައްޔިތުންގެ މަޖިލީހުން ފާސްކުރި ގޮތާމެދު ވަނީ ހިޔާލު ތަފާތުވެފަ އެވެ.\nއިއްޔެ ރައްޔިތުންގެ މަޖިލީހުން ގަރާރު ފާސްކުރީ 38 މެންބަރުންގެ ވޯޓާއެކު އެވެ. ވޯޓު ނެންގެވިއިރު މަޖިލީހުގައި ތިއްބެވީ ވެސް 38 މެންބަރުންނެވެ. ގާނޫނު އަސާސީގެ 87 ވަނަ މާއްދާގެ (ށ)ގައި ބުނެފައިވަނީ ރައްޔިތަކު އެއަށް އަމަލުކުރަން ޖެހޭ ކަމެއް ފާސްކުރަން ޖެހޭނީ މަޖިލީހުގެ މެންބަރުންގެ ދެބައިކުޅަ އެއްބައި މެންބަރުން ތަޅުމުގައި ތިއްބަވައިގެން ކަމަށެވެ. ނަމަވެސް ރައްޔިތުންގެ މަޖިލީހުގެ ގަވައިދުގެ 38 ވަނަ މާއްދާގައި އެކަންކަމަކީ ގާނޫނުތައް ފާސްކުރުމުގައި އެކަނި ކަމަށް ވިދާޅުވެ މަޖިލީހުގެ ރައީސް އަބްދުﷲ މަސީހު ވަނީ ވޯޓު ނަންގަވައި އެ ވޯޓު ސައްހަ ވާނެ ކަމަށް ވިދާޅުވެފަ އެވެ.\nނަމަވެސް ގިނަ ގާނޫނީ ވަކީލުން ވިދާޅުވާ ގޮތުގައި، މަޖިލީހުގެ ރައީސް 43 މެންބަރުން ތިއްބަވަން ޖެހޭނީ ގާނޫނުތައް ފާސްކުރުމުގައި އެކަނި ކަމަށް ވިދާޅުވި ނަމަވެސް ގާނޫނު އަސާސީގައި އޮތީ "ކޮންމެ ކަމެއް ވެސް"ކަން ވެސް ފާހަގަކޮށްފައިވާތީ އިއްޔެގެ ވޯޓު ސައްހަ ނުވާނެ ކަމަށެވެ. ރޭގެ ވަގުތެއްގައި ޕްރޮސިކިއުޓާ ޖެނަރަލް އައިޝަތު ބިޝާމް ވެސް ވަނީ އެކަން ފާހަގަކުރައްވައި، މިހާރު ކުއްލި ހާލަތެއް ނެތްކަން ބަޔާން ކުރައްވާ ފުލުހަށް ސިޓީއެއް ފޮނުވާފަ އެވެ. އެޓާނީ ޖެނަރަލްގެ އިސް ވަކީލުން ވެސް އެ ލަފާ އެޓާނީ ޖެނަރަލް މުހައްމަދު އަނިލަށް އަރުވާފައިވެ އެވެ.\nއެޓާނީ ޖެނަރަލްގެ އޮފީހުގެ ވަކީލުންނާއި ޕްރޮސިކިއުޓާ ޖެނަރަލް މިހާރު ކުއްލި ހާލަތެއް ނެތް ކަމަށް ގަބޫލުކުރައްވާފައިވާއިރު ސުޕްރީމް ކޯޓުން މިއަދު ވަނީ ކުއްލި ހާލަތަށް އަމުރުކުރުމަށް އަންގައި ވަގުތީ އަމުރެއް ނެރެފަ އެވެ. އެ އަމުރު އެ ކޯޓުން ނެރުނީ އިއްޔެ މަޖިލީހުގެ ވޯޓު ސައްހަކަން ކަނޑައަޅަން މަޖިލީހުން ފޮނުވި މައްސަލާގައި ގޮތެއް ނިމެންދެނެވެ.


ފެށުން 37\n1 ޔަޢުޤޫބުގެފާނު ކަންޢާނުގައި ވަޒަންވެރިވެ ވަޑައިގެންނެވުމަށް ފަހު އެކަލޭގެފާނުގެ ދިރިއުޅުއްވުން އެރަށުގައި ކުރިއަށް ގެންދެވިއެވެ. އަދި ކަންޢާނުއަކީ އެކަލޭގެފާނުގެ ބައްޕާފުޅު ބީރައްޓެއްސެއްގެ ގޮތުގައި ކުރިން ދިރިއުޅުއްވި ރަށްވެސްމެއެވެ.2މި ބަޔާންކުރަނީ ޔަޢުޤޫބުގެފާނުގެ ޢާއިލާގެ ތެރޭގައި ހިނގާދިޔަ ޙާދިސާތަކެވެ.\nޔޫސުފުގެފާނުގެ އުމުރުފުޅުން ސަތާރަ އަހަރުގައި އެކަލޭގެފާނުގެ އެއްބަފާ އަޚުންނާއި އެކުގައި ހުއިހެއްޕެވުމުގެ މަސައްކަތްޕުޅު ކުރެއްވުމުގައި އުޅުއްވިއެވެ. އެއީ އެކަލޭގެފާނުގެ ބަފައިކަލުންގެ ދެ ޖާރިޔާއިން ކަމުގައިވާ ބިލްހާ އާއި ޒިލްފާއާ ކާވެނި ބައްލަވައިގަތުމަށް ފަހު ލިބިވަޑައިގަތް ދަރިންނެވެ. އެކަލޭގެފާނު އެކަލޭގެފާނުގެ ބޭބެމެން ކަންތައްތައް ކުރަމުން ގެންދާ ބައެއް ގޯސްކަންތަކުގެ ވާހަކަ ބަފައިކަލުންގެ އަރިހުގައި ދަންނަވައެވެ.3އިސްރާއީލު (ޔަޢުޤޫބުގެފާނު) މުސްކުޅި ޙާލަތުގައި ވެފައިވީ ހިނދު ރާޙީލްގެ ފަރާތުން ޔޫސުފުގެފާނު އެކަލޭގެފާނަށް ލިބިވަޑައިގެންނެވިއެވެ. މިހެންވުމުގެ ސަބަބުން ޔަޢުޤޫބުގެފާނުގެ އެހެނިހެން ދަރިންނަށް ވުރެންވެސް ބޮޑަށް ޔޫސުފުގެފާނުދެކެ އެކަލޭގެފާނު ލޯބިފުޅުވެއެވެ. އެއްދުވަހަކު ޔަޢުޤޫބުގެފާނު އެކަލޭގެފާނުގެ ދަރިކަލުން ޔޫސުފުގެފާނަށް ޚާއްސަ ހަދިޔާއެއްގެ ގޮތުން އަގުބޮޑު އަތްދިގު ރިދާކޮޅެއް ދެއްވިއެވެ.4ނަމަވެސް ޔޫސުފުގެފާނުގެ އެންމެހާ އަޚުން އެކަލޭގެފާނުދެކެ ނުހަނު ނަފުރަތު ކުރެއެވެ. ސަބަބަކީ އެކަލޭގެފާނުގެ ބަފައިކަލުން އެންމެ ރުހިލައްވާ ދަރިކަލުންނަކީ އެކަލޭގެފާނު ކަމުގައި ވުމުންނެވެ. އަދި އެކަލޭގެފާނުގެ އެންމެހާ އަޚުން ހެޔޮބަހެއް އެކަލޭގެފާނާއިމެދު ބުނުމުގެ ބަދަލުގައި ހަރުކަށިކޮށް މުޚާތަބު ކުރޭމެއެވެ.\n5 އެއްރެއަކު ޔޫސުފުގެފާނަށް ހުވަފެންފުޅެއް ފެނިވަޑައިގެންނެވިއެވެ. އަދި އޭގެ ފަހުން ދުވަހެއްގައި އެކަލޭގެފާނުގެ އަޚުންނަށް އެ ހުވަފެންފުޅު ކިޔައިދެއްވުމުން އިހުނަށް ވުރެން ބޮޑަށް އެކަލޭގެފާނުގެ އަޚުން ނަފްރަތު ކުރިއެވެ.6އެ ހުވަފެންފުޅު ޔޫސުފުގެފާނުގެ އަޚުންނަށް އެކަލޭގެފާނު މިފަދައިން ވިދާޅުވެދެއްވިއެވެ. ”އަހަރެންނަށް ފެނުނު ހުވަފެން ތިބާމެންނަށް ކިޔައިދިނުމަށް އަހަރެން ބޭނުން.7އަހަރެމެން އެންމެން ދަނޑުގައި ތިބެ ގޮވާން ކެނޑުމަށް ފަހު ބޮނޑިބޮނޑިއަށް އެގޮވާން ބަންނަމުން ދިޔައިން. ކުއްލިއަކަށް އަހަރެން ބަނދެފައި އޮތް ގޮވާން ބޮނޑި ކޮޅަށް ޖެހުނު. އެހިނދު ތިބާމެން ބަނދެފައި ހުރި ބޮނޑިތައް އަހަރެންގެ ބޮނޑީގެ ވަށައިގެން އެއްވެ އެ ބޮނޑިއަށް ސަޖިދަކުރި.“ 8 އެކަލޭގެފާނުގެ އެންމެހާ އަޚުން މިފަދައިން އެކަލޭގެފާނަށް ރައްދު ދެއްވިއެވެ. ”ކަލޭ ހީކުރަމުން ތިޔަގެންދަނީ ކަލޭތީ އަހަރެމެން އެންމެތަކުންގެ މައްޗަށް ވެރިކަން ހިންގާނޭ ރަސްގެފާނު ކަމަށްތަ!“ އެހެންވީމާ، އެކަލޭގެފާނުގެ އަޚުން އިހުނަށް ވުރެންވެސް ބޮޑަށް އެކަލޭގެފާނުދެކެ ނަފްރަތު ކުރިއެވެ. އެއީ ހަމައެކަނި އެ ހުވަފެންފުޅު އެކަލޭގެފާނު ވިދާޅުވެ ދެއްވުމަކުން ނުމެ ނޫންމެއެވެ. އެފަދަ ގޮތަކަށް އެކަލޭގެފާނަށް ވިދާޅުވެވުމާއި އެކުގައިވެސް މެއެވެ.9މިހުވަފެންފުޅަށް ފަހު އެހެން ހުވަފެންފުޅެއްވެސް އެކަލޭގެފާނަށް ފެނިވަޑައިގަތެވެ. އަދި މި ހުވަފެންފުޅު ވެސް އެކަލޭގެފާނުގެ އަޚުންނަށް ވިދާޅުވެދެއްވުމުގެ ގޮތުން މިފަދައިން ދެންނެވިއެވެ. ”އަހަރެންނަށް ފެނުނު އެހެން ހުވަފެނެއްގައި އަހަރެންނަށް ޢިއްޒަތާއި ގަދަރުކޮށް އިރާއި، ހަނދުގެ އިތުރުން އެގާރަ ތަރި އަހަރެންގެ ކުރިމަތީގައި ކުރުނީސްކުރަނިކޮށް އަހަރެންނަށް ފެނުނު.“ 10 ޔޫސުފުގެފާނު އެކަލޭގެފާނަށް ފެނިވަޑައިގެންނެވި މި ހުވަފެންފުޅުގެ ވާހަކައިން އެކަލޭގެފާނުގެ ބަފައިކަލުންނަށް މިފަހަރު ޚަބަރު ދެއްވިއެވެ. ނަމަވެސް އެކަލޭގެފާނުގެ ބަފައިކަލުން މިފަދައިން އަޑުލެއްވިއެވެ. ”ތިޔައީ ކޮންފަދަ ހުވަފެނެއް؟ އަހަރެންނާއި ތިބާގެ މައިމީހާގެ އިތުރުން ތިބާގެ އެންމެހާ އަޚުން ތިބާގެ ކުރިމައްޗަށް އައިސް ގުދުވެ ކުރުނީސް ކުރާނެކަމަށް ތިބާ ގަބޫލުކުރަމުތަ؟“ 11 ޔޫސުފުގެފާނުގެ އެންމެހާ އަޚުން އެކަލޭގެފާނާއި މެދު ޙަސަދަވެރިވި ކަމުގައި ވިނަމަވެސް އެކަލޭގެފާނުގެ ބަފައިކަލުން މި ހުވަފެނުގެ ތަޢުބީރާއިމެދު ވިސްނަވަމުން ގެންދެވިއެވެ.\n12 އޭގެ ކުޑަ ދުވަސްކޮޅެއްފަހުން ޔޫސުފުގެފާނުގެ އެންމެހާ އަޚުން އެބައިމީހުންގެ ބަފައިކަލުންގެ ކަންބަޅިތައް ގޮވައިގެން ހުއިހެއްޕެވުމަށް ޓަކައި ޝަކީމް އާއި ކައިރި ސަރަޙައްދަކަށް ދިޔައެވެ. 13 އެބައިމީހުން އެސަރަޙައްދަށް ދިޔުމަށް ފަހު ޔޫސުފުގެފާނުގެ ބަފައިކަލުން ޔަޢުޤޫބުގެފާނު އެކަލޭގެފާނަށް މިފަދައިން ވިދާޅުވިއެވެ. ”ތިބާގެ އަޚުން ގޮސްވީ ޝަކީމް އާއި ކައިރި ސަރަހައްދެއްގައި ކަންބަޅިތަކާއިގެން ހުއިހެއްޕެވުމަށް ގޮސް. އަހަރެން ބޭނުންވަނީ ތިބާ އެބައިމީހުންގެ ގާތަށް ޒިޔާރަތްކުރުމަށް.“\nޔޫސުފުގެފާނު ޖަވާބުގައި ދެންނެވިއެވެ. ”އަޅުގަނޑު ދިއުމަށް ތައްޔާރުގައި ހުރީމު.“\n14 އެހިނދު އެކަލޭގެފާނުގެ ބަފައިކަލުން މިފަދައިން ވިދާޅުވިއެވެ. ”އެސަރަޙައްދަށް ދޭ. އަދި ތިބާގެ އަޚުންނާއި ކަންބަޅި ތަކުގެ ޙާލަކީ ކޮބައިތޯ ބެލުމަށް ފަހު އެނބުރި އައިސް އަހަރެންނަށް އެބައިމީހުންގެ ޚަބަރުދީ.“ އެގޮތުގެ މަތިން ޔަޢުޤޫބުގެފާނު އެކަލޭގެފާނުގެ ދަރިކަލުން ޔޫސުފުގެފާނު ޙަބްރޫންގެ ވާދީން ފޮނުއްވިއެވެ.\nޔޫސުފުގެފާނު ޝަކީމްގެ ރަށްބޭރާ ހަމައަށް ވަޑައިގެންނެވިއެވެ. 15 އެހިސާބުގައި އެކަލޭގެފާނު ބޭބެމެން ނުފެނިގެން އުޅުއްވަނިކޮށް މީހަކާއި ދިމާވެ ވަޑައިގަތެވެ. އަދި އެމީހާ އެކަލޭގެފާނަށް ދެންނެވިއެވެ. ”ތިބާ ތިޔަ ހޯއްދަވަނީ ކޮންއެއްޗެއް؟“ 16 ޔޫސުފުގެފާނު ޖަވާބު ދެއްވިއެވެ. ”އަހަރެން މި ހޯދަމުން ގެންދަނީ އަހަރެންގެ އަޚުންނާއި އެބައިމީހުންގެ ކަންބަޅިތައް. ތިބާ އެބައިމީހުން ދުށީމުތަ؟“ 17 އެމީހާ ދެންނެވިއެވެ. ”އެބައިމީހުން މިތަން ދޫކޮށް ހިނގައްޖެ. އެބައިމީހުން ދެން ދާނީ ދޫޘާން އަށޭ ބުނިއަޑު އަހަރެން އެހީމު.“ އެހެންވީމާ، ޔޫސުފުގެފާނު ދަތުރުކުރައްވާ އެކަލޭގެފާނުގެ އަޚުން ހޯއްދެވުމަށް ޓަކައި ދޫޘާން އަށް ވަޑައިގަތެވެ. އަދި އެ ސަރަހައްދުގައި އެބައިމީހުން ތިއްބާ އެކަލޭގެފާނާއި ބައްދަލުވިމެއެވެ.\nޔޫސުފުގެފާނު އަޅުކުއްޖެއްގެ ގޮތުގައި ވިއްކާލެއްވުން\n18 ޔޫސުފުގެފާނު އެކަލޭގެފާނުގެ އަޚުންނާއި ދިމާއަށް ވަޑައިގަންނަވަމުން ގެންދެވިތަން ދުރުން އެބައިމީހުންނަށް ފެނި އެކަލޭގެފާނު އަވަހާރަކޮށްލެއްވުމަށް ރޭވުންތައް ރާވަމުން ގެންދިޔައެވެ. 19 އަދި އެބައިމީހުންގެ އެކަކު އަނެކަކަށް ބުނަމުން ދިޔައެވެ. ”ހުވަފެނުގެ ސާހިބާ އެހަރަ ވަޑައިގަންނަވަނީ! 20 އެކަލޭގެ މަރާލާފައި އެކަލޭގެ ހަށިގަނޑު މިތަނުން ވަޅަކަށް ވައްޓާލަމާ ހިނގާ. އަހަރެމެން ބަފައިކަލުން އަރިހަށް ގޮސް ދަންނަވާނީ ވަލުޖަނަވާރެއް އައިސް އެކަލޭގެ މަރައި ކާލައިފިކަމުގައި. އޭރުން އެނިމުނީނު؟ ދެން އެކަލޭގެ ހުވަފެންތަކަށް ވާގޮތެއް ވެސް އެނގިދާނެތާ.“\n21 ނަމަވެސް އެބައިމީހުންގެ މި ރޭވުން ރައޫބައިން އަށް އަޑުއިވުނު ހިނދު އެކަލޭގެފާނު ސަލާމަތް ކުރެއްވުމުގެ ނިޔަތުގައި މިފަދައިން ބުންޏެވެ. ”އެކަލޭގެ މަރައިލާނޭ ކަމެއްނެތް. 22 އެކަލޭގެ މަރުގެ ޒިންމާ އަހަރެމެންގެ ބޮލުގައި އަޅާނޭކަމެއް ނެތްމެ. މި ސަހަރާތެރެއިން ވަޅަކަށް އެކަލޭގެ ވައްޓާލަމާ ހިނގާ. ނަމަވެސް އެކަލޭގެއަށް އަނިޔާ ނުކުރާތި!“ ރައޫބައިންގެ ހިތުގައި މިފަދައިން ރޭވީ ޔޫސުފުގެފާނު ސަލާމަތް ކުރައްވައި ފަހުން އެކަލޭގެފާނުގެ ބަފައިކަލުންނާއި ހަމައަށް އަނބުރާ ފޮނުއްވުމުގެ ނިޔަތުގައެވެ. 23 ޔޫސުފުގެފާނު އެކަލޭގެފާނުގެ އަޚުންނާއި ހަމައަށް ވަޑައިގެންނެވުމުން އެމީހުން އެކަލޭގެފާނު ތުރުކުރައްވައިގެން ހުންނެވި އަތްދިގު ރިދާކޮޅު ދަމައިގަތެވެ. 24 އަދި އެތަނުގައި ހުރި ފުންވަޅެއްގެ ތެރެއަށް އެކަލޭގެފާނު ވައްޓާލައިފިއެވެ. ޢާންމު ގޮތެއްގައި އެ ވަޅުގެ ބޭނުންކުރަނީ ފެން ރައްކާ ކުރުމަށެވެ. ނަމަވެސް މިހިނދު އެ ވަޅުގެ ފެން ވަނީ ހުސްވެފައެވެ.\n25 ޔޫސުފުގެފާނުގެ އަޚުން އެކަލޭގެފާނު ވަޅުގެ ތެރެއަށް ވައްޓާލުމަށް ފަހު އެތަނުގައި އެބައިމީހުން ކާން އިށީނެވެ. އެބައިމީހުން ކާންފެށިތަނާހެން ތަންކޮޅެއް ދުރުން އެބައިމީހުންނާއި ދިމާއަށް ގާފިލާއެއް އަންނަތަން ފެނިއްޖެއެވެ. އެއީ ޖިލްޢާދުން މިޞްރަށްދާ އިސްމާޢީލީންގެ ވިޔަފާރި ގާފިލާއެކެވެ. އެބައިމީހުންގެ ޖަމަލުތައް ބަރުކޮށްފައިވީ ހަވާދާއި މީރުވަސްދުވާ ހުވަނދުންނާއި ބާމުންނެވެ.\n26 އެހިނދު ޔަހޫޛާ އޭނާ އަޚުންނަށް މިފަދައިން ޚިޔާލު ދިނެވެ. ”އަހަރެމެންގެ ކޮއްކޮ މަރާލާފައި، އެކަލޭގެ ހަށިގަނޑު ފޮރުވުމުން އަހަރެމެންނަށް އެކަމުން ކުރާނީ ކޮންފައިދާއެއް؟ 27 އެކަލޭގެއަކީ އަހަރެމެން އަޚެއްމެ. އަހަރެމެން އެކަލޭގެ މަރުގެ ޒިންމާ ނެގުމުގެ ބަދަލުގައި މިއަންނަ އިސްމާޢީލީންގެ ގާފިލާގެ ވިޔަފާރިވެރިއަކަށް އެކަލޭގެ ވިއްކާލަމާ ހިނގާ!“ މިގޮތާއިމެދު ޔަހޫޛާގެ އެންމެހާ އަޚުން އެއްބަސްވިއެވެ. 28 ދެން އެ ގާފިލާ އެބައިމީހުންނާއި ކައިރިއަށް އައި ހިނދު ޔޫސުފުގެފާނުގެ އަޚުން އެކަލޭގެފާނު ވަޅުން ނަންގަވައި މިދްޔާން ވަންހައިގެ ވިޔަފާރިވެރިއަކަށް ވިހި ރިހިފައިސާ ފޮއްޗަށް އެކަލޭގެފާނު ވިއްކާލިއެވެ. ދެން މި ވިޔަފާރިވެރިޔާ އާއިއެކު ގާފިލާގައި އެކަލޭގެފާނު މިޞްރަށް ގެންދިޔައެވެ.\n29 ކުޑަހިނދުކޮޅެއް ފަހުން ރައޫބައިން ވަޅުގެ ކައިރިއަށް އައެވެ. އަދި ޔޫސުފުގެފާނު އެވަޅުގެ އެތެރޭގައި ނެތްކަން އެނގުމުން އެކަމާއި އޭނާ ދެރަވާކަން ދެއްކުމުގެ ގޮތުން އޭނާ ލައިގެންހުރި ހެދުން އިރާލިއެވެ. 30 އަދި އޭނާގެ އަޚުންގެ ކައިރިއަށް އެނބުރި ގޮސް މިފަދައިން ބުންޏެވެ. ”އެކަލޭގެ ވަޅުގެ ތެރެއަކު ނެތް! އަހަރެން ދެން ހަދާނީ ކިހިނެއް؟“\n31 ނަމަވެސް ޔޫސުފުގެފާނު އަޚުން ގިތެލެއް ކަތިލައި އެކަލޭގެފާނު ތުރުކުރައްވައިގެން ހުންނެވި އަތްދިގު ރިދާކޮޅު އެ ޖަނަވާރުގެ ލެއިން ކަޅިކުރިއެވެ. 32 އެއަށް ފަހު އެބައިމީހުން އަތްދިގު ރިދާކޮޅު ހިފައިގެން ގޮސް އެބައިމީހުންގެ ބަފައިކަލުންގެ އަތްޕުޅަށް އަރުވައި މިފަދައިން ދެންނެވިއެވެ. ”މި ރިދާ އަޅުގަނޑުމެންނަށް ފެނުނީ މައިދާނުގެ ތެރެއިން! މިއީ ބަފައިކަލުންގެ ދަރިކަލުން ޔޫސުފުގެ ރިދާކޮޅުތޯ؟“\n33 ޔަޢުޤޫބުގެފާނަށް އެ ރިދާކޮޅު ފެނިވަޑައިގެންނެވި ހިނދު ޙައިރާންވެ ވަޑައިގެން ހުންނަވާ މިފަދައިން ވިދާޅުވިއެވެ. ”މިއީ އަހަރެންގެ ދަރިކަލުންގެ ރިދާ! ކޮންމެވެސް ވަލުޖަނަވާރަކު އަހަރެންގެ ދަރިފުޅު ޔޫސުފަށް ޙަމަލާދީ މަރައި ކުދިކުދި ކޮށްގެން ކައިފި.“ 34 މިކަމާއިމެދު ޔަޢުޤޫބުގެފާނު ހިތާމަކުރައްވާ އެކަލޭގެފާނުގެ ފޭރާން ކޮޅު އިރުއްވައި ސުތުލި ފޭރާންކޮޅެއް ތުރުކުރެއްވިއެވެ.* ކެހެރި ފޭރާމަކީ ބަކަރިއާއި ޖަމަލުފަދަ ތަކެތީގެ ކެހެރިން ގޮވާން އެޅުމަށް ހަދާފައި ހުންނަ ގޯނި ހަދާފައިހުންނަ ކެހެރި ނޫނީ ޖަނަވާރުގެ ހަމެވެ. މިއީ އެޒަމާނުގައި ހިތާމަ އާއި ހިތްދަތިކަން ލިބިފައިވާކަން ދެއްކުމަށާއި ތައުބާވެއްޖެކަން މީސްތަކުންނަށް ދައްކައިދިނުމަށް މި ފަދަ ފޭރާމުން އަންނައުނު އަދެއެވެ. އަދި ޔޫސުފުގެފާނު އަވަހާރަވުމުގެ ހިތާމައިގައި އެތައް ދުވަސްތަކެއް ވަންދެން އެކަލޭގެފާނު އުޅުއްވިއެވެ. 35 އެކަލޭގެފާނުގެ ފިރިހެން ދަރިންނާއި އަދި އަންހެން ދަރިން އެކަލޭގެފާނުގެ ހިތްޕުޅު ހަމަޖައްސަވައި ދިނުމަށާއި ހިތްވަރު ދިނުމުގައި މަސައްކަތް ކުރިމެއެވެ. ނަމަވެސް ޔޫސުފުގެފާނާއިމެދުގައި އެކަލޭގެފާނު ކީރިތިކުރެއްވުމުގައި ދެމިހުންނަވައި އެކަލޭގެފާނުގެ ދަރިންނަށް މިފަދައިން ވިދާޅުވިއެވެ. ”އަހަރެން ކަށްވަޅަށް ދާނީ އަހަރެންގެ އެ ދަރިފުޅާއި މެދުގައި ހިތާމަކުރުމުގައިވެ.“ މިފަދައިން ވިދާޅުވުމަށް ފަހު ކީރިތި ކުރައްވަމުން ގެންދެވިއެވެ.\n36 އެހިނދު ޔޫސުފުގެފާނު ގަތް ވިޔަފާރި ގާފިލާއަށް މިޞްރަށް ހިނގައްޖެއެވެ. އަދި އެކަލޭގެފާނު ގަތް މިދްޔާން ވަންހައިގެ ވިޔަފާރިވެރިން މިޞްރުގެ ރަސްގެފާނުގެ ގަނޑުވަރުގެ ސަލާމަތީކަންތައް ބަލަހައްޓާ ވަޒީރު ފޫޠީފާރުއޭ ކިޔުނު މީހަކަށް އެކަލޭގެފާނު އަޅުކުއްޖެއްގެ ގޮތުގައި ވިއްކާލެއްވިއެވެ.\n*37:34 ކެހެރި ފޭރާމަކީ ބަކަރިއާއި ޖަމަލުފަދަ ތަކެތީގެ ކެހެރިން ގޮވާން އެޅުމަށް ހަދާފައި ހުންނަ ގޯނި ހަދާފައިހުންނަ ކެހެރި ނޫނީ ޖަނަވާރުގެ ހަމެވެ. މިއީ އެޒަމާނުގައި ހިތާމަ އާއި ހިތްދަތިކަން ލިބިފައިވާކަން ދެއްކުމަށާއި ތައުބާވެއްޖެކަން މީސްތަކުންނަށް ދައްކައިދިނުމަށް މި ފަދަ ފޭރާމުން އަންނައުނު އަދެއެވެ.


Larage Story eh: Heenlaagothun\n(9 ފެބްރުއަރީ 2021 އާ ގުޅޭ)\n"އޭތް! މަ ހަނދާން ނެތުނީ، މިދުހަތު އަތުވެއްޖެ، ނަމްޒާމެންގޭ މަތީބައިގަ ހުންނަނީ." ޝެހެނާޒު ބުންޏެވެ. އެއާއެކު އަރީން ބަސް ހުއްޓުނެވެ. ދެ ލޯ ބޮޑުކޮށްލެވިފައި ހުރިއިރު މާނަވީ ހިނިތުންވުމެއް ތުންފަތަށް ވެރިވެއްޖެ އެވެ. ޗޮކުލެޓު ކުލައިގެ ދެ ކަޅިން ތަފާތު ވިދުމެއް ފާޅުވެލިއެވެ.\n"އަރީން..." ފަހަތުން ފަވާދުގެ އަޑު އިވުނު ހިނދު އަރީންގެ މޫނު ހުދުވި އެވެ. ހިނދުކޮޅަކަށް ފާޅުވެލި ހުރިހާ އަސަރެއް އޭނާ ފަރުދާކޮށްލީ ނުހަނު އަވަހަށެވެ.\nއެނބުރިލައި ފަވާދަށް އަރީން ބަލައިލީ އެވެ. ކިހިނެއްތޯވީ އަހާލާ ފަދައަކުން ނިތް އަރުވާލިއެވެ. ކޯލު ނިމޭކަށް ނޫޅޭތޯ ފަވާދު އަހާލި އެވެ.\n"ފަވާދު އައީތަ؟" އަރީން އަނގައިން ނުބުނުއިރު ފޯނުގެ އަނެއްކޮޅުގައި ހުރި ޝެހެނާޒަށް ފަވާދުގެ އަޑު އިވުނީއެވެ.\n"ފަހުން ގުޅާނަން އިނގޭ." އަރީން ބުނެލިއެވެ. ފޯނު ތިރިކޮށްލި ގޮތަށް ކިހިނެއްތޯވީ އަރީން އަހައިފިއެވެ.\n"ދޭބަލަ މަންމަ ކައިރިއަށް." ފަވާދު ބުންޏެވެ.\n"އެ ކީއްކުރަން؟ މަންމަ ގޮވީތަ؟" އަރީންގެ މޫނުން ފާޅުވެލީ ހައިރާން ކަމެވެ. ފަވާދު އެ އައީ އަސްލަންއާއި ރިދާންއާއެކު ޓެރެސްގައި މަސައްކަތް ކުރަން އުޅެފައިކަން އަރީނަށް އެނގެ އެވެ.\n"މަންމަ ނުގޮވިޔަސް އަރީން ދާންވާނެއެއްނު، ރޫމާ ދައްތައާއި އައްޔޫބެ ވެސް އައިސް އެބައުޅޭ، އެގޭ އިޔާން ވެސް ކޮންއިރެއް އަހަރެމެންނާއެކު އުޅޭތަ، އަނެއްކާ އެއޮއް ހުރިހާ ތަށިތަކެއް ރެއާ މިއަދާ އެ ދޮންނަނީ މަންމަގެ ދެއަތުން... ޕްލީޒް... ދޭބަލަ އެތަނަށް." ފަވާދު ކުރިއަށް ޖެހިލައި އަރީންގެ ދެއަތުގައި ހިފާލިއެވެ.\n"މަށަކަށް ނުދޮވެވޭނެ، ތަށި ދޮންނަ މެޝިނެއް ހަރުކުރީ އެހެންވެ."\n"އެއްޗެއް ނުދޮވުނަސް އަރީނަށް ކޮންމެވެސް ކަމެއް ކޮށްދެވޭނެއެއްނު، މަންމަ ހިތްހަމަޖެހޭނެ އޭރުން." ފަވާދު ވާހަކަ ދެއްކީ އަރީނަށް ވިސްނައި ދޭން ބޭނުންވެފައި ހުރެއެވެ.\n"މަންމަ އަމިއްލައަށް މަސައްކަތްގަނޑު ބޮޑުކުރީ، ތަނެއް ކުއްޔަށް ހިފިނަމަ އެއިން އެއްވެސް ކަމެއް ކުރާކަށް ނުޖެހުނީސް، ލާރި ނެތީކީ ނޫން ވިއްޔާ، ޚަރަދު ކުޑަވެފަ ފަސޭހަވީސް އެގޮތް... ކާކުތަ މިހާރު ގޭގަ ވެޑިން ބާއްވަނީ، އަހަރެން ދިޔައީ ވިއްޔާ އެއްޗެކޭ ބުނެވޭނީ، މަށަށް ބުނެވޭ އެއްޗަކުން މަންމަ ހިތްހަމަނުޖެހޭނީ... ދުރުގަ ހުރީމަ ބޮލަށް ފަސޭހަ ވާނީ، އެމީހުން ބޭނުން ގޮތަކަށް އެކަން ކޮށްފާނެއެއްނު، އެހެންނޫނަސް ފަވާދު އެބައުޅެމެންނު، އެވަރު އޯކޭވާނެ."\nއަރީން އެއްގޮތަކަށް ވެސް ދާ ޚިޔާލެއް ނުކުރިއެވެ. އަނބިމީހާއަށް ބަލަން ހުރެ ފަވާދު ފިނި ނޭވާއެއް ލިއެވެ. އަރީން ނުދާނޭކަން ޔަގީންވާތީ އޭނާ ހިނގައިގަތީ އެބައިން ނުކުންނާށެވެ. ކުރިއަށްދާ މަސައްކަތްތަކަށް އެނބުރި ދާށެވެ. އަރީން އެނބުރި ބެލްކަނީގެ ރެއިލިންގައި ދެއަތް އަޅުވާލިއެވެ. މަގުމައްޗަށް ނަޒަރު ހުއްޓާލި ނަމަވެސް އޭނާގެ ސިކުނޑީގައިވީ ޝެހެނާޒު ދެއްކި ވާހަކައެވެ. އޭނާ ބުނި މިދުހަތަކީ އަރީނުގެ ހަނދާނުން ފިލާނުލެވުނު މިދުހަތުބާ އެވެ. އޭނާ މާލެ އަތުވެދާނެބާ އެވެ. ޝެހެނާޒު އެބުނީ ހަމަ ހަޤީޤަތަށް ބާއެވެ. ހިތުގެ އަޑީގައި ފޮރުވިފައިވި އިޙްސާސްތަކެއް ތިލަވާން އުޅުނެވެ. ބަޔާން ކުރަން ދަތި ފިނިކަމެއް މޭގައި އުފެދުނުއިރު އަރީންގެ ހަށިގަނޑު ގަނޑުކޮށްލަން އުޅޭ ކަހަލައެވެ. ތިރީ ތުންފަތުގައި ދަތްއަޅާލިއިރު މަޑުމަޑު ފިޔާތޮށިކުލަ ލޭކުލައަށް ބަދަލުވެލީ ނުހަނު އަވަހަށެވެ. ޝުޢޫރުތައް އުތުރު އަރަން ފެށި ކަހަލައެވެ. ދެ ލޯ މަރާލުމާއެކު ފުންނޭވާއެއް ދޫކޮށްލާފައި ދެފަރާތަށް އަރީން ބޯ ހޫރާލި އެވެ.\nނޯޔާގެ ކޮޓަރިތެރޭގައި ހުރީ ހިނާފަތުގެ ވަހެވެ. ފާޚާނާ ތެރޭ ނެހާގެ އެހީތެރިކަމާއެކު އަތް ދޮންނަން ނޯޔާ އުޅެއެވެ. ފާޚާނާ ދޮރުމަތީ ޔަޝާ ހުއްޓެވެ. ހިނާފަތް އަޅާހިތުން އުޅުނު މީހާ އަތް ދޮވެލީ އެ ނުވެސް ހިކެނީއެވެ. ކުލަ އެރީ ވެސް ކިރިޔާއެވެ. ދުވާފަހުން އޭނާ އޯކަށް ވެސް ދެމެނީއެވެ. އެކަމާ ޔަޝާއާ އެންމެ ދިމާކުރި މީހަކީ ނެހާއެވެ.\nހަވީރު ސައި އޮތީ ސަބީނާމެން ގޭގަ އެވެ. މަސައްކަތުގައި އުޅުނު ހުރިހާ ފިރިހެން ދަރީންނާއި އެމީހުންނާ ބައިވެރިވި އެކުވެރީންނަށް ސައި އޮތެވެ. ރޫމާ ވެސް އުޅުނީ އެ ގޭގައެވެ. ސައި އޮތްކަން ނެހާގެ ފަރާތުން އެނގުނެވެ. ނޯޔާ ނުދާތީ ޔަޝާއަށް ދާކަށް ނުކެރުނެވެ. އޭނާ ނޯޔާ ގާތު ވަރަށް އާދޭސްކުރި އެވެ. އަސްލަން ބަލާހިތުންނެވެ. ކައިވެނި ޙަފުލާގެ ކުރިން އެމީހަކު ހުންނަ ގޮތް ދުށުމަށް ޔަޝާ އިނީ ކެތްމަދުވެފަ އެވެ. ހަމައެއާއެކު ރީތި ފިރިހެނަކު ބަލާލަން ލިބިދާނޭ ކަމުގެ ޝައުގުވި އެވެ.\n"އަހަރެންގެ ފިއުޗާ ހަޒްބަންޑް އެތަނުގަ ހުރެދާނެ... ދޯ ތާތި." ޔަޝާ ދޯ ދިނީ ނެހާއަށެވެ.\n"ހުރެދާނެ... ޔަޝާ ނުދިޔަޔަސް އެމީހަކު ޔަޝާ ހޯދައިގެން އައިސް އިންނަން އަހާފާނެ، އެގޮތް މާ ރަނގަޅެއްނު." ނެހާ ބުންޏެވެ.\nޔަޝާއާއި ނެހާއާ ދެމެދު ދެކެވެން ފެށި ވާހަކައިން ނޯޔާއަށް ވިސްނާލެވުނީ ކައިވެންޏާ މެދު އެވެ. ފިރިމީހާއަށް ވާން އެ އުޅެނީ ނޯޔާ ޚިޔާރު ކުރި ފަރާތެއް ނޫނެވެ. ހަމައެގޮތަށް އަސްލަންގެ ހޮވުމަކަށް ވެސް ނޯޔާ ނުވެ އެވެ. ޛަރޫރީ ބޭނުމެއް ނޯޔާގެ ނެތެވެ. ނަމަވެސް ފާޑަކަށް މަޖުބޫރު ވެފައެވެ. ހިތުގައި ހިނގާ ހުރިހާ ޝުޢޫރެއް ޚިއްޞާ ކުރެވޭވަރު މީހަކު ވެސް ނެތިފައެވެ. ގާތް ރަޙުމަތްތެރިޔާއަށް ވެސް ހާލަތު ނުވިސްނޭނެކަން ނޯޔާއަށް އެނގެއެވެ. މީހެއްގެ އަނތްބަކަށް އޭނާ ވާން ދެން ގިނައިރެއް ނެތެވެ. ހިތަށް ހަމަޖެހުމެއް ނުލިބެއެވެ. ތެޅިފޮޅޭ ފަދައަކުން ހައްތަހާ ހިތުގެ ތެޅުން އައީ އަވަސްވަމުންނެވެ. ހިނިތުންވުމުގެ ބަދަލުގައި ތުންފިއްތާ ބާރަށް ރޯލަން ނޯޔާގެ ހިތް އެދޭ ކަހަލައެވެ. ނަމަވެސް އޭނާގެ ލޮލުން ކަރުނައިގެ ތެތްކަން ފޭދުނަ ނޯޔާ ނުދިނެވެ. އެހާ ހިތްވަރު ކުރަންވުމުން ނަފްސު ވެސް ވަރުބަލިވެއެވެ. އެހެންވިޔަސް އޭނާއަށް ހިތްވަރު ދޫކޮށްލެވޭކަށް ނެތެވެ. އަސްލަންގެ މިޒާޖާއި އޭނާގެ އުސޫލުތަކާއި ޠަބީޢަތް އެއްގޮތަކަށް ވެސް ނޭނގެއެވެ. ތަންކޮޅެއް ގިނައިރު ވާހަކަދެއްކުނިއްޔާ ދެއްކިފަ ހުރީ ކައިވެންޏާ ގުޅިގެން އަސްލަން ގުޅީމަ އެވެ. ރަންކީ ދުވަހު ވެސް އޭނާ ނޯޔާއާ ވާހަކަދައްކަން މަސައްކަތެއް ނުކުރާކަން ފާހަގިއެވެ. އޭނާ ކޮންމެ ސުވާލެއް ކުރި ނަމަވެސް ނޯޔާ ހުރީ ޖަވާބުދޭށެވެ. އެކުގައި އެއްތަނެއްގައި އުޅެވޭނެބާއޭ ނޯޔާގެ ޟަމީރާ ސުވާލު ކޮށްލި އެވެ.\n"ނިދަނީތަ؟ އިރުކޮޅަކުން ތައްޔާރުވާންވީ." ލޯ މަރާލައިގެން އެނދުގައި ނޯޔާ އޮންނަތާ ގިނައިރު ވެގެން ނެހާ އަވަހަށް ގޮވިއެވެ.\n"ނުނިދަން." ލޯ މަރައިގެން އޮވެ ނޯޔާ ބުނެލި އެވެ.\n"މިރެއަށް އެނާޖީ ސޭވް ކުރަނީ ދޯ." ހިނިއައިސްފައި އިން ޔަޝާގެ ލާނެތް ވެލި އެވެ. އޭނާ މާނަކުރިގޮތް އެނގޭއިރު ވެސް ނޯޔާ ހޫން ލައްވާލީ އެ އޮތްގޮތަށް އޮވެއެވެ.\n"އެގޭގަ ދެން ނެތްތަ ފިރިހެންކުއްޖެއް." ނޯޔާގެ ފައިގަ ހިފައި ހަލުވަމުން ޔަޝާ ބުންޏެވެ.\n"ހުންނާނެ... ޔަޝާއާ ވަރަށް ގުޅޭނެ، ރިދާން ކިޔާނީ، ދެ އަނގަ އެއްތަންވީމަ ފޯރި ހުންނާނެކަން ޔަގީން، ދޯ ނޯޔާ." ނެހާ ހީނލި އެވެ. ނަމަވެސް މިފަހަރު ނޯޔާ ޖަވާބެއް ނުދިނެވެ. އޭނާ ތިރީ ތުންފަތުގައި ދަތްއަޅާލި އެވެ. ދެ ލޯ ތަގުޅިކޮށްލި އެވެ.\n"އަސްލަންގެ ބަދަލުގައި އަހަރެން އިންނަން ޖެހުނު މީހަކީ ރިދާންއަށް ވީނަމަ... އޭރުން ވެސް މިހާ ހިތްބިރު ގަންނާނެތަ؟" މިފަހަރު ވެސް ނޯޔާއަށް އަހާލެވުނީ އަމިއްލަ ޟަމީރު ކައިރީއެވެ.\nމއ. ރޯޝަނީވިލާގޭ ބޮޑު ޓެރެސް ވަނީ އޮރެންޖު ކުލައިން ހުޅުދާން ވެފައެވެ. ދިގު މޭޒުތައް ތިން ބަރިއަށް ވާހެން އަތުރާފައި ހުއްޓެވެ. ކޮންމެ މޭޒެއްގެ ދެފަރާތުގައި ފަނަރަ މީހުންނަށް އިށީނދެވޭނެ ހެންނެވެ. ފެހިކުލައާއި ހުދުކުލަ ގުޅޭނެހެން ކާނޭޝަން މަލުން ހަދާފައި ހުރި ކުދި މާބޮޑިތައް މޭޒުގެ އެކި ހިސާބުގައި ބެހެއްޓިފައި ވެއެވެ. ބިއްލޫރި ތަށިތަކުގެ އަނދައަނދާ ހުރި އުއްބަތިތައް އެ މާބޮޑުތައް ކައިރީ ރީތި ގޮތަކަށް އެތުރާފައި ވެއެވެ. ޓެރެސްއަށް ނުކުންނަން ހުރި ދޮރުގެ ދެފަރާތަށް ވާހެން ގަސްމުށި ގަނޑެއް ބަހައްޓާފައި ހުއްޓެވެ. މެހެމާނުންނާ ބައްދަލުކުރަން ދެމަފިރިން ތިބޭ ގޮތަށް ހަމަޖައްސާފައި ހުރީ ޓެރެސްގެ ފާރު ކައިރި އެވެ. ހިޔާކޮށްފައި ހުރި ބައިގައެވެ. "ބެކްޑްރޮޕް" ފަރުމާކޮށްފައި ހުރީ ލަކުޑި ފްރޭމެއްގައި ހިކި ގޮފިކޮޅުތަކުގައި ވެލެއްހެން ހުދު ފިނިފެންމާ އަރާފަ އޮތް ހެންނެވެ. ތިންބަޔަށް ވާހެން ހުރި އެ ފްރޭމްގެ މެދު ހުސްކޮށް ހުރުމުން އެބައިގެ ފަޅުކަން ފިލުވާލާފައިވަނީ ދިގަށް އެލުވާފައި ހުރި ފެއަރީލައިޓްސް ތަކުންނެވެ. އެ ދިމާ ވަކިން އަލިކުރުމަށް ތަޅުންމަތީ ލައިޓުތައް ބަހައްޓާފައި ހުއްޓެވެ. އެއްފަރާތުގައި ހުރި ޗޮކުލެޓު ފޮތިގަނޑެއް އެޅި ކުޑަ ވަށް މޭޒުގެ މަތީ ތިން ބަޔަށް ހުރި ކޭކު ބެހެއްޓިފައި ވިއެވެ. ތަފާތު އެކި ކުލައިގެ އަސްލު މަލުން ކޭކު ޒީނަތްތެރިކޮށްފައެވެ. ޓެރެސްގެ މައްޗަށް ބަލާލައިފި ނަމަވެސް ފެންނަނީ ހުވަފެނީ ގޮތަކަށެވެ. އެއްކޮށް މުޅިޓެރެސްގައި ދަމާފައި ހުރި ވާތަކުގައި އެލުވާފައި ހުރީ އޮރެންޖު އަލީގެ ވަށް ބޮތްކެވެ. އެކި ވަރުވަރަށް އެލުވާފައި ހުރި ތަނެވެ. މާޙައުލުގެ ހިތްގައިމުކަން އިތުރުކޮށްދިނީ އިވިއިވި ހުރި ލުއި ރާގެވެ. ޓެރެސްގެ ދެ ފަރާތުގައި ބެހެއްޓިފައި ހުރި ބޮޑެތި އިސްޕީކަރުތަކުންނެވެ.\nކޯޓުގެ މޭމަތިން ގިރުވާނުގައި މާކޯޅި ހަރުކުރަމުން އަސްލަން ޓެރެސްއަށް ނުކުތެވެ. އޭނާއާއެކު ޢާއިލާގެ ދެންތިބި މެންބަރުން ވެސް އައެވެ. އަސްލަން ހުރީ ބެއިޖް ކުލައިގެ ވެސްޓާއެކު ހުރި ކޯޓުފަޓުލޫނުގައި ޗޮކުލެޓު ކުލައިގަ ހިމަ ޓައިއެއް އަޅައިގެންނެވެ. އަރާފައި ހުރީ ނީކުނޑިކުލައަކަށްދާ އޮފު ބޫޓަކަށެވެ. އޭނާ އެ ކައިވެންޏަށް އާ ހެދުމެއް ނުހޯދަ އެވެ. އެ ކޯޓު ފަޓުލޫނަކީ މައިރާއާ އިނދެގެން އުޅުންއިރު އޮފީސް ފަރާތުން މަހާސިންތާއެއްގައި ބައިވެރިވާން އުޒްބަގިސްތާނަށް ފުރަން ޖެހިގެން ފެއްސުވި ކޯޓުފަޓުލޫނެކެވެ. ސަބީނާއާއި ރިދާން ފިޔަވައި އެކަން އެނގޭނޭ މީހަކު އެތާކު ނުވެއެވެ. ސަބީނާ ހިތްހަމަނުޖެހުނަސް އަސްލަންގެ އެ ނިންމުން ބަދަލު ނުކުރެވުނީ އެވެ.\nއައްޔޫބުގެ ޢާއިލާ ވަދެގެން އަންނަތަން ފެނުމާއެކު އެ ދިމާއަށް ސަބީނާ އަވަސްވެލި އެވެ. ހުދުކުލައިގެ ބޮޑު ހެދުމުގައި ނޯޔާއެކޭ ޙޫރުޕަރީއެކޭ އެއްފަދައެވެ. އަލިއަލި މޫނުގައި މޭކަޕްކޮށްފައި ހުރިހެން ހީނުވެއެވެ. އެހާ ވެސް ލުއިލުއި މޭކަޕެކެވެ. ތުނި ދެތުންފަތުގައިވީ މަޑު ފިޔާތޮށި ކުލައެކެވެ. ހިމަ އިނގިލިތަކުގެ ކުރި ނިޔަފައްޗާއެކު ހުރީ ހީނާގެ ގަދަ އޮރެންޖު ކުލައިގައެވެ. އަތްތިލައި އެތެރެއާއި ބޭރުގައި ހީނާއިން ކުރެހުން އަޅާފައެވެ. ނަމަވެސް އެސްފިޔަތަކުން ރައްކާތެރި ކޮށްލެވިފައި ދެ ލޮލުގައި ވަނީ ކޮންކަހަލަ އަސަރެއް ކަމެއް މީހަކަށް ނުފެނެއެވެ. ނަޒަރު ތިރިކޮށްލައިގެން ހުރި ގޮތުންނެވެ. ކައިވެނި ހެދުމުގެ މަތީބުރިއާއި ދެއަތްކުރީގައި މިނަލާއެކުވާ ލޭސް ބޯޑަރެއްވިއެވެ. ހެދުމުގެ ބޭރުން ލާފައި ހުރި އަތްކެނޑި ކަފްތާން ވައްތަރުގެ ފުޅާ ޖެކެޓު ހެދުމުގެ ފަސްބަޔަށްވުރެ ތަންކޮޅެއް ދިގުކޮށް އޮތްއިރު އޭގައި ވެސް ހުރީ ހެދުމުގައި ހަރުކޮށްފައި ހުރި ފަދަ ލޭސް ބޯޑަރެކެވެ. ދެ ފަރާތުގެ ޢާއިލާގެ އަންހެނުން އޮތް ކުލައަކީ ފެހިކުލަ އެވެ. ނަމަވެސް ރޫމާއަކީ ކަޅު ހެދުންލާ އަންހެނެކެވެ. އެހެންވެ އޭނާ ހުރީ ޖަރީ ކުރެވިފައިވާ ކަޅު ހެދުމެއްގަ އެވެ. ޙަފުލާގެ މާޙައުލާ ގުޅޭނޭ ގޮތަކަށެވެ.\nއައްޔޫބާއެކު ޒާހިދު ހުއްޓެވެ. އޭގެ ދެމީހުން އެނބުރި ތިރިއަށް ދިޔައީ ކައިވެނި ކޮށްދޭ މީހުން އައިސްގެންނެވެ. ހުރިހާ މޭޒެއްގެ ކުރިމައްޗަށް ވާހެން ހުރި މޭޒުދޮށުގައި މީހުން ހަމަވިއެވެ. ޤާޟީގެ ކަނާއަތް ފަރާތުގައި އައްޔޫބާއި ޒާހިދުގެ އިތުރުން އޭނާއާއެކު އައި އިތުރު މީހަކު އިނެވެ. ވައަތްފަރާތުގައި ތިބީ އަސްލަންއާއި ނޯޔާއެވެ. ނޯޔާގެ އުނގުގައި ޖޯޑުކޮށްލެވިފައި އޮތް އަތްތިލައަށް ގެންނަ ހަރަކާތްތަކަށް އަސްލަންގެ ނަޒަރު ހުއްޓުނެވެ. ހާސްވެފައިކަން އެ އިނީ ދެނެގަންނަން އަސްލަންއަށް އުނދަގުލެއް ނުވިއެވެ. އަސްލަންއާ ޖެހިގެން ފަވާދު އިނެވެ. މޭޒުކައިރީ ހިނގާ ހުރިހާކަމެއް ފެންނަ ހިސާބުގައި ކެމެރާ އަތަށް ހެޔޮވަރުކޮށްލައިގެން ރިދާން ހުއްޓެވެ. ކެމެރާގެ އިސްކުރީގެ ތެރެއިން ނޯޔާގެ ސޫރައަށް ބަލަން ރިދާނަށް ހުރެވުނެވެ.\n"ދެއާ އިޒް ނަތިން އައި ކޭން ޑޫ." އަމިއްލަ ހިތަށް ރިދާން ބުނެލި އެވެ. ކައިވެނި ކުރެވޭ ހިނދުން އަބަދަށް ޓަކައި އޭނާއަށް ނޯޔާ ގެއްލޭނެކަން އެ ހިތަށް ވެސް ޔަގީން ވެއެވެ. ބޭބެގެ ހައްޤަކަށް އަރައިގެނެވޭނީ ކިހިނެއް ހެއްޔެވެ. އެފަދަ ވިޔާނުދާ ޚިޔާލަކަށް ރިދާން ދުވަހަކު ވެސް އިޖާބައެއް ނުދޭނެއެވެ. އެއީ އޭނާގެ އުސޫލެއް ނޫނެވެ. އޭނާގެ ނަސީބުގައި ނޯޔާ ނެތީ އެވެ. ތަޤްދީރާ ދެކޮޅު ހަދާ ވަރަށްވުރެ އޭނާއަކީ ވިސްނޭ މީހެކެވެ.\n"ތި ލޯބިލޯބި ކުއްޖާއަށް ދުނިޔޭގެ ހުރިހާ އުފަލެއް ލިބުން އަހަރެންގެ ދުޢާއަކީ." ލުއި ހިނިތުންވުމެއް ރިދާންގެ ތުންފަތަށް ވެރިކޮށްލި އެވެ.\nއަސްލަން އަނބި ޤަބޫލުކުރިއިރު ނޯޔާ އިނީ އިސްޖެހިފަ އެވެ. އަސްލަންއަށް ވެސް ނޯޔާއާ ނަޒަރު ސީދާކޮށްލުން މުހިންމު ކަމެއްކަމަށް ނުދެކެއެވެ. އޭނާ އެ އިންނަނީ ވެސް އެކަން އަވަހަށް ނުނިމިގެންނެވެ. ވަލީމާ ބާއްވައި އެކަން ބޮޑު ކޮށްލީ ސަބީނާއެވެ. ނޯޔާއަށް ޓަކައެވެ. އެކުއްޖާގެ އަލަތު ކައިވެނީގެ ހަނދާންތަށް ކުލަގަދަވާން އެދޭތީއެވެ. އަސްލަންއަށް އެއްބަސްވާން ޖެހުނީ އެހެންވެއެވެ. އޭނާ ބޭނުންނުވިޔަސް ނޯޔާއަށް ލިބޭނެ އުފާވެރިކަން ގެއްލުވާލަން ނުކެރުނީއެވެ.\n"ނިމުނީތަ؟" މޭޒުދޮށުން ޤާޟީއާއެކު ދެންތިބި މީހުން ތެދުވާތީ ފެނުމުން ނޯޔާއަށް އަހާލެވުނީ އަމިއްލަ ހިތާއެވެ. ކައިވެނި މޭޒުދޮށުގައިވީ ކިހިނެއްކަމެއް އޭނާއަށް ނޭނގޭ ކަހަލައެވެ. ނިކަން އަވަހަށް އިސްއުފުލާލި ގޮތަށް ނޯޔާއަށް ހޯދާލެވުނީ މަންމަ ކޮބާތޯއެވެ. ރޫމާ ހުރީ ހުސިޔާރުވެއެވެ. އަވަހަށް ދަރިފުޅުގެ އަތުގައި ހިފައިފިއެވެ. ގަނޑުކޮޅެއްހާ ފިނި އަތްތިލައިގަ ހުރި ތުރުތުރު ރޫމާއަށް އިޙްސާސް ކުރެވުނެވެ.\n"އެ ނިމުނީތަ؟" މަންމަ ގާތުގައި މަޑުމަޑުން ނޯޔާއަށް އަހާލެވުނެވެ. ހިތުގެ ހާލު ފަރުދާކޮށްލައިގެން ހުރެ ލުއި ހިނިތުންވުމެއް ބަދަލުކޮށްލަމުން ރޫމާ ބޯޖަހާލީއެވެ.\nމެހެމާނުން ހޭލަމޭލަވާ އަޑުފަށްގަނޑު ގަދަވާން ގިނައިރެއް ނުނެގި އެވެ. ރަނާއި ފެހިކުލައިގެ ހެދުންކޮޅުތަކުގައި އަސްލަންގެ ދެ އަންހެން ދަރީން އުޅެއެވެ. ކުޑަދަރިފުޅު އުރާލައިގެން ސަބީނާ ހުރީ ރޫމާގެ ގާތުގައެވެ. ނޯޔާއަށް ފެންނަ ހިސާބުގައި ޔަޝާ ހުރީ ހެވި ދިލިފައެވެ. އަތުންކޮށްލި އިޝާރާތުން އޭނާއަށް އަސްލަން ވަރަށް ކަމުދާކަން ދައްކާލިއެވެ. ނެހާ ވެސް އިނީ ކުޑަދަރިފުޅު ގޮވައިގެން ޔަޝާ ކައިރީގައެވެ.\n"ޑެޑީ ކައިރީ މަލް ވެސް ހުންނަން ބޭނުމީ." މަލްސާގެ އަޑު ޔަޝާއަށް އިވުނީ އެވަގުތެވެ. އޭނާއަށް ސަބީނާ ދެއްކި ވާހަކަ ވެސް އަޑު އިވުނެވެ. އަޖައިބުވެ އަންތަރީސްވެފައި އިނދެ ނެހާއާ ދިމާއަށް ޔަޝާ އެނބުރިލި އެވެ.\n"އަސްލަންގެ ކުއްޖެއްތަ އެހެރީ... އޭނާ މަންމަ ކައިރީ." ޔަޝާ ލޮލުން އެ ދިމާއަށް އިޝާރާތް ކުރި އެވެ.\n"ހޫމް! އޭނަ މަންމަ އުރައިގެން ހުރި ބޭބީ ވެސް، ދެން އޭނީނު މަޑުމަޑުން އިންކުއްޖެއް، އެ ވެސް..."\n"ވަޓް ދަ..." ޔަޝާ ވަގުތުން އަނގަމަތީ އަތް އެޅި އެވެ. ނެހާއަށް ވަގުތުން ނަގައިގަނެވުނެވެ. ޔަޝާ ގާތު ނޯޔާ އެ ވާހަކަތައް ނުބުނާ ކަމެވެ.\n"ތިން ދަރީން... އޭނާގެ..." ނެހާއާ ކައިރިއަށް ގުދުވެލަމުން ސިއްރުން ޔަޝާ އަހާލިއެވެ. ނެހާ މަޑުމަޑުން ބޯޖަހާލީ އެވެ.\n"ނޯޔާއަށް އެނގޭ." ޔަޝާގެ އަޑުން ހާމަވީ ޤަބޫލުކުރަން އުނދަގޫވެފައި އިންކަމެވެ. އެ މޫނުގައި ކުރިންވީ އުފާވެރިކަމާއި ހިނިތުންވުން ގެއްލިއްޖެއެވެ. ސީރިއަސްކަމާއި ފަރުވާތެރިކަމާއެކު އެއްފަރާތުގައި ތިބި އަސްލަންއާއި ނޯޔާއަށް ޔަޝާ ބަލަން ފެށިއެވެ.\n"ތާތި..." ޔަޝާ ފަށަން އުޅުނު ވާހަކަ ނެހާ ހުއްޓުވި އެވެ.\n"ނޯޔާގެ ގޮތް އެނގޭނެ މިހާރު، ފެމެލީއިން ކުރުވި ކަމެއްމީ... ވަގުތެއްވީމަ ނޯޔާއާ ވާހަކަދައްކާ، ޔަޝާ ކުރާ ސުވާލަށް ޖަވާބު ދެވޭނީ އޭނާއަށް." ޔަޝާގެ ސުވާލުތައް ގިނަވާނޭކަން ލަފާކޮށް ނެހޭ ބުންޏެވެ. ބޯޖަހާލާފައި ޔަޝާ އަނެއްކާ ވެސް ބަލަން ފެށީ އަސްލަންއާއި ނޯޔާއަށެވެ.\nޝެހެނާޒާއި މުނީޒާ ތިބީ އަރީން އިން މޭޒުގައެވެ. ޝެހެނާޒުގެ ދަރިފުޅާއި މޫނީޒާގެ ދެ ކުދީން އަރީންގެ ކުދީންނާއެކު މޭޒު ކައިރިން ދުރަށް ދިޔައެވެ. އެއާއެކު އަރީން ބަލާލީ ޝެހެނާޒަށެވެ.\n"ރީތި ކުއްޖެއްދޯ..." އަރީން ބަލާލި އިރަށް ޝެހެނާޒު ބުނެފި އެވެ.\n"މީހެއްގެ ކިރުބޯ ޅަދަރިއެއް ހޯދީމަ ރީތިވާނެއެއްނު." އަރީން ބުންޏެވެ.\n"ވަރަށް ގުޅޭ އެ ޖޯޑު، އަސްލަން ނަސީބުގަދައީނު." މުނީޒާގެ ޚިޔާލު ފާޅުކޮށްލިއެވެ. ޖޫސްތަށްޓެއް ބަލައި މުނީޒާ މޭޒުދޮށުން ތެދުވި ވަގުތު އަރީން އަވަހަށް ޝެހެނާޒަށް ގޮވާލިއެވެ.\n"އޭތް! މިއަދު ދިނީ ތެދު ޚަބަރެއްތަ؟" އަރީން އަހާލިއެވެ.\n"ކޮބާ؟... މިދުހަތުތަ؟" ޝެހެނާޒު ބުނުމާއެކު އަރީން ބޯޖަހާލިއެވެ. ޝެހެނާޒު ފެށީ ހޭށެވެ.\n"މަށަށް އޭރުވެސް އެނގުނު ކަލެއަށް ތިވަރު ވާނެކަން، އަސްލަންއަށް ޚަބަރެއްނުވޭތަ؟" ޝެހެނާޒު އަހާލިއެވެ.


Milan aai Napoli molhuvi iru, Roma athun Juventus salaamatheh nuvi - AO News\nމިލާނާއި ނަޕޯލީ މޮޅުވިއިރު, ރޯމާ އަތުން ޔުވެންޓަސް ސަލާމަތެއްނުވި\nއިޓާލިއަން ސެރިއޭގައި ރޭ ކުޅުނު މެޗުތަކުން އޭސީ މިލާނާއި، ނަޕޯލީ މޮޅުވިއިރު އޭއެސް ރޯމާއާ ދެކޮޅަށް ކުޅެ އެންމެ ފަހުގެ ޗެމްޕިއަން ޔުވެންޓަސް އެއްވަރުވެއްޖެއެވެ.\nކްރޮޓޯނޭގެ ދަނޑުގައި 2-0 އިން މިލާން މޮޅުވިއިރު، ނަޕޯލީ ވަނީ އަމިއްލަ ދަނޑުގައި 6-0ގެ ތަފާތު ބޮޑު ނަތީޖާއަކުން ޖެނޯއާ ބަލިކޮށްފައެވެ. ރޯމާގެ ދަނޑުގައި ޔުވެންޓަސް ކުޅުނު މެޗު ނިމުނީ 2-2 އިން އެއްވަރުވެގެންނެވެ.\nރޯމްގެ ސްޓާޑިއާ އޮލިމްޕިކޯގައި ރޭ ކުޅުނު މެޗުގެ 31 ވަނަ މިނެޓުގައި ރޯމާ އިން ލީޑްނެގީ ލިބުނު ޕެނަލްޓީއަކުން ޖޯޑަން ވެރެޓޫ އެވެ. މިއީ ޕެނަލްޓީއޭރިޔާތެރެއިން ޔުވެންޓަސްގެ އެޑްރިއެން ރަބިއޯގެ އަތުގައި ބޯޅައިން ޖެހުމުން ރެފްރީ ދިން ޕެނަލްޓީއެކެވެ. އޭގެފަހުން، މެޗުގެ ފުރަތަމަ ހާފު ނިމެން މިނެޓަކަށްވެފައިވަނިކޮށް ލިބުނު ޕެނަލްޓީއަކުން ޕޯޗުގަލްގެ ތަރި ކްރިސްޓިއާނޯ ރޮނާލްޑޯ، ޔުވެންޓަސް އަށް ނަތީޖާ ހަމަހަމަކޮށްދީފައިވަނިކޮށް އިތުރުވަގުތުގައި ވެރެޓޫ ވަނީ ރޯމާ އަށް އަލުން ލީޑްނަގައިދީފައެވެ.\nދެވަނަ ހާފުގައި ޔުވެންޓަސްގެ ރަބިއޯ އަށް ދެވަނަ ރީނދޫ ކާޑަކާއެކު ރަތެއް ދެއްކުމުން އެ ޓީމުން ލަނޑެއްޖެހުމަށް ކުރި މަސައްކަތަށް ކޮންމެވެސް ވަރެއްގެ ހުރަސްތަކެއް ކުރިމަތިވިނަމަވެސް، މެޗުގެ 69 ވަނަ މިނެޓުގައި ރޮނާލްޑޯ ވަނީ އިތުރު ގޯލެއްޖަހައި ޕޮއިންޓެއް ކަށަވަރުކޮށްދީފައެވެ.\nކޮވިޑް-19 އަށް ޕޮޒިޓިވްވި ޒްލަޓާން އިބްރާހިމޮވިޗް ނުލައި ކުޅުނު މެޗުގައި މިލާނުގެ ލަނޑުތައް ޖަހައިދިނީ ފްރޭންކް ކެސިއޭ އާއި ބްރާހިމް ޑިއާޒެވެ.\nލީގުގައި ރޭ ކުޅުނު ފާހަގަކޮށްލެވޭ އަނެއް މެޗުގައި ނަޕޯލީގެ ސްޓާޑިއޯ ސަން ޕައޮލޯގައި ޖެނޯއާ އަތުން 6-0 އިން މޮޅުވިއިރު، އެ ޓީމުގެ ހާވިގް ލޮޒާނޯ ދެ ގޯލް ޖެހިއެވެ. އަނެއް ހަތަރު ލަނޑު ޖެހީ ޕިއޮޓްރޭ ޒިއެލިންސްކީ، ޑްރީސް މާޓެންސް، އެލިފް އެލްމާސް އަދި މަޓެއޯ ޕޮލިޓާނޯ އެވެ.\nރޭގެ މެޗާއެކު ލީގުގައި މިހާތަނަށް ކުޅުނު ދެ މެޗު ކާމިޔާބުކޮށް ސައްތައިގެ ރެކޯޑަކާއެކު ތާވަލްގެ އެންމެ ކުރީގައި އުޅޭ ތިން ޓީމުގެ ތެރޭގައި މިލާނާއި ނަޕޯލީ ވަނީ ހިމެނިފައެވެ. ފައިދާ ގޯލްގެ ތަފާތުން ނަޕޯލީ އެއްވަނައިގައި އޮތް އިރު، މިލާން އޮތީ ތިންވަނައިގައެވެ. ހެލަސް ވެރޯނާ އުޅެނީ ދެވަނައިގައެވެ.\nނަޕޯލީކުޅިވަރުއިޓާލިއަން ލީގުއިޓާލިއަން ސެރިއޭއޭއެސް ރޯމާއޭސީ މިލާންދުނިޔެޔުވެންޓަސް


ހައްދުންމަތީ އިސްދޫ ކައުންސިލްގެ ލޯގޯއާއި ދިދަ ފަރުމާކޮށް ހުށަހެޅުމުގެ ފުރުޞަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް ހުޅުވާލަމެވެ. ހުށަހެޅޭ ލޯގޯއާއި ދިދަތަކުގެ ތެރެއިން މިކައުންސިލުން އެންމެ ރަނގަޅު ލޯގޯއާއި ދިދައެއްގެގޮތުގައި ކަނޑައަޅާ ލޯގޯއާއި ދިދައަކަށް އިނާމެއްގެ ގޮތުގައި -/5000 (ފަސްހާސް) ރުފިޔާގެ ފައިސާގެ އިނާމެއް ދިނުމަށް ވަނީ ހަމަޖެހިފައެވެ. ލޯގޯއާއި ދިދަ ފަރުމާކޮށް ހުށަހެޅުމާބެހޭ މައުލޫމާތު ކަރުދާސް މިއިއުލާނާއިއެކު އެއްކަރުދާސްކޮށްފައިވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 2021 ޑިސެންބަރު 26 ވަނަ ދުވަހުގެ 12:00 ގެ ކުރިން ލޯގޯއާއި ދިދައިގެ ޑިޒައިން މިކައުންސިލަށް ހުށަހެޅުއްވުން އެދެމެވެ. އީމެއިލް މެދުވެރިކޮށް ލޯގޯއާއި ދިދަ ހުށަހަޅުއްވާނަމަ މިކައުންސިލްގެ އީމެއިލް [email protected] އަށް މެއިލް ކުރެއްވުން އެދެމެވެ.\nޕަބްލިޝްކުރި ގަޑި: 14:28\nސުންގަޑި: 26 ޑިސެންބަރު 2021 12:00\n- Logo & Flag Information Sheet


އެތުލެޓިކޯއިން ލީޑު ނެގިއިރު، ރެއާލް އެއްވަރު\nއެލްޗޭ އާއި ރެއާލް ބައްދަލުކުރި މެޗު އެއްވަރުވީ 1-1 ން\nގެޓާފޭ އަތުން އެތުލެޓިކޯ މޮޅުވީ 1-0 ގެ ނަތީޖައަކުން\n31 ޑިސެންބަރ 2020 | ބުރާސްފަތި 12:23\nއެތުލެޓިކޯ އާއި ގެޓާފޭ ބައްދަލުކުރި މެޗުގެ ތެރެއިން: މި މެޗުން އެތުލެޓިކޯ މޮޅުވީ 1-0 ން\nސްޕެނިޝް ލީގުގައި ބުދަ ދުވަހުގެރޭ ގެޓާފޭ ބަލިކޮށް އެތުލެޓިކޯ މެޑްރިޑުން ތާވަލުގެ އެއްވަނައިގައި ދެ ޕޮއިންޓުގެ ލީޑެއް ނަގައިފިއެވެ.\nއަމިއްލަ ދަނޑުގައި ކުޅުނު މެޗުން އެތުލެޓިކޯ މޮޅުވީ 1-0 ގެ ނަތީޖާއަކުންނެވެ. މި މެޗުން އެތުލެޓިކޯ މޮޅުވިއިރު، މިއީ އެތުލެޓިކޯގެ ކޯޗު ޑިއޭގޯ ސިމިއޯނީ އެ ޓީމަށް އިރުޝާދުދިން 500 ވަނަ މެޗެވެ.\nމި މެޗުގައި އެތުލެޓިކޯއިން ރަނގަޅު ކުޅުމެއް ދެއްކިއިރު، މެޗު ފަށައިގެން 15 ވަނަ މިނެޓުގައި އެ ޓީމުގެ ތޯމަސް ލެމާ ފޮނުވާލި ހަމަލާއެއް ވަނީ ގޯލުގެ އަރިމަތީ ދަނޑިއަށް އަމާޒުވެފައެވެ. އަދި އޭގެ ފަސް މިނެޓު ފަހުން އެތުލެޓިކޯއިން ވަނީ މެޗުގައި ލީޑު ނަގާފައެވެ. ޔަނިޗް ކަރަސްކޯ ހުރަސްކޮށްދިން ބޯޅައަކުން މި ލަނޑު އެ ޓީމަށް ކާމިޔާބުކޮށްދިނީ ލުއިސް ސުއަރޭޒެވެ.\nއެކަމަކު އޭގެ ފަހުން ނަތީޖާ އެއްވަރުކުރުމަށް މި މެޗުގައި ގެޓަފޭއިންވެސް ވަނީ ރަނގަޅު ފުރުސަތުތަކެއް ތަނަވަސްކޮށްފައެވެ. އަދި މެޗު ނިމެން ގާތްވެފައި ވަނިކޮށް ލީޑު ފުޅާކުރަން އެތުލެޓިކޯގެ އެންހެލް ކޮރެއާއަށް ރަނގަޅު ފުރުސަތެއް ލިބުނު ނަމަވެސް، އޭގެ ބޭނުން ހިފިފައެއް ނުވެއެވެ.\nއެލްޗޭ އާއި ރެއާލް ބައްދަލުކުރި މެޗުގެ ތެރެއިން: މި މެޗު އެއްވަރުވީ 1-1 ން\nބުދަ ދުވަހުގެރޭ ކުޅުނު މެޗުން އެތުލެޓިކޯ މޮޅުވިއިރު، ރެއާލް މެޑްރިޑް ވަނީ ރަށުން ބޭރުގައި އެލްޗޭއާ 1-1 އިން އެއްވަރުވެފައެވެ.\nމި މެޗުގައި ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، މެޗުގެ 13 ވަނަ މިނެޓުގައި ރެއާލުގެ މާސެލޯ ފޮނުވާލި ހަމަލާއެއް ވަނީ ގޯލުގެ ހުރަސް ދަނޑިއަށް އަމާޒުވެފައެވެ. އަދި އޭގެ ހަތް މިނެޓު ފަހުން ރެއާލުން ވަނީ މެޗުގައި ލީޑު ނަގާފައެވެ. މާކޯ އެސެންސިއޯ ފޮނުވާލި ހަމަލާއެއް ހުރަސް ދަނޑީގައި ޖެހިފައި ނުކުތުމުން އެ ބޯޅަ ބޮލުން ގޯލުގެ ތެރެއަށް ފޮނުވާލީ ލޫކާ މޮޑްރިޗެވެ.\nމި މެޗުގައި އެލްޗޭއިން ނަތީޖާ އެއްވަރުކޮށްފައިވަނީ ދެވަނަ ހާފު ފަށައިގެން ހަތްވަނަ މިނެޓުގައެވެ. ލިބުނު ޕެނަލްޓީއަކުން މި ލަނޑު އެ ޓީމަށް ކާމިޔާބުކޮށްދިނީ ފިޑެލްއެވެ. މިއީ އޭރިއާ ތެރެއިން އެލްޗޭގެ އެންޓޯނިއޯ ބަރަގަންއަށް ރެއާލުގެ ޑެނީ ކާވަހާލް ކުރި ފައުލަކަށް ރެފުރީ ދިން ޕެނަލްޓީއެކެވެ.\nމި ނަތީޖާތަކާއެކު އެތުލެޓިކޯ އެއްވަނައިގައި އޮތީ 14 މެޗުން 35 ޕޮއިންޓާއެކުއެވެ. ދެވަނައިގައި އޮތް ރެއާލަށް 16 މެޗުން ލިބިފައިވަނީ 33 ޕޮއިންޓެވެ.\nއެންމެ ފަހުން އަޕްޑޭޓް ކުރީ: 11 ގަޑިއިރު ކުރި


އަދުހަމް އިއުތިރާފްވުމުން ޝަރީއަތް ސިއްރުކޮށްފި\n21 ސެޕްޓެންބަރު 2021 - 14:24 0\nމެއި6 ގެ ހަމަލާގައި ދައުވާކޮށްފައިވާ އަދުހަމް މިއަދު ކްރިމިނަލް ކޯޓަށް ހާޒިރުކުރަނީ. -ފޮޓޯ: ހުސެއިން ޝަޔާހް/ އަދަދު\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް އަމާޒުކޮށް ބޮމެއް ގޮއްވާލި އަހުމަދު އަދުހަމަށް ކުރާ ދައުވާތަކަށް ޝަރީއަތުގައި އޭނާ މިއަދު އިއުތިރާފުވެއްޖެ އެވެ.\nއަދުހަމަކީ މެއި ހަވަނަ ދުވަހުގެ ރޭ އަތަމާ ޕެލަސް އިމާރާތުގެ އެތެރޭގަ ހުރެ ނަޝީދު ކާރުކޮޅަށް އަރާވަޑައިގަންނަވަނިކޮށް އަދުހަމް ރިމޯޓެއް ބޭނުންކޮށް ބޮން ގޮއްވާލި މީހާ އެވެ.\nއަދުހަމްގެ މައްޗަށް ކުރަން ނިންމީ ޓެރަރިޒަމްގެ އަމަލެއް ކުރުމާއި، އެފަދަ އަމަލެއް ރޭވުމުގެ އިތުރުން ޓެރަރިސްޓު ޖަމާއަތަކަށް ތާއީދުކުރުން އަދި ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ދައުވާ އެވެ.\nއޭނާ ވަނީ ކުށަށް އިއުތިރާފުވެ، ދައުލަތާއެކު އެއްބަސްވުމަކަށް ގޮސްފައިކަމަށް ޕްރޮސެކިޔުޓާ ޖެނެރަލް (ޕީޖީ) ހުސެއިން ޝަމީމް މީގެ ކުރިން ވަނީ ވިދާޅުވެފަ އެވެ.\nއެއާއެކު މިއަދު ކްރިމިނަލް ކޯޓުގައި އޮތް ޝަރީއަތުގައި އަދުހަމްގެ މައްޗަށް ކުރާ ހަތަރު ދައުވާ ވެސް ދައުލަތުން އިއްވުމާއެކު، އޭނާ ވަނީ އެ ދައުވާތަކަށް ސާފުވާ ކަމަށް ބުނެފަ އެވެ. އަދި, ދައުވާއަށް ޖަވާބުދާރީވާން ފުރުސަތު ދިނުމުން އެ ދައުވާތަކަށް އިއުތިރާފުވި އެވެ.\nއޭގެފަހުން, "މެއި ހައެއް..." މިހެން ބުނެ ވާހަކަ ފައްޓަން އޭނާ މަސައްކަތް ކުރި އެވެ. ނަމަވެސް, ގާޒީ އަދުހަމް ހުއްޓުވި އެވެ. އަދި, ދައުވާތަކަށް އިއުތިރާފުވީ އެއްވެސް ނުފޫޒެއް ނޫނީ ބިރުވެރިކަމެއް އޮވެގެންތޯ އެއްސެވި އެވެ.\nއަދުހަމް ބުނީ ދައުވާތަކަށް އިއުތިރާފްވަނީ އެއްވެސް ބިރުވެރިކަމެއް އަދި ނުފޫޒެއް ވެސް ނެތި ކަމަށެވެ. އެއާއެކު, ބެންޗުން ވަނީ އަޑުއެހުން ސިއްރުކޮށް, ނޫސްވެރިން މަޖިލީހުން ނެރެން ނިންމަވާފަ އެވެ.\nއަޑުއެހުން ސިއްރުކުރަން ނިންމި ސަބަބެއް ކަމަށް މައްސަލަ ބައްލަވާ ގާޒީންގެ ބެންޗުގެ ރިޔާސަތުގައި އިންނެވީ ގާޒީ އާދަމް މުހައްމަދު ވިދާޅުވީ, މުޖުތަމައުއަށް ނުރައްކާވެދާނެ ހާލަތެއް އޮތުމުން ކަމަށެވެ.\nއަޑުއެހުން ސިއްރުކޮށްދިނުމަށް ދައުލަތުގެ ފަރާތުން ވެސް އޮތީ އެދިފަ އެވެ.


Kolhumadulu Volley Mubaaraathuge Feshun Vilifushin Rangalhu Kohfi - Vaguthu\nކޮޅުމަޑުލު ވޮލީ މުބާރާތުގެ ފެށުން ވިލިފުށިން ރަނގަޅުކޮށްފި\n1 އަހަރު ކުރިން ( މެއި 2, 2018 )\nކޮޅުމަޑުލު ވޮލީ މުބާރާތުގެ ތެރެއިން- ފޮޓޯ: ތ. އަތޮޅު ކައުންސިލް\nމުޅި އަތޮޅަށް އަމާޒުކޮށްގެން ތ. އަތޮޅު ކައުންސިލުން ކުރިއަށްގެންދާ ވޮލީ މުބާރާތުގެ ފިރިހެން ޑިވިޝަންގެ ފުރަތަމަ މެޗު ވިލިފުށީ ޓީމް ކާމިޔާބުކޮށްފި އެވެ.\nމުބާރާތުގެ ފިރިހެން ބައިގެ ފުރަތަމަ މެޗުގައި ވާދަކުރި ހިރިލަންދޫގެ މައްޗަށް ވިލިފުށި ޓީމް ކުރިހޯދީ ތިން ސެންޓު އެއް ސެޓުންނެވެ. މެޗުގެ މޮޅުކުޅުންތެރިއަކަށް ހޮވުނީ ވިލުފުށީ ޓީމަށް ކުޅެމުން އަންނަ ރާއްޖޭގެ ގައުމީ ވޮލީ ޓީމުގެ ވައިސް ކެޕްޓަން އަލީ ހުޒާމް (ހުޒާންޓޭ) އެވެ.\nތ. އަތޮޅުގެ ހަރަށަކުން9ޓީމް ވާދަކުރާ މުބާރާތުގެ ކުޅުން ކުރިއަށްދަނީ އަންހެން އަދި ފިރިހެން ޑިވިޝަނަށް ބަހާލައިގެންނެވެ. އެގޮތުން މުބާރާތުގެ ފިރިހެން ޑިވިޝަނުގައި5ޓީމް އަދި އަންހެން ޑިވިޝަނުގައި ބައިވެރިވެފައިވަނީ ހަތަރު ޓީމެވެ.\nމި މުބާރާތުގައި ބިދޭސީ ބައެެއް ކުޅުންތެރިންނާއި ދެ ޖިންސްގެ ގައުމީ ވޮލީ ޓީމުގައި ހިމެނޭ ގިނަ ކުޅުންތެރިންތަކެއް ފެނިގެންދެ އެވެ. އެގޮތުން ގައުމީ ޓީމުގެ ކެޕްޓަން އަހުމަދު އަބްދުލްލްކަރީމް (ލޯންގޭ) ވެސް ހިމެނެ އެވެ.\nމީގެ އިތުރުން އަންހެން ޑިވިޝަންގައި އައިޝަތު މާޖިދާ، އާމިނަތު އަރީޝާގެ އިތުރުން މާޖިދާގެ ދައްތަ ފާތިމަތު މަޒިއްޔާ އަދި މަރިޔަމް އަޒީފާވެސް ހިމެނެ އެވެ.\nއިއްޔެއިން ފެށިގެން މި މަހުގެ 13 ވަނަ ދުވަހުގެ ނިޔަލަށް ކުރިއަށް ގެންދަން ހަމަޖެހިފައިވާ މުބާރާތުގެ ކުޅުން ހެނދުނާއި ހަވީރު ކުރިއަށް ދާނެއެވެ. މުބާރާތް އިންތިޒާމު ކުރާ ތ. އަތޮޅު ކައުންސިލުން މުބާރާތް ބޭއްވުމުގެ މަގުސަދަކީ އެ އަތޮޅުގައި ވޮލީ ކުރިއަރުވައި ގައުމީ ފެންވަރުގެ ކުޅުންތެރިން އުފެއްދުން ކަމަށެވެ.\nމި މުބާރާތުގެ ފިރިހެން ޑިވިޝަންގެ ޗެމްޕިއަން ޓީމަށް 30،000 ރުފިޔާ، އަދި އަންހެން ޑިވިޝަންގެ ޗެމްޕިއަން ޓީމަށް 20،000 ރުފިޔާގެ ފައިސާގެ އިނާމް ވަނީ ކަނޑައަޅާފައެވެ.


Campaign Ah Iboo Addu City Adhi Fuvamulakah Vadaiganavany - Vaguthu\nކެންޕެއިން އަށް އިބޫ އައްޑޫ ސިޓީއަށް އަދި ފުވައްމުލަކަށް ވަޑައިގަންނަވަނީ\n6 މަސް ކުރިން ( ޖުލައި 12, 2018 )\nއިދިކޮޅު ކޯލިޝަންގެ ރިޔާސީ ކެންޑިޑޭޓްގެ ގޮތުގައި އިބްރާހިމް މުހައްމަދު ސޯލިހު، (އިބޫ) އައްޑޫ ސިޓީ އަދި ފުވައްމުލަކު ސިޓީ އަށް ވަޑައިގަންނަވަން ނިންމަވައިފިއެވެ.\nއަންނަ ހުކުރު ދުވަހު ކެމްޕެއިންގައި އިބޫ އައްޑޫ ސިޓީއަށް ވަޑައިގަންނަވާ ގޮތަަށް ހަމަޖެހިފައިވާއިރު މި ދަތުރުގައި އިބޫ ފުވައްމުލައް ސިޓީއަށް ވެސް ވަޑައިގަންނަވާނެ އެވެ.\nއިބޫ އައްޑޫއަށް ހުކުރު ދުވަހު ވަޑައިގަންނަވާއިރު އެ ދުވަހު އޭނާގެ ރަނިންމޭޓެއްގެ ގޮތުގައި ނެރޭނެ ބޭފުޅެއް ޖުމްހޫރީ ޕާޓީން ކަނޑައަޅާނެ އެވެ.\nމީގެކުރިން، މާލެ، ވިލިމާލެ އަދި ހުޅުމާލޭގައި ދޮރުން ދޮރަށް ކެމްޕެއިން ކުރައްވަމުން ގެންދަވާއިރު މިއީ ސީދާ ރިޔާސީ ކެމްޕެއިނަށް ކެންޑިޑޭޓަކު ކުރައްވާ ފުރަތަމަ ދަތުރެވެ.\nއިބޫ އައްޑޫ ސިޓީއަށް އަދި ފުވަމުލަކަށް މި ވަޑައިގަންނަވަނީ އިދިކޮޅު ފަރާތްތަކުން ހުޅުމާލޭގައި ކެމްޕެއިން ކުރެއްވުމަށް ވަޑައިގަތުމުން ބަޔަކު މީހުން އޭނާ އަށް ހަމަލަ ދޭން މަސައްކަތް ކޮށްފައިވާކަމަށް އެމްޑީޕީން ބުނެފައި ވަނިކޮށެވެ.\nއިބޫ އާއި އެމްޑީޕީގެ ބައެއް ވެރިން ހުޅުމާލެއަށް ވަޑައިގެންނެވުމުން ބަޔަކު ހަމަނުޖެހުން ހިންގާފައިވާކަމަށާއި އަދި އޭގެ ފަހުން ކެމްޕެއިން ޓީމަށް އަމާޒުކޮށް ކަޅު ތެޔޮ އުކި ކަމަށް އެމްޑީޕީން ބުނެއެވެ.\nހުޅުމާލެ އަށް އިބޫ ވަޑައިގެންނެވީ ހުޅުމާލޭގައި ދިރިއުޅުއްވާ ރައްޔިތުންނާއި ބައްދަލުކުރެއްވުމަށެވެ. ހަމަނުޖެހުމެއް ހިނގި ނަމަވެސް އެ ހަރަކާތް އިބޫ ވަނީ ކުރިއަށް ގެންގޮސްފައެވެ.\nހުޅުމާލޭގެ އިތުރުން ދާދިފަހުން އިބޫ ވަނީ މާލޭގަ އާއި ވިލިމާލޭގެ ރައްޔިތުންނާއި ވެސް ބައްދަލުކުރުމަށް ހަރަކާތެއް ހިންގާފައެވެ. އިބޫއަށް ހުރަސް އެޅުމަށް މަސައްކަތްކުރިއިރު، ހުޅުމާލޭގައި ކެމްޕެއިން ކުރައްވަމުން ގެންދެވި އެމްޑީޕީގެ އިސް ބޭފުޅުންގެ ގަޔަށް ކަޅުތެޔޮ ވެސް ވަނީ ޖަހާފައެވެ.\nކުރިއަށް އޮތް ރިޔާސީ އިންތިހާބުގައި މިހާތަނަށް ރަސްމީކޮށް އިންތިހާބުގައި ވާދަ ކުރައްވާނެކަން އިއުލާން ކުރައްވާފައިވަނީ އިބޫ އަދި ރައީސް ޔާމީނެވެ.\nޖުލައި 12, 2018 - 10:04\nއިބޫއަކައް އައްޑޫސިޓީ އަރުވާކައްއަހަރެމެން ބޭނުމެއްނޫން\nޖުލައި 12, 2018 - 10:15\nރަނިންމޭޓަކާނުލައި ކެމްޕެއިން ކުރުމަކީ އަރަތެއް. ހައްތާވެސް ޔަހޫދީ ރޭވުން. އިބޫފަދަ ރިވެތި އަޚުލާޤީ ބޭފުޅުންވެސް އަގުވެއްޓެނީދެއްތޯ؟\nޖުލައި 12, 2018 - 10:33\nކެންޕެއިން އަށް އިބޫ އައްޑޫ ސިޓީއަށް އަދި ފުވަމުލަކަށް ވަޑައިގަންނަވަނީ ނަމަ އެމެންނަށް އެރަށް ރަށުގައި ވެސް ޑޯރ ޓު ޑޯރ ކެމްޕެއިން ޖެއްސިގެން ނުވާނެއޭ ޔޭއް އީޔޫ މެދުވެރިކޮށް ރާއްޖޭގެ އިގްތިސާދު ބޮއި ކޮޓް ކުރަން ގޮވާލާ ޕާރޓީ އެއްގެ ބަޔަކަށް ރާއްޖޭގައި ކެމްޕެއިން ކުރަން ޖާގަ ދީގެން ނުވާނެއޭ އެމެންނަށް ޖެހޭނީ އެދޮރު ބަންދު ކުރަންއޭ އެނޫން ނަމަ ރާއްޖޭގެ މިނިވަން ކަން ގެއްލިގެން ގޮސް ރާއްޖެ މިހާރު ޔަމަން އޮތް ހާލަތަށް ބަދަލު ވެގެން ހިނގައިދާނެއޭ އޯއް އޯއް އޯއް ރޮކަބައި ރޮކަބައި...\nޖުލައި 12, 2018 - 10:53\nއަވަހަށްދޭ ގޮސް ތިނަގާ ފޮޓޯއެއް އަވަހަށް ނާގާފަ އީޔޫ އަށް ފޮނުވާ\nޖުލައި 12, 2018 - 11:50\nތިޔަ ދެ ސިޓީއަށް އަރާލުމުން ފެންނާނެ ރައީސް ޔާމީން ގެނެސްފަހުރި ތަރައްޤީ! އަވަހަށް ދޭ! ތަރައްޤި ނުބަލަން ތިބޭމީހުނަށް ތިޔައީ ރަނުގެ ފުރުޞަތެއް!\nޖުލައި 12, 2018 - 12:40\nރާއްޖޭގެއަގު ބޭރުދުނިޔޭގައި ވައްޓާބަޔަކައް އަހަރެމެން ރައްޔަތުން ވެރިކަން ހަވާލު ކުރާކައް ނުޖެހޭނެ\nޖުލައި 12, 2018 - 12:43\nއައްޑޫ ސިޓީ އެއީ ވަކިމީހެއްގެ އަމިއްލަ ތަނެއްނޫން، ހުރިހާއެއްމެންނަށްވެސް އެރޭނެ،


Anhenaku Vissan Jehunee Faahana Thereygai - Vaguthu\nއަންހެނަކު ވިއްސަން ޖެހުނީ ފާހަނަ ތެރޭގައި\nއިންޑިއާގެ ހަރިޔަނާގެ ސަރުކާރު ހޮސްޕިޓަލްގައި ބަނޑަށް މަރުވެފައި އޮތް ކުއްޖަކު ފާހަނަ ތެރޭގައި ވިއްސުވައިފިއެވެ.\nއިންޑިއާގެ ނޫސްތަކުގައި އާއިލާ ހަވާލާދީ ރިޕޯޓްތައް ބުނާގޮތުގައި، މި އަންހެން މީހާ ފާހަނަ ތެރޭގައި ވިއްސުވިއިރު، ފާހާނާގައި ކަރަންޓެއް ނެތެވެ. އެހެންވެ އެ އަންހެން މީހާ ވިއްސުވުމަށް އެހީއެއްގެ ގޮތުން ޑޮކްޓަަރު ބޭނުންކޮށްފައި ވަނީ ފޯނުގެ ފްލެޝް ލައިޓުކަމަށް ބުނެފައިވެއެވެ.\n"ފާހާނާގައި ލައިޓެއް ނެތް، އަލިކަމެއް ހޯދަން ބޭނުންކޮށްފައި ވަނީ ފޯނުގެ ފްލެޝް ލައިޓް"، އެ އަންހެން މީހާގެ ބޮޑުދައިތަ އިންޑިއާ ނޫހަކަށް މައުލޫމާތުދެމުން ބުންޏެވެ.\nއެ އަންހެން މީހާގެ ބޮޑުދައިތަ ބުނީ، އެ އަންހެން މީހާގެ ދަރިފުޅު ބަނޑަށް މަރުވެފައިވުމުން ނުވިއްސޭނެ ކަމަށް ޑޮކްޓަރު ކުރިން ބުނިކަމަށާއި، އެ ދުވަހު ހަވީރު އޭނާގެ އޮޕަރޭޝަނެއްކޮށް ދަރިފުޅު ނަގާނެ ކަމަށް ހޮސްޕިޓަލުން ބުނި ކަމަށެވެ.\n"އަހަރެމެން ތިބީ ކާން، ތިއްބާ ހޮސްޕިޓަލްގެ ސްޓާފަކު އައިސް ބުނީ، އޭނާ ވިހައިފިކަމަށް". ބޮޑުދައިތަ ބުންޏެވެ.\nއެ އަންހެން މީހާ ފާހާނާ ތެރޭގައި ވިއްސުވި ނަމަވެސް، އެ ކުއްޖާ ބަނޑަށް މަރުވެފައިވާކަން ކުރިން އާއިލާއަށް އޮތީ އަންގާފައިކަމަށް ޑޮކްޓަރު ބުންޏެވެ.\n"އަންހެން މީހާ ފާހާނައަށް ގޮސް ހުއްޓާ ފެންދުލި ފަޅައިގެން ދިޔައީ، އެހެންވެ އެމަރޖެންސީކޮށް އެތަނުގައި އެ އަންހެން މީހާ ވިއްސުވީ، ކުރިން ހެދި ސްކޭނުން ވެސް ދަރިފުޅު މަރުވެފައި ވާކަން ވަނީ އެނގިފައި". ޑޮކްޓަރު ބުންޏެވެ.\nޑޮކްޓަރު ބުނީ، އެ އަންހެން މީހާގެ ފުރާނަ ސަލާމާތްވެފައިވާކަަމަށެވެ.\nއޮގަސްޓް 10, 2019 18:13\nއަންހެން ކުއްޖެއްވީމާ މަރާލީކަމަށް ބެލެވެނި.


"Padman" Ah Qaanoonee Massala Thakeh Kurimathivanee? - Vaguthu\n"ޕެޑްމޭން" އަށް ޤާނޫނީ މައްސަލަތަކެއް ކުރިމަތިވަނީ؟\nލީޑު ރޯލުން އަކްޝޭ ކުމާރު ފެނިގެންދާ ފިލްމު "ޕެޑްމޭން" އަށްވެސް ޤާނޫނީ މައްސަލަތަކެއް ކުރިމަތިވެފައިވާކަމުގެ މައުލޫމާތު ލިބިއްޖެއެވެ.\nއިންޑިޔާގެ ޓެބްލޮއިޑް ނޫހެއް ކަމަށްވާ "އިންޑިޔާ ޓައިމްސް" އިން އިއްޔެ ބުނެފައިވާގޮތުގައި، އެހެން މީހަކު ލިޔެފައިވާ ސްކްރިޕްޓެއްގައި ހިމެނޭ ބައިތަކެއް، ވަގަށް ނަގައިގެން، ޕެޑްމޭންގައި ބޭނުންކުރިކަމުގެ ތުހުމަތުވަނީ ކުރެވިފައެވެ.\nއެނޫހުން އިތުރަށް ބުނެފައިވާގޮތުގައި، ތުހުމަތުތައް ކުރެވިފައިވަނީ، ޚަރަދު ކުޑަ ޕެޑު އުފެއްދި މީހާގެ މައްޗަށް ބިނާކޮށް އުފެއްދި އެހެން ފިލްމެއްގެ ސްކްރިޕްޓް ލިޔުނު މީހާ، އެހެން ބުނުމުންނެވެ. ރިޕޫ ޑަމަން ނަމަކަށް ކިޔާ މި މީހާ އެހެން ބުނެފައިވާއިރު، މައްސަލަވެސް މިހާރުވަނީ ފުލުހުންނަށް ހުށަހަޅާފައެވެ.\n"އެއް އަހަރާއި ބައިގެ ކުރިން އަހަރެން ވާނީ އަރުނާޝަލަމް މުރުގަންތަލަމްގެ މަސައްކަތްތައް އަދި ސާތީ ބަޔޯ ޑީގްރޭޑަބަލް ޕެޑާ ބެހޭ ފިލްމެއް ލިޔެ ރަޖިސްޓްރީ ކޮށްފައި...." ރިޕޫ ބުނެފައިވެއެވެ.\nއޭނާ އެހެން ބުނެފައިވީކަމުގައިވިޔަސް، މިކަމާ ގުޅިގެން އަދި އެއްވެސް ފިޔަވަޅެއް އެޅި ކަމުގެ މައުލޫމާތެއް ލިބިފައެއް ނުވެއެވެ.\nއިންޑިޔާގެ ރަށްފުށު ސަރަޙައްދުތަކުގައި ދިރިއުޅޭ އަންހެނުންނަށް މައްސަރަ ކަންތައްތައް ދިމާވުމުން ކުރިމަތިވާ ދަތިތަކަށް ނިމުމެއް ގެނެސްދިނުމަށް ފެޑް އުފެއްދި މީހާއާ ބެހޭގޮތުން އުފައްދާފައިވާ މި ފިލްމަށް ދަނީ ބޮޑު ތަރުޙީބެއް ލިބެމުންނެވެ.\nއެހެން މީހެއްގެ މަސައްކަތްތަކެއް، އެމީހެއްގެ ހުއްދައާ ނުލައި ބޭނުންކުރުމަކީ ނުވަތަ ނަހަމަ ގޮތުގައި ފިކުރީ މުދަލެއް ބޭނުންކުރުމަކީ އިންޑިޔާ އާއި އެހެން ގިނަ ޤައުމުތަކުގައިވެސް ވަރަށް ބޮޑަށް މަނާކޮށްފައި އޮންނަ ކަމެކެވެ.


Covid vaccine jehun noon gotheh neiy: German | Mihaaru\nދުނިޔެ / ޖަރުމަން\nކޮވިޑް ވެކްސިން ޖެހުން ނޫން ގޮތެއް ނެތް: ޖަރުމަން\nޖަރުމަން ވިލާތުގެ ސިއްހަތާ ބެހޭ ވަޒީރު ޖެންސް ސްޕާން އިއްޔެ ނޫސްވެރިންނާ ވާހަކަ ދައްކަވަނީ. --އޭއެފްޕީ\n23 ނޮވެމްބަރ 2021 - 11:58\nމިހާރު މުޅި ދުނިޔެއަށް ފެތުރިފައިވާ ކޮވިޑް-19 ބަލިމަޑުކަމުން އަރައިގަންނަން ބޭނުން ނަމަ، ކޮވިޑުން ދިފާއުވުމުގެ ވެކްސިން ޖެހުން ނޫން ގޮތެއް ނެތް ކަމަށް، ޖަރުމަނު ސަރުކާރުން ބުނެފި އެވެ.\nޖަރުމަން ވިލާތުގެ ސިއްހަތާ ބެހޭ ވަޒީރު ޖެންސް ސްޕާން ވިދާޅުވީ މިހާރު ފެށިފައިވާ މި އަހަރުގެ ފިނި މޫސުމުގެ ދުވަސްތައް ގުނަމުންދާ ވަރަކަށް، ކޮވިޑްގެ ހާލަތު ވިލާތުގެ ގައުމުތަކުގައި އިތުރަށް ގޯސްވަމުން ދާނެ ކަމަށެވެ.\n"މި ފިނި މޫސުން ނިމޭއިރު، ޖަރުމަން ވިލާތުގައި އުޅޭ އެންމެން ތިބެންވީ ވެކްސިން ޖަހައި ރައްކާތެރިކަން ހޯދައިގެން، ނޫނީ ވެކްސިން ނުޖަހައި ތިބެ މަރުވެގެންދާންވީ،" ވެރިރަށް ބާލިންގައި އިއްޔެ ބޭއްވި ނޫސްވެރިންގެ ބައްދަލުވުމެއްގައި ޖެންސް ވިދާޅުވި އެވެ.\nޖަރުމަން ވިލާތުގައި ވެސް މި އަހަރުގެ މެދުތެރެއިން ފެށިގެން އަންނަނީ ކޮވިޑް ވެކްސިން ޖަހަމުންނެވެ. ނަމަވެސް އާންމު ރައްޔިތުންގެ ފަރާތުން އެކަމަށް ލިބޭ ތަރުހީބު ކުޑަވުމުން، ކޮވިޑް ފެތުރޭ މިންވަރު މިހާރު އަންނަނީ އިތުރުވަމުންނެވެ.\nއެ ގައުމުގައި ކޮވިޑް ފެތުރެން ފެށި ފަހުން، މިހާރު ދަނީ ކޮވިޑްގެ ހަތަރުވަނަ ރާޅު ފެތުރެމުންނެވެ. އަލަށް ބަލި ޖެހޭ މީހުންގެ އަދަދު ވަރަށް ބޮޑަށް އިތުރުވެ، ގިނަ ހޮސްޕިޓަލްތައް ވަނީ ފުރިފަ އެވެ. އަދި ބަލީގައި ހާލު ބޮޑުވާ މީހުންގެ ނިސްބަތް ވެސް އަންނަނީ މަތިވަމުންނެވެ.\nހުޅަނގު ޔޫރަޕްގެ ގައުމުތަކުގެ ތެރެއިން ޖަރުމަން ވިލާތަކީ، ވެކްސިން ޖަހާ ނިސްބަތް އެންމެ ދަށް އެއް ގައުމެވެ. އެ ގައުމުގައި މިހާތަނަށް ކޮވިޑް ވެކްސިންގެ ދެ ޑޯޒް ފުރިހަމަކުރީ އެންމެ 68 ޕަސެންޓް މީހުންނެވެ. އަދި ބަލިޖެހޭ މީހުންގެ އަދަދު ދުވަހުން ދުވަހަށް އެންމެ ބޮޑަށް އިތުރުވަމުން ދަނީ ވެސް ޖަރުމަން ވިލާތުގަ އެވެ.\nއެ ގައުމުގައި މިދިޔަ ހަފުތާގެ ތެރޭގައި އަލަށް ކޮވިޑް ބަލި ޖެހޭ މީހުންގެ އެވްރެޖް އަދަދަކީ ދުވާލަކަށް 700 މީހުންނެވެ. ނަމަވެސް މިދިޔަ 24 ގަޑިއިރުގެ ތެރޭގައި، އެ އަދަދު ވަނީ 30،643 އަށް މަތިވެފަ އެވެ. މިއީ މުޅި ދުނިޔޭގެ ނިސްބަތުން ބަލާއިރު ވެސް އަލަށް މި ބަލި ޖެހޭ އެންމެ މަތީ ރޭޓެވެ.\nވިލާތުގެ ގައުމުތަކުގައި ކޮވިޑް ފެތުރޭ މިންވަރު ފިނި މޫސުމުގައި އިތުރުވާން ފެށުމާ އެކު، ބައެއް ގައުމުތަކުގައި މިހާރު ވަނީ ކޮވިޑް ވެކްސިން ޖެހުން މަޖުބޫރު ކޮށްފަ އެވެ. އެކަމާ ދެކޮޅަށް ހުޅަނގު ޔޫރަޕްގެ ބައެއް ގައުމުތަކުގައި މިހާރު އަންނަނީ މުޒާހަރާ ކުރަމުންނެވެ.\n"އަޅުގަނޑުވެސް އަމިއްލަ ހައިސިއްޔަތުން ދެކޭ ގޮތުގައި ކޮވިޑް ވެކްސިން ޖެހުން މަޖުބޫރު ކުރުމާ ދެކޮޅު. ނަމަވެސް އެކަން ނުކުރުމުގެ ސަބަބުން އާންމު ރައްޔިތުންނަށް ލިބޭ ގެއްލުމަށް ބަލާއިރު، ކޮވިޑް ވެކްސިން ޖެހުމަކީ އަހުލާގީ ގޮތުން މަޖުބޫރު ކަމެއް. މިނިވަންކަމުގެ މާނައަކީ މަސްއޫލިއްޔަތުތަކެއް އަދާކުރުން. އަދި ވެކްސިން ޖެހުމަކީ އާންމު ރައްޔިތުންނަށްޓަކައި އަދާކުރަންޖެހޭ ވާޖިބެއް،" ޖޭންސް ވިދާޅުވި އެވެ.\nސިއްހަތު އީޔޫ ޖަރުމަން ކޮވިޑް ވެކްސިން\nޖަރުމަނުވިލާތުގެ ރައްޔިތުން ވެކްސިން ޖަހަނީ ބަލިޖެހުމަށް ފަހު ބަލީގައި ބޮޑުވަރު ނުވަރު ނުވާންވެގެން. މިރާއްޖޭގަ ބައެއް މީހުން ވެކްސިން ޖަހަނީ މަރުނުވާން ވެގެން.\nޖަރުމަނުގެ ބޮޑުވަޒީރުވެސް އެބުނީ ހަމައެހެން. ވެކްސިން ޖަހާށޭ. ނުވަތަ މަރުވާށޭ!\nމިނިވަންކަމުގެ މާނައަކީ މަސްއޫލިއްޔަތުތަކެއް އަދާކުރުން. އަދި ވެކްސިން ޖެހުމަކީ އާންމު ރައްޔިތުންނަށްޓަކައި އަދާކުރަންޖެހޭ ވާޖިބެއް،" މިހާރު މިބޭފުޅުންނަށް ވެސް އެބަ ވިސްނޭ މިނިވަންކަމަކީ ހިތަށް އެރިހާ ގޮތަކަށް އުޅުން ނޫންކަން. ޝުކުރިއްޔާ ޖޭންސް.


އެލްކިއު ސްޕޯޓްސް ކުލަބުގެ 18 ވަނަ އަހަރީ ދުވަސް، އެތައް ކުޑަކުދިންނެއް ހެއްވާލައިފި\nJune 06, 2019 22:19:02\nމިއަހަރުގެ ފިތުރު އީދު ދުވަހަކީ އެލް ކިއު ސްޕޯޓްސް ކުލަބުގެ 18 ވަނަ އަހަރީ ދުވަހެކެވެ. އީދު ދުވަހާއި އަހަރީ ދުވަސް އެއްދުވަހަކަށް ވުމުން، އަހަރީ ދުވަސް ފާހަގަކުރުމުގެ ގޮތުން އެ ކުލަބުގެ ފަރާތުން މިވަނީ ކުޑަކުދިންނަށް ހާއްސަކޮށްގެން އީދު ހަދިޔާ ބަހައިފައެެވެ.\nއެގޮތުން އައިޖީއެމްއެޗްގައި އެނދުމަތިކޮށްފައި ތިބި ކުޑަކުދިންނަށް އެ ކުލަބުން އީދު ހަދިޔާ ބަހައިފައިވާއިރު، އީދު ނަމާދަށް ފަހުވެސް ވިލިމާލޭގެ އެކި ސަރަހައްދުތަކުގައި އެކުލަބުން ވަނީ ކުދިންނަށް އީދު ހަދިޔާ ބަހައިފައެވެ.\nއެލް ކިއު ސްޕޯޓްސް ކުލަބުގެ އޮފިޝަލަކު "ޖަޒީރާ ނިއުސް" އަށް މައުލޫމާތު ދެއްވަމުން ވިދާޅުވީ, އެކުލަބަކީ އަބަދުވެސް އިޖުތިމާއީ ކަންކަމަށް ޚާއްސަ އިސްކަމެއް ދެމުން އަންނަ ކުލަބެއް ކަމަށެވެ.\n"އަޅުގަނޑުމެންގެ ކުލަބަކީ އަބަދުވެސް އިޖުތިމާއީ ހަރަކާތްތަކަށް ޚާއްސަ އިސްކަމެއްދެމުން އަންނަ ކުލަބެއް. އެގޮތުން އަޅުގަނޑުމެން ވާނެ އެހީއަށް ބޭނުންވެފައިވާ ތުއްތު ކުދިންނަށް ފައިސާ ހޯދައިދިނުމުގެ ޕްރޮގްރާމްތައް ކުރިއަށް ގެންގޮސްފައި" އޮފިޝަލް ވިދާޅުވިއެެވެ.\nދެހާސް އެއްވަނަ އަހަރުގެ ޖޫން މަހުގެ ތެރޭގައި ވުޖޫދަށް އައި އެލް ކިއު ސްޕޯޓްސް ކުލަބު ރަސްމީކޮށް ރަޖިސްޓްރީކޮށްފައިވަނީ 2008 ވަނަ އަހަރުގެ ނޮވެމްބަރު މަހުގެ ތެރޭގައެވެ. ނަމަވެސް 2001 ވަނަ އަހަރުން ފެށިގެން އެ ކުލަބަކީ އެކި ކުޅިވަރުތަކާއި އިޖުތިމާއީ ހަރަކާތްތަކުގައި ބައިވެރިވަމުން އަންނަ ކުލަބެކެވެ. އެގޮތުން ތިންވަނަ ޑިވިޝަންގެ ފުޓްބޯޅަ އަދި ބާސްކެޓް ބޯލް އަދި ބައިބަލާ މުބާރާތްތަކުގައި އެކުލަބުން އަންނަނީ ބައިވެރިވަމުންނެވެ. އަދި ޒުވާން މޫނުތަކާއި އެކު މަޝްހޫރިވި "ބެރު ގަބީލާ" އަކީވެސް އެކުލަބުގެ ގްރޫޕެކެވެ.\nއެލްކިއު ސްޕޯޓްސް ކުލަބު


SunOnline: Soi forge kuri massala akaa gulhigen iss magistrate aku suspend koffi\nސޮއި ފޯޖްކުރި މައްސަލައަކާ ގުޅިގެން އިސް މެޖިސްޓްރޭޓަކު ސަސްޕެންޑުކޮށްފި\n07 Jan 2020, 16:08\nދ. ޖުޑީޝަލް ދާއިރާގެ އިސް މެޖިސްޓްރޭޓް އަބްދުއްރައްޒާގް މުހައްމަދުގެ ސުލޫކީ މައްސަލައެއް ބެލުމަށް، އޭނާ ފަނޑިޔާރުކަމުގެ މަސައްކަތުން ސަސްޕެންޑްކުރަން ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ނިންމައިފިއެވެ.\nޖޭއެސްސީން މިއަދު ނެރުނު ބަޔާނެއްގައި ބުނެފައި ވަނީ އިސް މެޖިސްޓްރޭޓް އަބްދުއްރައްޒާގް މުހައްމަދުގެ ސުލޫކީ މައްސަލައެއް ބަލަން ނިންމާފައި ވަނީ ދ. ކުޑަހުވަދޫ މެޖިސްޓްރޭޓް ކޯޓުން ބަލަމުންދާ މައްސަލައެއްގެ ޝަރީއަތަށް އޭނާ ހުށަހަޅާފައިވާ އެއްބަސްވުމެއްގައިވާ ސޮޔަކީ ފޯޖުކޮށްފައިވާ ސޮއިއެއް ކަމަށް ތުހުމަތުވާ މައްސަލައެއް ފުލުހުން ބަލަމުން ދާތީ ކަމަށެވެ.\nއެ މައްސަލަ ތަހުގީގު ކުރަމުންދާކަން އަންގައި މޯލްޑިވްސް ޕޮލިސް ސާވިސް އިން ވަނީ ޖޭއެސްސީއަށް ސިޓީއެއް ފޮނުވައިފައެވެ.\nއެހެންކަމުން އޭނާގެ ސުލޫކީ މައްސަލަ ބެލުމަށާއި، ޖޭއެސްސީގެ ގާނޫނުގެ ދަށުން ދ. ޖުޑީޝަލް ދާއިރާގެ އިސް މެޖިސްޓްރޭޓް ފަނޑިޔާރުކަމުގެ މަސައްކަތުން މިއަދުން ފެށިގެން ވަގުތީގޮތުން ދުރުކުރަން ކޮމިޝަނުން ވަނީ ނިންމައިފައެވެ.\nހުޅުމާލޭ މެޖިސްޓްރޭޓު ކޯޓު އުވާލުމުގެ މަސައްކަތް ފަށައިފި\nއާންމުންގެ ފަރާތުން ޖޭއެސްސީއަށް5ބޭފުޅަކު ކުރިމަތިލައިފި\nވަކީލުން ދޮގުހަދާނަމަ މައްސަލަ ބަލާނެ: ޕީޖީ


Verirah Delhi Gai Ekanives Konme Dhuvahaku5Anhenun Rape Kurey - Vaguthu\nމާލޭގެ ފުރަބަންދަށް ދޮޅުމަސް، ފައްސިވާ މީހުންގެ އަދަދު މަދެއްނުވޭ! - 14 ގަޑިއިރު ކުރިން\nވެރިރަށް ދިއްލީގައި އެކަނިވެސް ކޮންމެ ދުވަހަކު ފަސް އަންހެނުން ރޭޕް ކުރޭ\n11 މަސް ކުރިން ( ޖޫން 8, 2019 )\nއިންޑިޔާގެ ވެރިރަށް ދިއްލީގައި މިދިޔަ އަހަރު ކޮންމެ ދުވަހަކު5އަންހެނަކު ރޭޕް ކުރާ ކަމަށް އެޤައުމުގެ ފުލުހުން އާއްމުކުރި ތަފާސް ހިސާބުތަކުން ދައްކައިފިއެވެ.\nއިންޑިޔާގެ ފުލުހުން ނެރެފައިވާ ތަފާސް ހިސާބުތަކުން ދައްކާފައިވާ ގޮތުން މިދިޔަ އަހަރު 2,043 ރޭޕްގެ މައްސަލައެއްވަނީ ފުލުހުންނަށް ހުށަހަޅާފައެވެ. އަދ އަންހެނުންނަށް އަނިޔާ ކުރުމުގެ 3,175 މައްސަލައެއްވަނީ ހުށަހަޅާފައެވެ.\nދިއްލީގެ ފުލުހުންގެ ތަފާސް ހިސާބުތަކުން ދައްކާ ގޮތުގައި އިންޑިޔާގައި ރިޕޯޓްކޮށްފައިވާ ރޭޕް ކޭސްތަކުގެ ތެރެއިން 43 އިންސައްތަ ފަހަރު ރޭޕްކޮށްފައިވަނީ އާއިލާ މީހެކެވެ. ނުވަތަ ގާތް ރަޙްމަތްތެރިއެކެވެ. އަދި 16.25 އިންސައްތަ ފަހަރު ރޭޕްކޮށްފައިވަނީ އަވައްޓެރިންނެވެ. އަދި 2.89 އިންސައްތަ ފަހަރު ރޭޕް ކުރަނީ އެކުގައި މަސައްކަތް ކުރާ މީހާއެވެ.\nއިންޑިޔާގެ ދިއްލީގައި މިދިޔަ އަހަރު ރޭޕްގެ މައްސަލަތަކުގައި ހައްޔަރުކޮށްފައިވަނީ 2,290 މީހުންނެެވެ. ނަމަވެސް މިމީޙުންގެ ތެރެއިން މަދު ބަޔަކު ފިޔަވާ އެހެން އެންމެންވަނީ ދޫކޮށްލާފައެވެ. ރޭޕް ކުރެވުނު މީހާއަށް އިންސާފު ލިބިފައިވަނީ މަދު ފަހަރެއްގައެވެ.\nކޮވިޑް ޖެހިގެން ބޮލީވުޑްގެ މިއުޒީޝަން، ވާޖިދް ޚާން މަރުވެއްޖެ\nގެއިން ނެރެލީ އަމިއްލަ ދަރިފުޅު، އެހީވާނެ ކަމުގެ ޔަގީންކަން ދިނީ ފިލްމީ ތަރި ސޯނޫ\nޖޫން 6, 2019 23:37\nމިހާރު ބޭނުމަކީ މިރާއްޖޭގަވެސް ރޭޕް ކުޅި ފަށަން އަވަސް ކޮށް މިރާއްޖޭގަ ފަށާ\nޖޫން 6, 2019 23:40\nމައްސަލައެއް ނޫނެންނު! ސީދާ މޯދީގެ އަންހެނުންވެސް ހުންނަނީ ވެއްޔަށްވުރެ ދަށްކޮށްފަ. އިންސާނެއްގެ ފެންވަރުވެސް ނުދޭ. އެއީ ބޮޑުވަޒީރުގެ ވާހަކަ. ދެން އެހެން މީހުނޯ!!!


Record adhadhakah courtah massala hushahalhaifi | Mihaaru\nސިވިލް ކޯޓުގައި މުވައްޒަފުން މަސައްކަތް ކުރަނީ: މިދިޔަ އަހަރު އެންމެ ގިނަ މައްސަލަތައް ހުށަހަޅާފައި ވަނީ ސިވިލް ކޯޓަށް ކަމަށްވައިރު 2016 ވަނަ އަހަރު ނިމުނުއިރު ސިވިލް ކޯޓުގައި ނުނިމި ބާކީ އޮތީ 649 މައްސަލަ.--- މިހާރު ފައިލް ފޮޓޯ: ނިޝާން އަލީ\nމިހާތަނަށް އެންމެ ގިނައިން ކޯޓަށް މައްސަލަ ހުށަހެޅީ މިދިޔަ އަހަރު\n13 އެޕްރީލް 2017 - 20:14 8 comments\nރާއްޖޭގެ ޝަރުއީ ކޯޓުތަކަށް ހުށަހެޅި މައްސަލަތަކުގެ ނިސްބަތާއި މައްސަލަތައް ބަލައި ނިންމި މިންވަރު ހިމެނޭ ޕާފޯމެންސް ރިޕޯޓުގައި ބުނެފައިވާ ގޮތުން، ކުރިން ދުވަހަކު ކޯޓަށް މައްސަލަ ހުށަނާޅާހާ ގިނައިން މިދިޔަ އަހަރު ވަނީ ހުށަހަޅައިފަ އެވެ.\nއެގޮތުން 20،000 އަށް ވުރެ ގިނަ މައްސަލަ މިދިޔަ އަހަރު ކޯޓުތަކަށް ހުށަހަޅާފައި ވެ އެވެ. މިއީ 2015 ވަނަ އަހަރާ އަޅާ ބަލާއިރު 14 ޕަސެންޓުގެ އިތުރުވުމެކެވެ. ރިޕޯޓުގައި ބުނެފައިވާ ގޮތުން 2015 އަހަރު ކޯޓުތަކަށް ހުށަހަޅާފައިވަނީ 17،700 އަށް ވުރެ ގިނަ މައްސަލަ އެވެ.\nއެހެން އަހަރުތަކާ އަޅާބަލާއިރު، ސުޕީރިއާ އަދި މެޖިސްޓްރޭޓް ކޯޓުތަކަށް ހުށަހެޅި މައްސަލަތައް ވެސް ވަނީ އިތުރުވެފަ އެވެ. ސުޕީރިއާ ކޯޓުތަކަށް 2015 ވަނަ އަހަރު 6،828 މައްސަލަ ހުށަހަޅާފައިވާއިރު މިދިޔަ އަހަރު އެ އަދަދު އުޅެނީ 8278 ގަ އެވެ.\nމެޖިސްޓްރޭޓް ކޯޓުތަކަށް ހުށަހެޅި މައްސަލައިގެ އަދަދު ވެސް 2015 ވަނަ އަހަރާ އަޅާބަލާއިރު މިިދިޔަ އަހަރު ވަނީ ނުވަ ޕަސެންޓަށް އިތުރުވެފަ އެވެ.\nހުށަހެޅި މައްސަލަތައް އިތުރުވި ފަދައިން އެންމެ ގިނައިން މައްސަލަތައް ނިންމާފައިވަނީ ވެސް މިދިޔަ އަހަރު އެވެ. އެގޮތުން ކުރީ އަހަރުތަކުގައި ހުށަހަޅާފައިވާ މައްސަލަތަކާއެކު މިދިޔަ އަހަރު 20،000 އަށް ވުރެ ގިނަ މައްސަލަ ކޯޓުތަކުން ނިންމާފައިވާ ކަމަށް ރިޕޯޓުގައި ވެ އެވެ.\nމިދިޔަ އަހަރު އެންމެ ގިނައިން މައްސަލަ ހުށަހަޅާފައިވަނީ ސިވިލް ކޯޓަށެވެ. އެ ކޯޓަށް މިދިޔަ އަހަރު 2،732 މައްސަލަ ހުށަހެޅި އެވެ. އަދި 3،326 މައްސަލަ ނިންމާފައިވާ ކަމަށް ހިސާބުތަކުން ދައްކަ އެވެ. ސިވިލް ކޯޓުގައި 2015 ގައި ނުނިމި އޮތް 1،243 މައްސަލަ އާއި 2016 ގައި ހުށަހެޅި 2،732 މައްސަލައިގެ ތެރެއިން 2016 ވަނަ އަހަރު ނިމުނުއިރު އެ ކޯޓުގައި ނުނިމި ބާކީ އޮތީ 649 މައްސަލަ އެވެ.\nކްރިމިނަލް ކޯޓަށް މިދިޔަ އަހަރު ހުށަހަޅާފައި ވަނީ 1،408 މައްސަލަ އެވެ. މިއީ 2015 ވަނަ އަހަރާ ބަލާއިރު 75 ޕަސެންޓް އިތުރުވުމެކެވެ. އެ އަހަރު ކްރިމިނަލް ކޯޓަށް ހުށަހަޅާފައި ވަނީ 806 މައްސަލަ އެވެ.\n"ކްރިމިނަލް ކޯޓަށް ހުށަހެޅުނު މައްސަލަތައް މިހާ ބޮޑުތަން އިތުރުވެފައިވާއިރު، ކްރިމިނަލް ކޯޓަށް 2016 ވަނަ އަހަރު ހުށަހެޅުނު މައްސަލަތަކުގެ ނިސްބަތް %61 މައްސަލަ އެ ކޯޓުން ނިންމާފައިވާކަން ފާހަގަކުރެވެ އެވެ،" ރިޕޯޓުގައި ވެ އެވެ.\nމި އަހަރު ނިމުނުއިރު ކްރިމިނަލް ކޯޓުގައި ނުނިމި އޮތީ 1،438 މައްސަލަ އެވެ. އެ ކޯޓުގައި 2015 ގައި ނުނިމި އޮތް 890 މައްސަލަ އާއި 2016 ގައި ހުށަހެޅި 1،408 މައްސަލައިގެ ތެރެއިން ޖުމްލަ 860 މައްސަލަ ނިންމި އެވެ. އެއީ 37 ޕަސެންޓެވެ.\nކްރިިމިނަލް ކޯޓުގެ އިތުރުން ޖުވެނައިލް ކޯޓަށް ހުށަހެޅި މައްސަލަތަކުގެ އަދަދު ވެސް 85 ޕަސެންޓަށް ވަނީ އިތުރުވެފަ އެވެ. އަދި ހުށަހެޅި މައްސަލައިގެ ނިސްބަތުން 67 ޕަސެންޓް މައްސަލަ ޖުވެނައިލް ކޯޓުން ނިންމި އެވެ.\nޖުވެނައިލް ކޯޓަށް 2015 ގައި 25 މައްސަލަ ހުށަހެޅި ނަމަވެސް މިދިޔަ އަހަރު އެ އަދަދު ވަނީ 46 އަށް އަރައިފަ އެވެ. އެ ކޯޓުގައި 2015 ވަނަ އަހަރު ނިމުނުއިރު ބާކީ އޮތީ ހަ މައްސަލަ އެވެ. އެ ހަ މައްސަލަ އާއި މިދިޔަ އަހަރު ޖުވެނައިލް ކޯޓަށް ހުށަހެޅި 46 މައްސަލައިގެ ތެރެއިން 31 މައްސަލަ އެ ކޯޓުން މިދިޔަ އަހަރު ނިންމި އެވެ. މިދިޔަ އަހަރު ނިމުނުއިރު، ޖުވެނައިލް ކޯޓުގައި ބާކީ އޮތީ 21 މައްސަލަ އެވެ.\nރިޕޯޓުގައި ބުނެފައިވާ ގޮތުގައި ފެމިލީ ކޯޓަށް ހުށަހެޅި މައްސަލަތަކުގެ ތެރެއިން 99 ޕަސެންޓް މައްސަލަ މިދިޔަ އަހަރު ވަނީ ނިންމައިފަ އެވެ.\nފެމިލީ ކޯޓަށް މިދިޔަ އަހަރު ހުށަހަޅާފައި ވަނީ 2،569 މައްސަލަ އެވެ. އަދި 2،562 މައްސަލަ ނިންމި އެވެ.\n"2015 ވަނަ އަހަރުގެ ނިޔަލަށް އެ ކޯޓުގައި ނުނިމި އޮތް 557 މައްސަލަ އާއި 2016 ވަނަ އަހަރު ހުށަހެޅުނު 2569 މައްސަލައާ އެކު ޖުމްލަ 3124 މައްސަލައިގެ ތެރެއިން %89 މައްސަލަ (2562 މައްސަލަ) އެ ކޯޓުން 2016 ވަނަ އަހަރު ނިންމާފައިވެ އެވެ. އަދި އަހަރު ނިމުނުއިރު ބާކީ އޮތީ 564 މައްސަލަ އެވެ،" ޖުޑީޝަލް ޑިޕާޓްމަންޓުގެ ރިޕޯޓުގައިވެ އެވެ.\nޑްރަގް ކޯޓުގެ ހިސާބުތަކަށް ބަލާއިރު، މިދިޔަ އަހަރު އެ ކޯޓަށް ހުށަހެޅި މައްސަލަތަކުގެ އަދަދު ވަނީ 67 ޕަސެންޓް އިތުރުވެފަ އެވެ. ޑްރަގް ކޯޓަށް ހުށަހެޅި މައްސަލައިގެ ނިސްބަތުން 84 މައްސަލަ ނިންމި އެވެ.\nޑްރަގް ކޯޓަށް 2015 ގައި ހުށަހެޅީ 912 މައްސަލަ ކަމުގައި ވިޔަސް 2016 ގައި އެ އަދަދު ވަނީ 1،523 އަށް އަރައިފަ އެވެ. އެއީ 2015 އާ އަޅާ ބަލާއިރު 67 ޕަސެންޓުގެ އިތުރުވުމެކެވެ.\nމެޖިސްޓްރޭޓް ކޯޓުތަކަށް ބަލާއިރު އެންމެ ގިނައިން މައްސަލަ ހުށަހަޅާފައިވަނީ އައްޑޫގެ ކޯޓުތަކަށެވެ. އަދި މެޖިސްޓްރޭޓް ކޯޓުތަކުގެ ތެރެއިން އެންމެ ގިނަ މައްސަލަ ނިންމާފައި ވަނީ ވެސް އައްޑޫގެ ކޯޓުތަކުންނެވެ.\nރިޕޯޓުގައިވާ ގޮތުން ދަށު ކޯޓުތަކުން މިދިޔަ އަހަރު ނިންމި މައްސަލަތަކުގެ ތެރެއިން ހައިކޯޓުގައި އިސްތިއުނާފް ކުރި މައްސަލަތަކުގެ ނިސްބަތް މިދިޔަ އަހަރު ވަނީ ދެ ގުނައަށް އިތުރުވެފަ އެވެ.\nފަސް ދުވަހުގެ ތެރޭގައި 360 މައްސަލަ ނިންމައިފި\nފުރަތަމަ ހަ މަހު ނިންމި މައްސަލަތައް އިތުރުވެއްޖެ


އައިލެންޑް އޭވިއޭޝަން ސަރވިސަސް ލިމިޓެޑް\nއިފުރު ޑޮމެސްޓިކް އެއަރޕޯރޓް ގައި ކެފޭއެއް ހިންގަދޭނެ ފަރާތެއް ހޯދަން ބޭނުންްވެއްޖެ\nއިފުރު ޑޮމެސްޓިކް އެއަރޕޯރޓް ގައި ކެފޭއެއް ހިންގަދޭނެ ފަރާތެއް ހޯދުމަށް 30 ޖަނަވަރީ 2020 ވަނަ ދުވަހު ކުރެވުނު ނަންބަރު: IAS/MIS/2020-240 ވަނަ އިއުލާނާއި ގުޅިގެން އެކަށީގެންވާ ތަރުހީބެއް ލިބިފައިނުވާތީ، އިސްވެ ބަޔާން ކުރެވުނު އިއުލާން ބާތިލުކޮށް އަލުން ބިޑަށް ހުޅުވާލި ވާހަކަ ބަޔާން ކުރަމެވެ.\nވީމާ މިމަސައްކަތަށް ޝައުޤުވެރިވެލައްވާ ފަރާތްތަކަށް މިކަމާއި ގުޅޭގޮތުން މަޢުލޫމާތު ދިނުމަށް ބޭއްވޭ ބައްދަލުވުން 19 ފެބްރުއަރީ 2020 ވާ ބުދަ ދުވަހުގެ ހެނދުނު 11:00 ގައި އައިލެންޑް އޭވިއޭޝަންގެ މައި އޮފީސް މ.ރާވެރިގެ،(މަޖީދީ މަގު)ގައި އޮންނާނެއެވެ. އަދި އިޢުލާނުގައި ބަޔާން ކުރެވިފައިވާ މަސައްކަތް ކުރުމަށް ޝައުޤުވެރިވާ ފަރާތްތަކަށް ބިޑް ހުށަހެޅުމަށް ބޭއްވޭ ސެޝަން 15 މާރިޗް 2020 ވާ އާދިއްތަ ދުވަހުގެ ހެނދުނު 11:00 ގައި މިއޮފީހުގައި އޮންނާނެއެވެ.\nއިސްވެ ބަޔާން ކުރެވިފައިވާ މަޢުލޫމާތު ދިނުމުގެ ބައްދަލުވުމަށް ވަޑައިނުގަންނަވާ ފަރާތްތަކަށް ޕްރޮޕޯސަލް ހުށަހެޅުމުގެ ފުރުޞަތު ނޯންނާނެވާހަކަ ދެންނެވީމެވެ. އަދި ކަނޑައެޅިފައިވާ ގަޑީގެ ފަހުން ބައްދަލުވުމަށް ވަޑައިގަންނަވާ ފަރާތްތަކަށް މިސެޝަންތަކުގައި ބައިވެރިވުމުގެ ފުރުޞަތު ނުލިބޭނެ ވާހަކަ މަޢުލޫމާތަށް ޓަކައި ދެންނެވީމެވެ.\nޕަބްލިޝްކުރި ގަޑި: 1635


އިމާމުންނާއި ޚަޠީބުން ތަމްރީނުކުރުމުގެ ޕްރޮގްރާމެއް ފުވައްމުލަކުގައި ފަށައިފި – Mikal News\nއިމާމުންނާއި ޚަތީބުން ތަމްރީނުކުރުމުގެ ޕްރޮގްރާމެއް ފުވައްމުލަކު ސިޓީގައި ފަށައިފިއެވެ. މި ތަމްރީން ޕްރޮގްރާމް ފައްޓަވައިދެއްވީ މަސްޖިދުއްސުލްޠާން މުޙައްމަދު ތަކުރުފާނުލް އަޢުޡަމްގެ އިމާމް އައްޝައިޚް ނަސްރުﷲ ޢަލީއެވެ. 09 ޖޫން 2022 އިން 11 ޖޫން 2022 އަށް ކުރިޔަށްގެންދާ މި ތަމްރީން ޕްރޮގްރާމްގައި ފުވައްމުލައް ސިޓީގެ 38 ފަރާތަކުން ބައިވެރިވެއެވެ. މި ތަމްރީނު ޕްރޮގްރާމްގައި މަޢުލޫމާތު ހިއްސާކުރައްވާނީ އެކަންކަމާ ގުޅުންހުރި އިސްލާމިކް މިނިސްޓްރީގެ ބޭފުޅުންނާއި ރާއްޖޭގެ މަޝްހޫރު ޢިލްމުވެރިންނާއި، އިސްލާމިކް ޔުނިވަރސިޓީ އޮފް މޯލްޑިވްސްގެ ލެކްޗަރަރ އިންނެވެ.\nމި ތަމްރީން ޕްރޮގްރާމްގައި މައިގަނޑު ގޮތެއްގައި ކިޔަވައި ދެއްވާނީ ތަޖުވީދު، ހުކުރު ޤަވާޢިދާ އުސޫލު، ސިވިލް ސާވިސްގެ ޤަވާޢިދާ އުސޫލު، މަސައްކަތުގެ އަޚްލާޤާއި އެހެން މީހުންނާއި މުޢާމަލާތްކުރުން، ނަމާދުގެ ޙުކުމްތައް އަދި ޚިލާފީ މައްސަލަތަކުގައި ޢަމަލުކުރާނެގޮތް ފަދަ މައުޟޫއުތަކެވެ.\nމިއީ ރާއްޖޭގެ މިސްކިތްތަކުގައި އިމާމުވެ ނަމާދުކުރައްވާ އިމާމުންނާއި ޚަޠީބުންގެ ފެންވަރު މަތިކުރުމަށްޓަކައި ކުރިއަށްގެންދާ ސިލްސިލާ ތަމްރީނުތަކެކެވެ. މި ތަމްރީން ޕްރޮގްރާމްތަކުގެ ފުރަތަމަ ބާއްވާފައިވަނީ މާލޭ ސިޓީގައި 2021 ވަނަ އަހަރުގެ މާޗްމަހުގައެވެ. ދެވަނަ ބުރު އައްޑޫ ސިޓީގައި ބާއްވާފައިވާއިރު މިހާރު ފުވައްމުލައް ސިޓީގައި ކުރިއަށް މިދަނީ މި ތަމްރީން ޕްރޮގްރާމްތަކުގެ3ވަނަ ބުރެވެ.


Fahathugaieinee gaathileh?! | Mihaaru\n08 ޑިސެމްބަރ 2019 - 08:09 52 comments\nކޮފީއެއްގައި އިންނަ އިރު ޖެހިގެން ހުންނަ މޭޒުގައި މަޖާކުރަން، ވާހަކަ ދައްކަން، ސިނގިރޭޓް ބޯން އެ ތިބި މީހުންގެ ތެރޭގައި ގާތިލެއް ނެތް ބާވަ އެވެ؟ ސައިކަލް ބެހެއްޓި ތަނުގެ ކައިރީގައި އެ އުޅޭ ގްރޫޕްގެ ތެރޭގައި ގާތިލެއް ނުހިމެނޭ ބާވަ އެވެ؟ އާއިލީ ގޮތުން ގުޅުން އޮންނަ އެއްވެސް މީހަކު، ރައްޓެހިވެގެން/އިނދެގެން/އިންނަން އުޅޭ މީހުންގެ ތެރޭގައި، ކުށެއް ނެތް އިންސާނެއްގެ ލެއިން ތެމިފައި ހުރި ކުށްވެރިޔަކު އެބަ ހުރި ބާވަ އެވެ؟\nއެގޮތަށް ބައެއް މީހުންގެ ސިކުނޑީގައި އެ ހިޔާލުތައް، ސުވާލުތައް، ޝައްކުތައް، އެނބުރުމުގައި ވަރަށް ސާފު ސަބަބުތަކެއް އެބަ ހުއްޓެވެ: އެތައް ގާތިލުންނެއް އަތުނުވެ، އާންމުންގެ ތެރޭގައި، ހަމަ އަހަރެމެންނެކޭ އެއްފަދަ، ދިރިއުޅުމެއްގައި އުޅެން ދުކޮށްލެވިފައި ހުރުމެވެ.\nރާއްޖެ ދުށް އެންމެ ބޮޑެތި ދީނީ އިލްމުވެރިންގެ ތެރޭގައި ހިމެނޭ ޑރ. އަފްރާޝީމް އަލީގެ މަރު އެކަންޏެއް ނޫނެވެ. ނޫސްވެރިޔާ އަހުމަދު ރިލްވާން ގެއްލުވާލުމެއް ވެސް ނޫނެވެ. ގޭންގްތަކުގެ މެދުގައި ހިނގި ލޭ އޮހޮރުވުންތަކުގައި ހިމެނޭ އެކަމަކު ހައްޔަރުކޮށް، ދައުވާ އުފުލާފައި ނުވާ އެތައް ބަޔަކު ހަމަޖެހިލައިގެން ދުވަސްތައް ހޭދަކުރަނީ އެވެ. ކުރީ ރޭ ހުޅުމާލޭގައި، ޓެކްސީ ޑްރައިވަރު ގާސިމް ހަސަން މަރާލި މީހާ/މީހުން ވީ ތަނެއް، އެއީ ކޮން ބައެއްކަން ވެސް ފުލުހުންނަކަށް އަދި ނޭނގެ އެވެ. ނުވަތަ އެނގުނަސް، އެ އަނިޔާވެރި ގަތުލާ ބެހޭ އިތުރު ތަފްސީލެއް ހާމައެއް ނުކުރެ އެވެ. އެހެންކަމުން އާންމު މީހާއަށް ވިސްނޭނީ، އޭނާއާ ވެސް ކައިރީގައި، ފެންނަ ހިސާބެއްގައި އެ ބަޔަކު އުޅެދާނެ ކަމެވެ.\nހަގީގަތުގައި މިއީ ކޮންމެ މީހަކަށް ވެސް އޮތް ބިރެކެވެ. އަހަރެމެންގެ މި މުޖުތަމައުގައި އޮތީ ބިރުވެރިކަމެވެ.\nރިލްވާން ގަދަކަމުން ނަގައިގަނެގެން ކާރަކަށް އެރުވި އެވެ. އެ ކާރު ފެނުނެވެ. ފުލުހުންގެ ބެލުމުގެ ދަށުގައި ބޭއްވި އެވެ. އެ ކާރުގައި އޭނާ ގެންގޮސް ކަނޑު އުނޅަދަކަށް އެރުވި އެވެ. އޭގެ ފަހުން ދޯންޏަކަށެވެ. އެ ދޯނީގައި އޭނާގެ ކަރު ބުރިކޮށްލިކަން، މައުލޫމާތު އެނގޭ މީހުންގެ ވާހަކަތަކަށް ބިނާކޮށް، މަރު ކޮމިޝަންގެ ހޯދުމުގައިވެ އެވެ.\nއެ އެންމެން އެ ތިބީ ދޫވެފަ އެވެ. ރިލްވާންގެ ކަރު ބުރިކޮށްލި ނަމަ، އެ އަނިޔާވެރިކަން ހިންގި މީހުންނާއި އޭނާ ވަގަށް ނެގި މީހުންނާއި، އެރޭވުމުގެ މައުލޫމާތު ހުރި އެންމެންނެވެ.\nޑރ. އަފްރާޝީމް، އޭނާގެ ކާރުން ފައިބައިވަޑައިގެން، މަޑު ހިންގެވުމެއްގައި ގޮސް ގެއަށް ވެންނެވީ، އޭނާގެ ފުރަގަހުން ބަޔަކު ހަމަލާއެއް ދީފާނެކަން ކުޑަކޮށް ވެސް ހީފުޅުކުރައްވައިގެންނެއް ނޫނެވެ. އެ ހަމަލާއާ އެކު އޭނާގެ ހަށިކޮޅަށް ހަދާފައި އޮތް ގޮތް ފެނުނު މީހަކަށް ވިއްޔާ، އެއީ އިންސާނުން ދެކެ ލޯތްބެއް، ހަމްދަރުދީއެއް، އަސަރެއް، ކުލުނެއް ވެސް ނެތް ބައެއްކަން އެނގޭނެ އެވެ.\nއެ މައްސަލާގައި ހުކުމް އައީ އެންމެ މީހެއްގެ މައްޗަށެވެ. ދެން ބައިވެރިވި މީހުންނާއި އެކަން ރޭވި އެތައް ބަޔަކު އަހަރެމެންގެ ތެރޭގަ އެވެ.\nއަނަސްގެ މަަރަށް އިންސާފު ހޯދައިދޭން އެދި އާންމުން ބޭއްވި ހިނގާލުމެއްގައި އަޑުއުފުލަނީ: ހިތާމައަކީ އެތައް ގާތިލުންނެއް މިނިވަންކަމާ އެކު އުޅެވޭ ގޮތް ވުން\nއާބާދީގެ ނިސްބަތުން ބަލާ ނަމަ ރާއްޖެއަށް ވުރެ އަނިޔާވެރި ގައުމެއް ދުނިޔޭގައި މަދުވާނެ އެވެ. ޒުވާނުންގެ މެދުގައި ހިނގާ ހަމަނުޖެހުންތަކުގައި ލޭ އޮހޮރުވާލަނީ، އެހެން ބަޔަކަށް މަންޒަރު ފެނިދާނެކަމާ މެދު ކުޑަ ވެސް ޖެހިލުމެއް ނެތި އެވެ. ވަޅި ހަރަނީ، ޔަގީނުން ވެސް މަރުވާނެ ތަންތަނަށް އަމާޒުކޮށެވެ. އެއީ އޮޅިގެން ނުވަތަ ނޭނގިގެންނެއް ނޫނެވެ. ހަމަލާތަކަށް ފަހު ވަޅި ވެސް ނުވަތަ ކަތިވަޅިވިއްޔާ އެ ވެސް ދާނީ ހިފައިގެންނެވެ.\nޖުލައި 31، 2017 ވަނަ ދުވަހުގެ ރޭ ލިޓަސް ސާވިސް ސެންޓަރު ތެރޭގައި މަރާލި 25 އަހަރުގެ އަހުމަދު އަނަސް އަށް ހަމަލާދޭ ވީޑިއޯ އިން އެކަން އެނގެ އެވެ. މިއީ ގޭންގްތަކުގެ އަނިޔާވެރިކަން އެންމެ ގިނަ ބަޔަކަށް ފެނުނު ގަތުލެވެ. މޫނު ނިވާކޮށްގެން ތިބި ބަޔަކު އޭނާގެ ފަހަތުން އެތަނަށް ދުވެފައި ވަދެ 35 ތަނަކަށް ވަޅި ޖެހި އެވެ.\nއެ މީހުން ހައްޔަރުކުރި އެވެ. އެކަމަކު ރާއްޖޭގައި އިންސާނެއްގެ ލޭ އޮހޮރުވާލާ ކޮންމެ ފަހަރަކު އެ ފުރުސަތެއް ފުލުހުންނަކަށް ނުލިބެ އެވެ. ނުވަތަ ކޮންމެވެސް ނުފޫޒެއްގެ ދަށުވެ، ތަހުގީގު ހަމަ މަގުން ކުރިއަށް ގެންދަން ހުރަސްތައް ދިމާވެ އެވެ. ކޯޓަށް ގެންގޮސްފި ނަމަ، އެތައް އުޒުރެއް ދައްކައި، ގާނޫނީ ބާގަނޑުތަކުން ދެމިގަނެ، ނުވަތަ ފަނޑިޔާރުންނާ އޮންނަ ފުން ގުޅުމުގެ ތެރެއިން ނުކުމެ އެވެ.\nރާއްޖޭގައި ބަލަބަލާ ތިއްބާ ބޮޑެތި ކުށްވެރިން ހަމައެކަނި ގިނަވީކީ ނޫނެވެ. ކުށް ކޮށްގެން ފަސޭހައިން ފިލޭނެ ގޮތް، ސަލާމަތްވާނެ ގޮތް ވެސް އެ މީހުން ދިޔައީ ހޯދަމުންނެވެ. ގުޅޭނެ މީހުންނާއި ކައިރިކުރާނެ މީހުން ދެނެގަނެ އެވެ.\nނޭނގެނީ މީހެއްގެ ފުރާނަ ދުއްވާލާނެ އިރެކެވެ. ނޭނގެނީ ގާސިމަށް ދިން ފަދަ ހަމަލާއެއް އަމާޒުވާނީ ކާކަށް، ކޮން ކަމަކާ ގުޅިގެން ކަމެވެ.\nބިރުވެރިކަމަކީ ފަރުދާވެފައިވާ ގާތިލުން އަހަރެމެން، އާންމުންގެ ތެރޭގައި ކޮފީ ބޯން، ކާން، ސައިކަލް ބުރެއްގައި ވެސް އުޅޭނެތީ އެވެ. އަނިޔާވެރިކަން ނޭނގި، އެއިން ބަޔަކާ ސަލާންކުރެވި، ބައްދަލުވެ، ވަގުތުކޮޅެއް ވެސް ހޭދަކުރެވިފައި އޮވެދާނެތީ އެވެ. ރައްޓެއްސެއް/ތިމާގެ މީހެއްގެ ލޯބިވެރިޔަކަށް/ފިރިޔަކަށް ވެސް ވެދާނެތީ އެވެ.\nތިޔަ ހީކުރެވުނީ ރަނގަޅަށެވެ: މިއީ އަނދިރިކަމާއި ބިރުވެރިކަމުން ފުރިފައި އޮތް، އަނިޔާވެރި މުޖުތަމައުއެކެވެ.\nއިތުރު ލިޔުންތައް ކުށްކުރުން ޕޮލިސް ގޭންގް ހަމަނުޖެހުން ކޮލަމް މީހުން މެރުން ގާސިމް ހަސަންގެ މަރު ކުށްވެރިން\n17 hours ago 93


Faadu Kiyaigen Filmee dhaairaa Badhal vejjetha?\nފާޑުކިޔައިގެން ފިލްމީ ދާއިރާ ބަދަލުވެއްޖެތަ؟\nކުރިއަށް އޮތް އުއްމީދީ ފިލްމު "ވިޝްކާ" ގެ މަންޒަރެއް ޝޫޓްކުރަނީ: މިއީ ޒުވާން ޕްރޮޑަކްޝަން ޓީމެއްގެ މަސައްކަތް. --ފޮޓޯ: ޔާރާ ޕްރޮޑަކްޝަންސް\nދިވެހި ސިނަމާ އަށް ޝައުގުވެރިވާ އެންމެން ވެސް މިއަދު ދައްކާ ވާހަކައެއް އެބައޮތެވެ. -- އުފައްދާ ފިލްމުތަކުގެ ފެންވަރު ރަނގަޅުވެއްޖެ އެވެ. ޕްލޮޓްތައް ވަރުގަދަވެ ސްކްރީންޕްލޭތަކުގައި ކުރިއެރުންތަކެއް ހޯދައިފި އެވެ. ހުނަރުވެރި ޒުވާން ޑައިރެކްޓަރުން އިތުރުވެ ތަފާތު ފިލްމުތަކާއި ޓެކްނިކަލީ ގޮތުން ފެންވަރު ރަނގަޅު ފިލްމުތައް އުފެއްދުން ވެސް އިތުރުވެއްޖެ އެވެ. ދެ ތިން މީހަކު މިއޮތްހާ ދުވަހު ފިލްމުތަކުގައި ލީޑްރޯލު ކުޅުނު ޒަމާނަށް ވެސް އިރުއޮއްސި ޒުވާން ޖީލެއްގެ ހުނަރުވެރި އެކްޓަރުންތަކެއް ވެސް އެންމެފަހުން އުފެދިއްޖެ ވާހަކަ އެވެ.\nމި ހުރިހާ ހާސަރެއް ނުދަމައި ކުރުކޮށް ބުނަނީ ނަމަ، ދިވެހި ސިނަމާގެ ހާލާތު ބަދަލުވެ، ފިލްމު އުފެއްދުމުގެ ފެންވަރު މި އޮތީ ހުރިހާ ދިމާލަކުން ވެސް މައްޗަށް ޖެހިލައިފަ އެވެ. ވަކިން ހާއްސަކޮށް ފިލްމުތަކަށް އަމާޒުވާ ފާޑުކިޔުން ހަޖަމުކޮށް އެއިން ފެންވަރު ރަނގަޅު ފިލްމުތަކެއް އުފެއްދުމުގެ ފޯރިއަކާއި ވާދަވެރިކަމެއް މިއަދު ފިލްމީ ދާއިރާގައި އެބައޮތެވެ.\nގިނަ ޑައިރެކްޓަރުންނާއި ޕްރޮޑިއުސަރުންގެ މިހާރުގެ އަމާޒަކީ އިންޓަނޭޝަނަލް ފިލްމު ފެސްޓިވަލްތަކުގައި މެޑަލް ޖެހުމެވެ.\nއެކަމަކު "މި ފިލްމެއް" މީގެ ހައެއްކަ އަހަރު ފަހަތަށް "ރިވައިންޑް" ކޮށްލައިފި ނަމަ ދިވެހި ސިނަމާގެ ފެންވަރާއި ހަޖަމުކުރުމުގެ ނިޒާމު އޮތީ މި ފެންވަރަކަށް ނުއުފުލި އެވެ. ވަކިން ހާއްސަކޮށް ފާޑުކިޔުން ބަލައިގަނެ މަސައްކަތުގެ ފެންވަރު ރަނގަޅުކުރުމުގެ ރޫހެއް އެއްވެސް ވަރަކަށް ނެތެވެ.\nއޭގެ ބަދަލުގައި، ފާޑުކިޔުން އަމާޒުވި ފަރާތްތަކުން މަސައްކަތްކުރީ ފާޑުކިޔާ މީހުންގެ އަގު ވައްޓާލުމަށެވެ. އެ ވިސްނުމުގައި ބައެއް ޕްރޮޑިއުސަރުންނާއި ޑައިރެކްޓަރުން ފާޑުކިޔުންތެރިންގެ އަގު ވައްޓާލުމުގެ ބޭނުމުގައި "ޑޮކިއުމެންޓްރީ" ވެސް ނެރުނެވެ. އަދި ފާޑުކިޔާ މީހުންނަށް ފޯނުން ގުޅައިގެން ބިރު ދެއްކުމާއި ހެއްދެވި ނެހެއްދެވިއަށް ގޮވައި ފުރައްސާރަކުރުމުގެ ސަގާފަތެއް ވެސް އޮތެވެ.\nއިންޓަވިއުތަކަށް ގުޅާލީމަ، ރޯ އަވަގުރާނަ ގޮވާލާ ޕްރޮޑިއުސަރުންނާއި ޑައިރެކްޓަރުންނާ ވެސް ދިމާވެފައި އެބަހުއްޓެވެ.\nނަމަވެސް ފާޑުކިޔުމަކީ ކުރިއެރުމެކޭ ބުނާ ހަގީގަތް މިއަދު މި އޮތީ ފިލްމީ ދާއިރާ އިން ވެސް ނިކަން ރަނގަޅަށް ފެންނާށެވެ. މި ހަގީގަތް އެއް ބަޔަކު ގަބޫލުކުރި ކަމުގައިވިޔަސް ފިލްމީ ދާއިރާ އަށް ކުރިއެރުމެއް އައި ކަމަށް ގަބޫލުނުކުރާ އެތައް ބަޔަކު ވެސް އެބަތިއްބެވެ.\nވަކިން ހާއްސަކޮށް ފިލްމީ ދާއިރާގެ އެންމެ ތަޖުރިބާކާރު ޕްރޮޑިއުސަރުންނާއި ޑައިރެކްޓަރުންގެ މެދުގައި މި ހިޔާލު އޮތީ ވަރަށް ބޮޑަށް ދެކަފިވެފަ އެވެ.\nދިވެހި ސިނަމާ ބަދަލެއް ނުވޭ، ބަދަލުވީ ގެންގުޅުނު ސާމާނު!\nފިލްމީ ދާއިރާ އަށް ފާއިތުވި ހައެއްކަ އަހަރު ތެރޭގައި އައީ ކޮން ބަދަލުތަކެއްތޯ ނުވަތަ ފާޑުކިޔުންތަކާ އެކު މި ދާއިރާ އަށް އެއްވެސް ކަހަލަ ކުރިއެރުމެއް އަތުވެއްޖެ ކަމަށް ގަބޫލުކުރަންތޯ ސުވާލުކުރުމުން ގާތްގަނޑަކަށް ހުރިހާ ޑައިރެކްޓަރުންނާއި ޕްރޮޑިއުސަރުން ވެސް ދިން ޖަވާބަކީ މިއީ އެވެ.\n"ދިވެހި ސިނަމާއެއް ބަދަލެއް ނުވޭ. ދިވެހިން އުފައްދާ ފިލްމެއް ބަދަލެއް ނުވޭ. ބަދަލުވީ ގެންގުޅުނު ސާމާނުތައް."\nމިހެންނެވެ. އެހެންވީމަ މަޝްހޫރު ޑައިރެކްޓަރުންނާއި ޕްރޮޑިއުސަރުން މިހެން ބުނަނީ ކީއްވެގެންތޯ ވެސް ބަލައިލަމާ ހިނގާށެވެ.\n"ހެޔޮ ބަދަލުތަކެއް މި ދާއިރާ އަށް އަތުވެއްޖެއެކޭ ނުބުނެވޭނެ ހަގީގަތުގައި. އިކްއިޕްމަންޓްސް އަށް ބަލަނީ ނަމަ ސާމާނު އިތުރުވެ ފެންވަރު ރަނގަޅުވެއްޖެ އެންމެންގެ އަތުގައި ވެސް. އެކަމަކު މި އެއްޗެހިތައް ބޭނުންކޮށްގެން މަސައްކަތްކުރާނެ މީހުން މި ދާއިރާގައި އިތުރެއް ނުވޭ. ފިލްމު ބަލަން ބޭނުންވާ މީހުން ތިއްބަސް އެމީހުން ބޭނުންވާ އެއްޗެހިތަކެއް ގެނެސްދެވޭތަނެއް އަދިވެސް ނުފެނޭ ހަގީގަތުގައި،" ވަޅުޖެހިފައި އޮތް ފިލްމީ ދާއިރާ ކޮޅަށް ޖެހުމުގެ އުއްމީދުގައި ތަފާތު ފިލްމަކާ އެކު އެނބުރި އައިސްފައިވާ މަގްބޫލު ޑައިރެކްޓަރު ފާތިމަތު ނަހުލާ ބުނީ މިހެންނެވެ.\nއޭނާ ދެން ބުނީ މޮޅު ފިލްމެއް އުފެއްދޭނީ ކޮންމެހެން އެންމެ ޒަމާނީ ކެމެރާއަކުން ވެސް ނޫން ކަމަށާއި އެންމެ މޮޅަށް ފާޑުކިޔާނެ ބަޔަކު ވެސް ތިބެގެން ނޫން ކަމަށެވެ.\n"ފިލްމީ ދާއިރާ ކުރިއަރަނީ އިކްއިޕްމަންޓްސް ހޯދައިގެނެއް ނޫން. ފެންވަރު ރަގަޅު ސްކްރިޕްޓްރައިޓަރުން ވެސް ހޯދައިގެން. އެންމެ ފަހުގެ ކެމެރާސެޓްތައް ވެސް އެބަ ގެންގުޅޭ. އެކަމަކު މި އަންނަނީ މުޅިއަކުން ހެޔޮ ބަދަލުތަކެކޭ ނުބުނެވޭނެ،" ނަހުލާ ބުންޏެވެ.\n"އެއީ ކުރީގެ ފޯރި ނެތީ މިހާރު. ރަނގަޅު ފިލްމުތަކެއް ނުނިކުންނަނީ މިހާރު."\nމިހާރު ދައްކަމުން އަންނަ ފިލްމު 4426ގެ މަންޒަރެއްގައި އެކްޓަރު ޖިމީ. --ފޮޓޯ: ކްރިސްޓަލް އެންޓަޓެއިންމަންޓް\nމަޝްހޫރު ޑައިރެކްޓަރު އަބްދުލްފައްތާހުގެ ވިސްނުމުގައި، ދިވެހި ސިނަމާގެ ރަހަ އާއި އިސްޓައިލް ބަދަލުވެއްޖެ އެވެ. ނުވަތަ އެ ދިމާލުން ކޮންމެވެސް ކަހަލަ ބަދަލުތަކެއް އެބަ ފެނެ އެވެ. ނަމަވެސް ފިލްމީ ދާއިރާ އަށް އިންގިލާބެއް އަންނަ ވަރުގެ ބަދަލުތަކެއްގެ ކޮޅުމަތި އަދި ނުފެނެ އެވެ.\n"ގަބޫލެއް ނުކުރަން ފިލްމު އުފައްދާ ގޮތް ބަދަލުވަމުންދާ ކަމަކަށް. ޓެކްނިކަލީ އަންނަ ބަދަލުތަކެއް ފާހަގަކޮށްލެވެނީ. ރަހަތައް ނުވަތަ ސްޓައިލް ބަދަލުވަނީ. ފިލްމީ ދާއިރާ އަށް އިންގިލާބެއް އަންނަ ވަރުގެ ބޮޑު ބަދަލުތަކެއް އަންނަ ކަމަކަށް ގަބޫލެއް ނުކުރަން،" އާ ފިލްމެއްގެ މަސައްކަތަށް ތައްޔާރުވަމުން އަންނަ ފައްތާހު ބުންޏެވެ.\nއެއަށް ފަހު އޭނާގެ ހިޔާލާއި ޝަކުވާ ގެންދިޔައީ މުޅިން އެހެން ދިމާލަކަށެވެ. ފައްތާހު ބުނަނީ އަދިވެސް އެންމެ ބޮޑު ސަމާލުކަމެއް ދޭން ޖެހެނީ ފެންވަރު ރަނގަޅު ސިނަމާތަކެއް ތަރައްގީކުރުމަށް ކަމަށެވެ. ޒަމާނީ ސިނަމާއެއް ނެތި ޒަމާނީ ފިލްމުތަކެއް ނުގެނެސްދެވޭނެ ކަމަށެވެ.\n"މިހާރު މީގައި ވާގޮތަކީ، ހަމައެކަނި ފިލްމު އުފައްދައިގެނެއް ވެސް މިކަމެއް ނުވާނެ. ފިލްމު ދައްކާނެ ތަނެއް ނެތީމަ ކީއްކުރަން ހަދާ ފިލްމުތަކެއް. އޮލިމްޕަސް އެ އޮންނަނީ ނިދާފައި އަދި އެތަނުގެ ސައުންޑް ހުރީ 80ގައި،" ފަހުން ރިނޮވޭޓްކޮށް ކުލަ ބަދަލުކޮށް ފިނިކޮށްފައިވާ އޮލިމްޕަހަށް ފާޑުކިޔަމުން ފައްތާހު ބުންޏެވެ.\n"ފިލްމު އުފައްދާ ރަހަތައް ޒަމާނާ އެއްގޮތަށް އެބަ ބަދަލުވޭ. އެކަމަކު އެ ބަދަލް ބެލުންތެރިންނަށް އިހްސާސްކުރެވޭނީ ސިނަމާ އަޕްގްރޭޑްވެގެން. މާލޭ މީހުންނަށް އެކަންޏެއް ނޫން ފިނިކުރި ސިނަމާއެއް ހުންނަން ޖެހޭނީ. ރަށްތަކުގައި ވެސް ސިނަމާ އެޅެން އެބަޖެހޭ."\nފައްތާހު ބުނަނީ އާ ހުނަރުވެރިން މި ދާއިރާއާ ގުޅެމުން އަންނައިރު ފެންވަރު ރަނގަޅު ސިނަމާތަކެއް ހުޅުވިއްޖެ ނަމަ އެއީ އުފައްދާ ފިލްމުތަކުގެ ކޮލިޓީ ވެސް ދެ ގުނަ އަށް އުފުލިގެންދާނެ ކަމެކެވެ.\nޑާކް ރެއިން އެންޓަޓެއިންމަންޓްގެ އާ ފިލްމު "މީ ލޯތްބަކީ" ގެ ޕްރޮމޯޝަނަލް ޕޯސްޓަރެއް. --ފޮޓޯ: ޑާކް ރެއިން އެންޓަޓެއިންމަންޓް\nފިލްމު އުފެއްދުން ފަސޭހަވުމަކީ ނުބައި ފާލެއް\nދިވެހި ސިނަމާގައި މިހާތަނަށް އެންމެ ގިނަ ފިލްމު ޑައިރެކްޓްކޮށްފައިވާ ތަޖުރިބާކާރު އަމްޖަދު އިބްރާހިމް (އަމްޖޭ) ދޭ އިންޒާރަކީ މިއީ އެވެ. އޭނާ ބުނަނީ ހިފައި ގެންގުޅުނު ސާމާނުތައް ޒަމާނީ ފެންވަރަށް ތަރައްގީވިޔަސް ރަން ޒަމާނުގެ ފިލްމު އުފެއްދުމުގެ މަސައްކަތާ ގާތަށް ވެސް ޒުވާން ކުދިންނަކަށް އަދި ނުދެވޭ ކަމަށެވެ.\nއޭނާ ފާހަގަކުރި އަނެއް ގޯސް ބަދަލަކީ، ދާއިރާގެ ކޮންމެ މީހަކަށް ފިލްމު ސްޓޫޑިއޯއެއް އުފައްދައިގެން އުޅޭ އުޅުމާއި ދެ މީހަކާއި ފަޅިއަކަށް ވެސް ފިލްމެއް ޝޫޓްކޮށް އެޑިޓްކޮށް ނެރެވޭހާ ފަސޭހަ އަގުހެޔޮ ޒަމާނަކަށް މިކަން ބަދަލުވެގެން ދިއުމެވެ.\n"އިކްއިޕްމަންޓްސް، ސާމާނަށް ބަދަލު އައީ. އަޅުގަނޑުމެން ކުރިން ފިލްމު އުފައްދައި އުޅުނު ގޮތާ ގާތަކަށް ވެސް އަދި ނުދެވޭ މިހާރުގެ ކުދިންނަކަށް. ކުރީގެ މަސައްކަތާއި މަސައްކަތްކުރިގޮތާއި އެ ޑިސިޕްލިންއެއް މިހާރަކު ނެތް،" ފޯނުން ވާހަކަ ދައްކަމުން އަމްޖޭ ބުންޏެވެ.\n"އައި ބަދަލަކީ ކޮންމެ ދެ މީހަކަށް ނުވަތަ އެކަކަށް ވެސް ފިލްމު ސްޓޫޑިއޯއެއް ހަދައިގެން މި މަސައްކަތްކުރެވޭ ގޮތްވުން. ފިލްމު ސްޓޫޑިއޯއެއް ހެދުން އެއީ އޭރު މިގޮތަށް ކޮންމެ ކޮންމެ މީހަކަށް ކުރެވޭނެ ކަމެއް ނޫން. އެހެންވީމަ މި ބަދަލަކީ ހަގީގަތުގައި ނެގެޓިވް ބަދަލެއް. އެއީ ދެ މީހަކު ނުވަތަ އެކަކު ފިޔަވައި އެންމެން ގުޅިގެން ހަދާ ފިލްމެއް ތަފާތުވާނެތާ."\nމީގެ އިތުރުން އަމްޖޭ ދެން ބުނަނީ ސިނަމާގައި ގޮނޑިތައް ގިނަވުމަކީ ވެސް މައްސަލައެއް ކަމަށާއި ފާޑުކިޔައިގެން ލިބުނު ފައިދާ އަށް ވުރެން ވީ ގެއްލުން މާ ބޮޑު ކަމަށެވެ.\n"ސިނަމާގައި މާ ގޮނޑި ވެސް ގިނައީ. ހައުސްފުލް ވީމަ ފިލްމެއް ކާމިޔާބުވެ، މޮޅުވާ ކަމަށް ގަބޫލުކުރެވިފައި މި އޮންނަނީ،" އަމްޖޭ ބުންޏެވެ.\n"ފާޑުކިޔައިގެން ފައިދާ އަށް ވުރެ ވީ ގެއްލުން. ފާޑުނުކިޔާއިރު ފިލްމުގެ ވިޔަފާރި ވަރަށް ރަނގަޅު. ފިލްމު ބެލި މީހުން ވެސް ގިނަ. ވާގޮތަކީ ބިނާކުރަނިވި ގޮތަކަށް ނޫން ފާޑުކިޔުން މި ތަނުގައި މި އޮންނަނީކީއެއް ވެސް. އެގޮތަށް ފާޑުކިޔައިގެން ފިލްމުތަކުގެ ވިޔަފާރި ހަލާކުކޮށްލަނީ."\nއަމްޖޭމެން އަދި ދާއިރާގެ ބައެއް މީހުންގެ ހިޔާލުތައް މިފަދަ ގޮތަކަށް ހުއްޓަސް ފާޑުކިޔުމަކީ ހެޔޮ ބަދަލެއް އައި ކަމެއް ކަމަށް ގަބޫލުކުރާ ޕްރޮޑިއުސަރުންނާއި ޑައިރެކްޓަރުން ވެސް ފިލްމީ ދާއިރާގައި އެބައުޅެ އެވެ. އަދި މިހާރަށް ވުރެން ބޮޑަށް، ވަރުގަދަ އަށް ފާޑުކިޔުމަށް ހިތްވަރުދޭ މީހުން ވެސް އެބަތިއްބެވެ.\n"އެއީ އަޅުގަނޑުމެން ބޭނުންވޭ ފާޑުކިޔައިގެން ނަމަވެސް މި ދާއިރާ ކުރިއަރަން. މިހާރު ވެސް އެ ބަދަލު އެބަ ފެނޭ. އެންމެނަށް އެނގޭ ގޮތަށް ފިލްމުތަކަށް ފާޑުކީމަ، ފިލްމެއް އަލުން އުފައްދާއިރު މިއަދު އެންމެން ވެސް އެބަ މަސައްކަތްކުރޭ ފާޑުކިޔާ މީހުންގެ އަނގަ ބަންދުވާ ގޮތަށް ނުވަތަ ފާޑުކިޔުން އަމާޒުނުވާނެ ފެންވަރެއްގައި ފިލްމު ހަދަން،" ނަން ނުޖެހުމަށް އެދި ވާހަކަ ދެއްކި މަޝްހޫރު ޑައިރެކްޓަރަކު ބުންޏެވެ.\nއިންތިހާބާއެކު ދިވެހި ސިނަމާއަށް އިމްތިހާނެއް!